vnews - Netanyahu ge machah dhauvaa kurumah ekasheegenvaa heki eba huri: Israel fuluhun\nކޮރަޕްޝަންގެ މައްސަލަތަކުގައި ނަތަންޔާހޫގެ މައްޗަށް ދައުވާކުރުމަށް އެކަށީގެންވާ ހެކި އެބަހުރި: އިސްރާއީލު ފުލުހުން\nއިސްރާއީލުގެ ބޮޑުވަޒީރު ބެންޖަމިން ނަތަންޔަހޫ (ވ) އަދި އިސްރާއީލު ފުލުހުންގެ ވެރިޔާ ކޮމިޝަނަރ ރޯނީ އައްޝެއިޚް - ފޮޓޯ: އޭ.އެފް.ޕީ\nކޮރަޕްޝަންގެ މައްސަލަތަކާ ގުޅިގެން އިސްރާއީލުގެ ބޮޑުވަޒީރު ބެންޖަމިން ނަތަންޔަހޫއާ ދެކޮޅަށް ދައުވާކުރުމަށް ބޭނުންވާ މިންވަރަށް، އެކަށީގެންވާ ހެކި ލިބިފައިވާ ކަމަށް އިސްރާއީލު ފުލުހުން ހާމަކޮށްފިއެވެ.\nއިސްރާއީލު ފުލުހުން އާންމުކުރި ރިޕޯޓެއްގައި ބުނެފައިވަނީ، ބޮޑުވަޒީރު ނަތަންޔާހޫ ރިޝްވަތުގައި ހިފުމާއި، މަކަރާއި ހީލަތް ހަދާފައިވާ ކަމުގެ ހެކި ހޯދިފައިވާ ކަމަށެވެ.\nނަތަންޔާހޫއާ ދެކޮޅަށް ދައުވާ ކޮށްދިނުމަށް އިސްރާއީލު ފުލުހުން ކަނޑައެޅިގެން ގޮވާލާފައި ނުވާތީ، މިކަމަށް ދެން ގޮތެއް ނިންމާނީ އިސްރާއީލުގެ ޕްރޮސެކިއުޓަރ ޖެނެރަލް ކަމަށް ވެއެވެ. އެކަމަށް ހަފްތާތަކެއް ނުވަތަ މަސްތަކެއްވެސް ނަގާފާނެ ކަމަށް ވެއެވެ.\nފުލުހުންގެ ރިޕޯޓާ ގުޅިގެން ޓީވީ މެދުވެރިކޮށް ގައުމާ މުޚާތަބު ކުރަމުން ނަތަންޔާހޫ ބުނެފައިވަނީ، އޭނާގެ މައްޗަށް ކުރެވިފައިވާ ތުހުމަތުތައް އާޚިރުގައި ނިމިގެންދާނީ އެއްވެސް ތާކުންތާކު ނުޖެހޭ ތުހުމަތުތަކެއްގެ ގޮތުގައި ކަމަށެވެ. ޒިންމާދާރުކަމާއި، އިޚްލާސްތެރި ކަމައެކު އިސްރާއީލަށް ޚިދުމަތްކުރުން މަތީ ދެމިހުންނާނޭ ކަމުގެ ޔަގީންކަންވެސް އިސްރާއީލުގެ ރައްޔިތުންނަށް ނަތަންޔާހޫ ދީފައި ވެއެވެ.\nޖިނާއީ ވަކި ދެ ޖަރީމާއެއްގައި ބޮޑުވަޒީރު ނަތަންޔާހޫގެ މައްޗަށް ރަސްމީގޮތުން ތުހުމަތުކޮށް ފުލުހުން ތަހްގީގު ހިންގާފައި ވެއެވެ. މި ދެ މައްސަލައަށް ދީފައިވާ ނަމަކީ "ކޭސް 1000" އަދި "ކޭސް 2000" އެވެ.\n"ކޭސް 1000" ގައި ނަތަންޔާހޫގެ މައްޗަށް ތުހުމަތު ކޮށްފައިވަނީ ބޭރުގެ ވިޔަފާރިވެރިން ދިން "ހަދިޔާ" ގަބޫލުކޮށްފައިވާ މައްސަލާގައެވެ.\n"ކޭސް 2000" ގައި ނަތަންޔާހޫގެ މައްޗަށް ތަހްގީގު ހިންގާފައިވަނީ، އިސްރާއީލުގެ އެންމެ މަޝްހޫރު އަދި ނަތަންޔާހޫގެ ސަރުކާރަށް އަބަދުވެސް ފާޑުކިޔާ ދުވަހުނޫސް "ޔެދިއޮތު އަހްރޮނޯތު" ގެ ވެރިޔާ އާރނޮން މޯޒޭސްއާއި، ނަތަންޔާހޫއާ ދެމެދު ފޯނުން ދެކެވުނު ވާހަކަތެއް މީޑިއާއަށް ލީކުވުމުން، އެ މައްސަލާގައެވެ.\n"ޔެދިއޮތު އަހްރޮނޯތު" ގެ ވެރިޔާގާތު ނަތަންޔާހޫ ބުނެފައިވަނީ، ސަރުކާރާ އެއްކޮޅު ވާހަކަތައް އެނޫހުން ޝާއިއުކުރާނަމަ، އެނޫހާ އެންމެ ވާދަވެރި ކަނާތުފިޔައިގެ ޚިޔާލުގެ ނޫސް "ހަޔޮމް" ނެރުން މަދުކުރެވިދާނޭ ކަމަށެވެ.\nމިމައްސަލަތަކުގެ ތަހްގީގުގައި އިސްރާއީލު ފުލުހުން ނަތަންޔާހޫއާ7ފަހަރެއްގެ މަތިން ސުވާލުކޮށްފައި ވެއެވެ. ތަހްގީގު ކުރިއަށްދާތާ 14 މަސްވެއްޖެއެވެ.\nއިސްރާއީލުގެ ބޮޑުވަޒީރު ނަތަންޔާހޫ ގެންދަނީ އޭނާގެ މައްޗަށް ކުރެވިފައިވާ ހުރިހާ ތުހުމަތުތަކަށް އިންކާރު ކުރަމުންނެވެ. އޭނާގެ އެއްވެސް ކުށެއްނެތްކަން ތަހްގީގު ކުރާ ފަރާތްތަކަށްވެސް އެނގޭނޭ ކަމަށް ބުނެފައި ވެއެވެ. "އެއްވެސް ހެއްކެއް ނުހުންނާނެ، ސަބަބަކީ އެފަދަ އެއްވެސް ކަމެއް ނުކުރާތީ" ނަތަންޔާހޫ ބުންޏެވެ.\nކޮރަޕްޝަންގެ މައްސަލަތަކާ ގުޅިގެން ނަތަންޔަހޫގެ މައްޗަށް ރަސްމީގޮތުން ދައުވާ އުފުލުނު ނަމަވެސް، ބޮޑުވަޒީރުކަމުން އިސްތިއުފާ ދޭން ނުޖެހޭ ކަމަށް މީޑިއާއިން ބުނެއެވެ. އެހެން ނަމަވެސް، ޝަރުއީ ހުކުމެއް އަތުވެއްޖެނަމަ އިސްތިއުފާދޭން މަޖުބޫރު ކުރެވޭނޭ ކަމަށް ވެއެވެ.\nއިސްރާއީލުގެ ބޮޑުވަޒީރުކަމުގައި ކުރިން ހުރި އެހޫދު އޮލްމާރޓްގެ މައްޗަށް ކޮރަޕްޝަންގެ މައްސަލައެއްގައި ދައުވާކުރުމަށް ފުލުހުން މަޝްވަރާ ދިނުމާގުޅިގެން އޮލްމާރޓް ވަގުތުން އިސްތިއުފާ ދިނެވެ. އެ މައްސަލާގައި ޝަރީއަތް ހިންގުމަށްފަހު އޮލްމާރޓް ޖަލަށް ލެވުނެވެ. ޖަލުގައި 27 މަސް ހޭދަކުރުމަށްފަހު ކަފާލާތުގެ ދަށުން އޭނާ މިނިވަން ކޮށްފައިވަނީ މިދިޔަ އަހަރުގެ ޖުލައިމަހުއެވެ.


TC aai BG match in League miadhu fashanee\nޓީސީ އާއި ބީޖީ މެޗުން ލީގު މިއަދު ފަށަނީ\nޓީސީ ކުޅުންތެރިން ލަނޑު ޖެހުމަށްފަހު އުފާފާޅު ކުރަނީ: ލީގު ފަށާނީ ޓީސީ އާއި ބީޖީ މެޗުން މިއަދު ހަވީރު.\nމިނިވަން50ގެ ކުޅިވަރުތައް ބާއްވައިގެން ހަލާކުވި ގަލޮޅު ދަނޑުގެ ވިނަގަނޑު މުޅިން ނުނިމޭތީވެ ދިވެހި ޕްރެމިއާ ލީގުގެ މެޗުތައް ޓީސީ އާއި ބީޖީ މެޗުން މިއަދު ހަވީރު ފަށަން ނިންމައިފި އެވެ.\nމި ބަދަލާއެކު މެޗުތައް ކުޅޭނީ މުޅިން ވެސް ހަވީރު އެވެ. ކުރިން މެޗުތައް ރޭގަނޑާއި ހަވީރު ގަލޮޅު ދަނޑުގައި ކުޅެން ނިންމި ނަމަވެސް އެކަން އެގޮތަށް ނުކުރަން ނިންމީ ޓާފް ދަނޑުގެ ލައިޓަކީ މެޗު ކުޅެން އެކަށީގެންވާ ލައިޓަކަށްނުވާތީ އެވެ.\nމިއީ ގަލޮޅު ބޯޅަ ދަނޑު ހެދީއްސުރެ މާލޭގައި އެ ދަނޑު ނޫންތަނެއްގައި ބޮޑު މުބާރާތެއްގެ މެޗުތައް ކުޅޭ ފުރަތަމަ ފަހަރެވެ. އާއްމުކޮށް ޓާފް ދަނޑުގައި ކުރިއަށް ގެންދަނީ ކުލަބުތަކުގެ ޕްރެކްޓިސް އާއި ތިން ވަނަ އަދި ދެ ވަނަ ޑިވިޝަނުގެ މުބާރާތެވެ.\nއެފްއޭއެމުން އިއްޔެރޭ ނެރުނު ނޫސްބަޔާނުގައި ބުނެފައިވަނީ ޖުލައި 26ގެ ކުޅިވަރުތަކަށް ފަހު ލީގު އަލުން ފަށާ މުއްދަތު ދެ ފަހަރަކަށް ފަސްކޮށްގެން ވެސް ދަނޑު ނުނިމިފައިވާތީވެ ހިތާމަ ކުރާ ކަމަށާއި ލީގު އަލުން ފަށަންވާއިރަށް ގަލޮޅު ދަނޑުގެ ވިނަގަނޑު ތައްޔާރުކުރުމުގައި ޔޫތު މިނިސްޓްރީގެ ކުރަންޖެހޭ ކަންތައްތައް އެންމެ ރަނގަޅަށް ގޮސްފައިނުވާތީވެ ހިތާމަކުރާ ކަމަށެވެ.\nއަދި ޓާފް ދަނޑުގައި މެޗުތައް ކުޅެން ނިންމީ އަންނަ ޑިސެމްބަރު މަހު އިންޑިޔާގައި ފަށާ ސާފް ޗެމްޕިއަންޝިޕް ފުޓްބޯޅަ މުބާރާތަށް ގައުމީ ޓީމު ދާންވާއިރަށް ލީގު ނުނިމިދާނެތީ އާއި ސީޒަން ދިގުލައިދާތީވެ ކުލަބުތަކަށް ލިބޭ މާލީ ގެއްލުން ކުޑަކުރުމަށްޓަކައި ކަމަށެވެ.\nވިނަގަނޑު ހަލާކުވެފައިވާތީވެ، ގަލޮޅު ދަނޑު ތައްޔާރުކުރުމަށް މިނިސްޓްރީ އަށް ވަގުތު ދިނުމުގެ ގޮތުން އެފްއޭއެމުން ވަނީ މިދިޔަ ދުވަސްތަކުގައި ޕްރެޒިޑެންޓްސް ކަޕް ފުޓްބޯޅަ މުބާރާތް އައްޑޫސިޓީ އާއި ހދ. ކުޅުދުއްފުށީގައި ކުރިއަށް ގެންގޮސްފަ އެވެ. މިއީ 45 އަހަރަށް ފަހު ގައުމީ މުބާރާތް މާލެއިން ބޭރުގައި ބޭއްވި ފުރަތަމަ ފަހަރުވެސްމެ އެވެ.


ޝުކުރިޔާ ޢިއްޒަތްތެރި މެންބަރު..! | މަޒްމޫނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް މަޒްމޫނު ޝުކުރިޔާ ޢިއްޒަތްތެރި މެންބަރު..!\nޝުކުރިޔާ ޢިއްޒަތްތެރި މެންބަރު..!\nއާދަމް ފަޔާޒު މުޙައްމަދު\n09 ނޮވެމްބަރު 2007\nރޭ ޓީވީން ދެއްކި ރައްޔިތުން މަޖިލީހު ޖަލްސާގައި އަޅުގަނޑަށް ވަރަށް ޚާއްޞަ ކަމެއް ފާހަގަވިއެވެ. އެއީ، ޤާނޫނު އަސާސީގައި އެ ބޭފުޅުން އިޞްލާޙުތަކެއް ގެންނަވަން އެ އުޅުއްވާ މާއްދާއެއް، ނުވަތަ މާދާތަކެއްގައި، ހިމެނުނު ޢަރަބި ބަހެއްގެ ބަދަލުގައި، ދިވެހި ބަހެއް އެތަނަށް ލުމަށް، އެއްފަހަރަށް ވުރެ ގިނަ ފަހަރު ޢިއްޒަތްތެރި ކޮންމެސް މެންބަރަކު ތެދުވެވަޑައިގެން އިޞްލާޙު ހުށަހެޅުއްވިކަމެވެ.\nޢިއްޒަތްތެރި އެ ބޭފުޅާ އިޝާރާތްކުރެއްވީ ''ތަޚްޞީސްކުރުން'' މި ލަފްޒަށެވެ. ޢިއްޒަތްތެރި މެންބަރަށް އައްސަރިބަހުން ސާބަހެވެ. ދިވެހި ބަހަށް ތިޔަ ބަހައްޓަވާ ޚާއްޞަ ލޯތްބަށް ހިތުގެ ޢުމުޤުން ޝުކުރުގެ ޖިޒީތައް ބަރުތީލަކުރަމެވެ.\nކޮންމެއަކަސް، ''ތަޚްޞީސް'' މި ލަފްޒަކީ އަޅުގަނޑަށް ބީރެއްޓެހި ލަފްޒެއް ނޫނެވެ. މާނަ ނޭނގޭ ލަފްޒެއް ވެސް ނޫނެވެ. ސަބަބަކީ ޢަރަބި ތަޢުލީމުގެ މިންވަރެއް އަޅުގަނޑަށް ލިބިފައި ވުމެއް ނޫނެވެ. ހުރިހައި ވެސް ސަބަބަކީ، ދިވެހި ބަހުން ލިޔެވިފައި ހުރި ފޮތް، މަދު ނޫން ޢަދަދަކަށް ކިޔާލުމުގެ ނަސީބު އަޅުގަނޑަށް ލިބިފައިވުމެވެ.\nދިވެހި ރާއްޖޭގެ ކުރީގެ ރައީސް، މުޙައްމަދު އަމީން ދޮށިމޭނޭ ކިލެގެފާނު ލިޔުއްވި ފޮތް، 'ދިވެހި ބަސް ދަރިވަރުންގެ އެހީތެރިޔާ' ގެ އެއްވަނަ ބައި ފެށުމުގެ ކުރިން ''ތަޚްޞީސް'' މި ނަމުގައި ޅެމެއް އޮވެއެވެ. އެ ޅެމުގެ އެއް ބައިތު މިތަނުގައި ނަކަލުކޮށްލާނަމެވެ.\nދެމިހުންނަ އޯގާވެރި ވަފާތެރި ގިނަ އެހީތައެ ހަދުމަކޮށެ،\nދެމިހުންނަނިވި ގޮތުގައި މި ފޮތް ތަޚްޞީޞްކުރަމޭ ހެޔޮހިތުން\nއިސްވެ ދިޔަ ބައިތުންނާއި، އަދި މި ނޫން ވެސް ކުރީން ކިއިފައި ހުރި ދިވެހި ލިޔުންތަކުން، އަޅުގަނޑަށް ދޭހަވީ، އާދެ، ޢިއްޒަތްތެރި މެންބަރަށް މި ބަހަކީ ބީރެއްޓެހި ބަހެއްކަމުގައި ވިޔަސް، އަޅުގަނޑަށް މިއީ ވަރަށް ޢާއްމުކޮށް އަޑުއިވިފައިވާ ބަހެއްކަމެވެ. އަޅުގަނޑު ހިތުން، ދިވެހި ބަހުން ލިޔެފައި ހުރި އެއްޗެހި ކިޔާ މީހަކަށް ވިއްޔާ މި ބަހަކީ އާ ބަހަކަށް ނުވާނެއެވެ.\nޝައްކެއް ވެސް ނެތް ގޮތުގައި މި ބަހުގެ އަސްލަކީ ޢަރަބި ބަހެވެ. ޢަރަބި ބަހުންނާއި، މި ނޫން ވެސް ބޭރު ބަސް ބަހުން ދިވެހި ބަހަށް ވަރަށް ގިނަ ބަސްތައް ވަދެފައި ވެއެވެ. އެކަމަކު މިތަނުގައި ސުވާލަކީ މި ބަސް، އާދެ 'ތަޚްޞީޞްކުރުން' މިއީ ދިވެހި ބަހެއްތޯ އުފެދޭ ސުވާލެވެ. ސަބަބަކީ މީހަކަށް ބޭރުބަހެއް އެނގޭތީ އޭނާ ވާހަކަދެއްކުމުގެ ތެރޭގައި ނުވަތަ ލިޔުމުގައި ނަމަވެސް ބޭނުންކުރާ ބޭރު ބަސްތަކަކީ އޮޓަމެޓިކުން ދިވެހިވާނޭ ބަސްތަކެއް ނޫނެވެ.\nތަޚްޞީޞް މި ބަހަކީ ދިވެހިންނާ ބީރެއްޓެހި ބަހެއްވެސް ނޫނެވެ. ދިވެހި ލިޔުންތެރިން ބޭނުންކުރި ވެސް ބަހެކެވެ. އަދި ކުރާ ވެސް ބަހެކެވެ. ނަތީޖާއެއްގެ ގޮތުން، ދިވެހި ބަސްފޮތް އެކުލަވައިލެއްވި ބަސްކޮމެޓީއަށް އެއީ ދިވެހި ބަހެއްކަމުގައި ފެނިވަޑައިގެން، ބަސްފޮތުގައި ހިމަނުއްވާފައި ވެސް ވާ ބަހެކެވެ. މި ދަންނަވަނީ، ދިވެހި ބަސްފޮތުގެ ތާ ގެ ރަދީފުގައި މިބަސް އޮތް ވާހަކައެވެ. ވީމާ މިހިސާބުން ދެން މިއީ ދިވެހި ބަހެއް ކަމާ މެދު ޝައްކު ކުރާނެ ޖާގައެއް ނެތެއްނޫންތޯއެވެ؟ މި ބަހުގެ މާނަ ހޯއްދެވުމަށް، ޢަރަބި ބަސް ދަންނަ މީހަކު ކައިރިއަށް ކޮންމެހެން ދާކަށް ނުޖެހޭނެއެވެ. ދިވެހި ބަސްފޮތުގެ ރަދީފު ބައްލަވާލުމުން ފުދޭނެއެވެ.\nދިވެހި ބަހާ މެދު މިހާ ޣީރަތްތެރިވެ ވަޑައިގަންނަވާ ބޭފުޅަކު މަޖިލީހުގައި އިންނެވިކަމީ އަޅުގަނޑު ވަރަށް އުފާކުރާކަމެކެވެ. ވީމާ އަޅުގަނޑު ޢިއްޒަތްތެރި އެ މެންބަރު އަރިހުން ވަރަށް އަދަބުވެރިކަމާއެކު އަންނަނިވި ބަސްތައް ދިވެހި ބަހަށް ބަދަލުކުރެއްވުމަށް، މަޖިލީހުގައި ވަކާލާތުކުރެއްވުމަށް އެދި ގޮވައިލަމެވެ.\nއެއީ: ސުޕްރީމް ކޯޓުގައި މި އޮތް ''ސުޕްރީމް'' އާއި، ހައި ކޯޓުގައި މި އޮތް ''ހައި'' އެވެ. އަދި މި ނޫނަސް، ބައެއް ބަސްތައް އެ މަޖިލީހުގައި ކިޔާއަޑު އިވެއެވެ. ޖުޑިޝަލް ކޮންމެސް އެއްޗެކޭ ވެސް ކިޔާއަޑު އިވުނެވެ. ކޮންމެއަކަސް، މަޖިލީހު ޖަލްސާއެއް އަޅުގަނޑު ބެލި މިއީ ފުރަތަމަ ފަހަރެވެ. ވީމާ މީގެ ކުރީން ޢިއްޒަތްތެރި މެންބަރު މި ދެންނެވި ބަސްތައް މަޖިލީހުގެ ސަމާލުކަމަށް ނުގެންނަވާކަމެއް އަޅުގަނޑަކަށް ނޭނގެއެވެ. އެހެން ކަމަށް ވެއްޖެނަމަ ރަނގަޅުތާއެވެ.\nޝައްކެއް ވެސް ނެތް ގޮތުގައި، ޤާނޫނު އަސާސީ އެއް ލިޔުމުގެ ކުޅަދާނަކަން ވެސް ދިވެހި ބަހުގައި ވާނެއެވެ. އެކަން ކުރެވޭނީ ބަހުގެ ތެރެއަށް ފީނައިގެން، ބަހުގެ އަހުލުވެރީންނަށެވެ. އެހެން ނަމަ ވެސް، ދިވެހި ބަހަށް ބޭރު ބަހެއް ވައްދަން ޖެހިއްޖެ ޙާލަތެއްގައި ބޭރު ބަހެއް ވެއްދުމަކީ ވެސް ގޯސްކަމެއް ނޫނެވެ. އެއީ ހަމަ ވަރަށް ވެސް ޠަބީޢީ ކަމެކެވެ.\nމި ދެންނެވި ގޮތަށް ބޭރު ބަސްބަސް ބޭނުންކުރުމާ މެދު ދިވެހިރާއްޖޭގެ ކުރީގެ ރައީސް، އަދި ދިވެހި ބަހުގެ ފުންނާބު އުސް އަދީބު މުޙައްމަދު އަމީން ދޮށިމޭނާކިލެގެފާނު ލިޔުއްވާފައިވެއެވެ:\n''އެކަމަކު، ބަސް މުއްސަނދިކުޅައުމަށްޓަކައި ބޭރު ބަހުގެ ބޭނުން ހިފަންވާނީ، ވަރަށް ވެސް ވިސްނުންތެރިކަމާއި އެކުގައެވެ. އެ ބަހަކާއި، ޤުދުރަތީގޮތުން އޮމާންކަމާއިއެކު އެކުވެގެންދާފަދަ ލަފްޡްތަކެއް މެނުވީ، ބޭނުން ނުކުރަމަށް ވިސްނުންތެރިން ހިންގަން ތިބޭ ޙާލެއްގައެވެ. ދީނީ ގޮތުން އެ ބަހަކާއި އެކުވުން އެދެވޭ ބަހެއްގެ ލަފްޡްތަކަށް މަރުޙަބާކިއުމަށް އެދިއެދި ތިބި ޙާލެއްގައެވެ. އެއް ބިންގަލެއްގެ މައްޗަށް ބިނައުވެފައިވާ ބަސްބަހުގެ ލަފްޡްތަކެއް މެނުވީ ބަހާއި އެކުވިޔަ ނުދިނުމަށް ގަދައަޅައަޅައި ތިބޭ ޙާލެއްގައެވެ..... ޝައްކެއް ވަސްވާހެއް ނެތެވެ. ޤުދްރަތީ ގޮތުން ދިވެހި ބަހާއި އެންމެ މަތިވެރި ދަރަޖައަކަށް އެކުވެފައިވަނީ، ޢަރަބި ބަހުގެ ލަފްޡްތަކެވެ.''\nއަދި ވެސް ހަމަ މި މަޒުމޫނުގައި އަމީން ދީދީ ލިޔުއްވާފައި ވެއެވެ.\n''އަޅުގަނޑަށް ވިސްނޭގޮތުގައި ހަމައެއް ނަހަމައެއް ބެލުމަކާއި ނުލައި ބަސް އުފެދުމުގެ އަޞްލަށް ޙުރުމަތްތެރިކަމެއް ނުބަހައްޓައި، އެ ބަހަކާއި ނުގުޅޭފަދަ ބޭރު ބަސްތަކުގެ ލަފްޡްތައް ބަހަކަށް ވައްދަން މަސައްކަތް ކުޅައުމަކީ، އެ ބަހަކަށް ޚިދްމަތްކުޅައުމުގެ ބަދަލުގައި ބަހަށް ކުރެވޭ ވަރަށް ވެސް ބޮޑު ޚިޔާނާތްތެރިކަމެކެވެ. ބަސް މުއްސަނދިވުމުގެ ބަދަލުގައި، ބަހުގެ އަޞްލުގެއްލި ބަހުގެ އަމިއްލަ ފޮނިކަމާއި އަސަރު ކެނޑުމުންދާނޭ ކަމެކެވެ. ޤުދްރަތީގޮތުން ބޭރު ބަސްބަހުގެ ބައެއް ލަފްޡްތައް ހިސާބަކަށް ދިވެހިބަހާއި ލާމެކެމުންދާނޭ ކަމާއި މެދު އެއްވެސް ޝައްކެއް ނެތެވެ. އެކަން އެހެން ވިޔަ ނުދިމަށް ހަދާނޭ ފަންޑިތައެއް ވެސް ނެތްކަމުގައި އަޅުގަނޑު އެއްބަސްވަމެވެ.\nއަޅުގަނޑުގެ ދުލަށާއި ޤަލަމަށް ލެވޭން އޮތްހާ ބާރެއްލާފައި، އަޅުގަނޑު އިޢުތިރާޟްކުރާ ކަމަކީ، އެއްޗިއްސަށް، ނުވަތަ ކަންކަމަށް ކިޔާ ދިވެހި ބަސް ހުއްޓައި ޢަރަބި ބަސް ހުއްޓައި ބޭރު އެހެން ބަސްބަހުގެ ބޭނުން އަޅުގަނޑުމެން ދިވެހީންނަށް މިހާރު ކުރެވެމުންދާތީއެވެ. އަޅުގަނޑު ހިތުގައި އުފެދިފައިވާ މިދެންނެވި، ''ނުޤަބޫލުކަން'' ވަކީން ޚާއްޞަ ބާރަކާއި އެކު ރައްދުވަނީ އިނގިރޭސި ބަހަށާއި، ޔޫރަޕުގެ އެހެނެހެން ބަސްބަހަށެވެ. ސަބަބަކީ، ސިއްރަކީ، އެބަސްބަހާއި ދިވެހި ބަހާއި ދެމެދުގައި އެއްވެސް ތިމާގެކަމެއް ނެތްކަމެވެ. އެ ބަސްބަހުގެ އަޑުތަކާއި، އަޅުގަނޑުމެންގެ ދިވެހިބަހުގެ އަޑުތަކާއި ދެމެދު ހުރި ތަފާތުކަމެވެ. އެ ބަސްބަހުގެ ލަފްޡްތަކާއި، ދިވެހި ލަފްޡްތަކާއި ނުގުޅޭކަމެވެ........... އާދެ ޤުދްރަތީގޮތުން، އަޅުގަނޑުމެންގެ ބާރު ނުހިގާ ފަދައިން ދިވެހި ބަހާއި އެކުވަމުންދާ ބޭރު ބަސްބަހުގެ ލަފްޡްތަކުގެ އިތުރަށް ޢާއްމުކޮށް ހުރިހައި ބަހަކުން، ޚާއްޞަކޮށް އިނގިރޭސި ބަހާއި، ޔޫރަޕްގެ އެހެނެނެހެން ބަސްބަހުން އެހީތެރިކަން ހޯދުމަކީ، އަޅުގަނޑުގެ ނަޡަރުގައި ބަހަށް ކުރެވޭ ވަރަށް ވެސް ބޮޑު ޚިޔާނާތެކެވެ............ އަޅުގަނޑު ވަކާލާތުކުރާނީ، ދިވެހި ބަހުން ދިވެހި ބަސް މުއްސަނދިކުޅައުމަށެވެ. ޢަރަބި ބަހުގެ އެހީތެރިކަމާއި އެކު ދިވެހި ބަސް މުއްސަނދިކުޅައުމަށެވެ..... ދިވެހި ބަހަށް އާ ފެހިކަމެކެވެ! ރޯޝަނީ މުސްތަޤްބަލެކެވެ! ''\nއަމީން ދީދީ އެ ކުރެއްވެވި ވަކާލާތައް އަޅުގަނޑު ވަރަށް ބޮޑަށް ތާއީދުކުރަމެވެ. އެއީ އަޅުގަނޑުގެ ސިކުނޑިއަށް ވަރަށް ބޮޑަށް ޤަބޫލުކުރެވޭ ވާހަކަތަކެކެވެ. ސަބަބަކީ ދިވެހި ބަހާއި، ޢަރަބި ބަހަކީ ދެ ބަހުގެ ވެސް ލަފްޒުތައް އެމުނިފައި ހުންނަ ގޮތުން ވަރަށް އެއް ގޮތް ދެބަހެވެ. ޙަޤީޤަތުގައި، ދިވެހި ބަހުގެ އެމުނުންގަނޑާ ނުގުޅޭ އެއްވެސް ލަފްޡެއް ޢަރަބި ބަހަކު ނެތެވެ. އެޔާ ޚިލާފަށް، އިނގިރޭސި ބަހުގެ ލަފްޡްތަކަކީ، މިއަދު ގިނަ ދިވެހީންގެ ދުލަށް ފަސޭހަކަމަށް ހީވިޔަސް، ވަރަށް ވެސް ދިވެހީންގެ ދުލާ ބީރެއްޓެހި ބަހެކެވެ. އެހެން ހީކުރާކުރުން އެއީ ހަމަ މުޅީން ކުށްހީއެކެވެ. އިނގިރޭސި ބަހުގެ ވަރަށް މަދު ލަފްޡެއް ނޫނީ ދިވެހި ބަހުގެ އެމުނުންގަނޑާ އެއްގޮތެއް ނޫނެވެ.\nއަނެއް ކަމަކީ ޢަރަބި ބަހަކީ ދިވެހިންގެ ޘަޤާފަތުގެ އެއްބައި ކަމަށް ވުމެވެ. އާދޭހެވެ. ޢަރަބި ބަހަކީ ދިވެހިންގެ ޘަޤާފަތުގެ ވަރަށް މުހިއްމު ބައެކެވެ. އަދި އެ ބަހަކީ ދިވެހިންގެ ބަހަށް ނުވިޔަސް އެ ބަހުގެ އަޑުތަކަކީ ދިވެހި ޘަޤާފަތުގެ އެއްބައެވެ. ބައެއްގެ ޘަޤާފަތާ އެބައެއްގެ ދީނާ ވަރަށް ބޮޑު ގުޅުމެއް ވެއެވެ. ނުވަތަ ޘަޤާފަތެއްގެ މައި މުގޫކަމުގައި ވާނީ އެބައެއްގެ ދީނެވެ. ދިވެހީންގެ ދީނަކީ އިސްލާމްދީނަށް ވެފައި، މުސްލިމުންގެ މުޤައްދަސް ފޮތް އޮތީ ޢަރަބި ބަހުން ކަމަށް ވާތީ، ޒަމާނުން ސުރެ، ދިވެހީން އެމީހުންގެ ޅަދަރީންނަށް، ތާނައަކުރަށް ވުރެން ވެސް ކުރީން، ޢަރަބި އަކުރު ލިޔާނެގޮތާއި، ޢަރަބިއަކުރުގެ އަޑުމަޚްރަޖު އަދާކުރާނެ ގޮތް އައީ މިއަދާ ހަމައަށް ވެސް ދަސްކޮށްދެމުންނެވެ. އަދި ކުރިއަށް އޮތް ތާގައި ދާނީ ވެސް ދަސްކޮށްދެމުންނެވެ. ވީމާ، ޢަރަބި އަކުރުތަކުގެ އަޑުމަޚްރަޖު ތަކަކީ ދިވެހިންނަށް އުނދަގޫ، ދިވެހީންނާ ބީރައްޓެހި އަޑުތަކެކޭ މީހަކު ދަޢުވާކޮށްފި ނަމަ އެމީހަކީ ޙަޤީޤަތުގައި ދިވެހި ޘަޤާފަތު ނޭނގޭ މީހެކެވެ.\nޤާނޫނު އެކުލަވާލެވެމުން ދާ ދުވަސްވަރެއްގައި، ބަހުގެ މުހިއްމުކަން މިކަމުގައި އުޅުއްވާ ބޭފުޅުންނަށް ވަރަށް ބޮޑަށް އިޙްސާސްކުރެއްވޭނެއެވެ. އަދި މި އުނދަގޫ މަސައްކަތް ކުރުމުގައި، އަމީން ދީދީ ދެއްވާފައި އެވާ އަގުހުރި އިރުޝާދު އެބޭފުޅުންނަށް ހަނދާންކޮށް އަރުވަމެވެ.\nޔޫރަޕް މީހުން އެމީހުންގެ ބަސްބަސް ތަރައްޤީކުރުމުގައި، ލެޓިން ބަސް ބޭނުންކުރި ފަދައިން، ދިވެހިން އައީ ޢަރަބި ބަހުގެ އެހީ ހޯދަމުންނެވެ. އަދި ކުރިއަށް އޮތް ތާގައި ވެސް އަމީން ވިދާޅުވި ފަދައިން، ބޭރު ބަހެއްގެ އެހީ ހޯދަން ޖެހޭ ޙާލަތެއްގައި ޢަރަބި ބަހުގެ އެހީ ހޯދުމަކީ ދިވެހި ބަހުގެ އެމުނުމާ އެންމެ އަރައިރުން ނުވާނެ، އަދި ބަސް އޭގެ ޠަބީޢީ ޙާލަތުގައި ދެމެހެއްޓުމަށް އެޅޭނެ އެންމެ ހަރުދަނާ އެއް ފިޔަވަޅެވެ.\n'ރާ' ގެ ޙުކުމް\nރައީސްގެ ދިވެހި ތަޤުރީރަށް ފަހު\nބަހަށް ބަދަލު އައުން\nބަސް އިސްތިޢުމާރު ކުރުމަކީ އެބައެއްގެ ދީނާއި ޘަޤާފަތު އިސްތިޢުމާރު ކުރުން.\nފެހިފަހި މާދަމާއަކަށް !\nދުނިޔޭގައި މޮށެއުޅޭ ބަސްބަހުން، ދެބައިކުޅަ އެއްބައި، އުވިދާނެކަމުގެ އިންޒާރު ޔުނެސްކޯއިން ދީފި\nލިޔުމުގައި ވަކި ގަވައިދެއް ގެންގުޅުން\nސަޤާފަތް މަތަކުރެވޭނީ ސަޤާފަތުންނެވެ.\nދިވެހި ފިލްމުތަކުގެ ރުއިމާއި ރިސާލަތު.\nބައެއް ބަސްތައް ދިވެހިވެފައި ވާއިރު.. ހައިރާންކުރަނިވި ޙަޤީޤަތް\nމުސްތޮގެ ރިވާޔަތްތައް 2: ޙައްޤުވެރިޔާ\nކީރިތިރަސޫލާގެ އަބުރުފުޅާ ބެހި، ނެރެފައިވާ ފޮތަކާއި އިދިކޮޅަށް އެތައް ހާސް މުސްލިމުންނެއް.


Hulhumale gai ves Eid dhuvahu ge haveeru vehicle nudhuvveyne | Mihaaru\nހުޅުމާލޭގައި ވެސް އީދު ދުވަހުގެ ހަވީރު ވެހިކަލް ނުދުއްވޭ ގޮތަށް ހަމަޖައްސައިފި\nސިނަމާލެ ބްރިޖް: އީދު ދުވަހު ހަވީރު ހުޅުމާލޭގައި ވެސް އުޅެން ޖެހޭނީ ފައިމަގުގައި -- ފޮޓޯ: ނިޝާން އަލީ/މިހާރު\n02 ޖޫން 2019 - 16:06\nހުޅުމާލޭގައި ވެސް ފިތުރު އީދު ދުވަހުގެ ހަވީރު އިންޖީނުލީ އުޅަނދު ނުދުއްވޭ ގޮތަށް ޓްރާންސްޕޯޓް އޮތޯރިޓީން މިއަދު ހަމަޖައްސައިފި އެވެ.\nޓްރާންސްޕޯޓު އޮތޯރިޓީގެ މި ނިންމުން އައިއިރު، މާލޭ ސިޓީ ކައުންސިލުން އިއްޔެ ހަމަޖައްސާފައި އޮތީ އީދު ދުވަހާއި ވަޅު އީދު ދުވަހުގެ ހަވީރު 4:00 ން 6:30 އަށް ވެހިކަލް ދުއްވުން މަނާ ވާނީ މާލެ އާއި ވިލިމާލޭގައި ކަމަށެވެ. އެކަމަކު، ޓްރާންސްޕޯޓު އޮތޯރިޓީން މިއަދު ނެރުނު އިއުލާނުގައިވާ ގޮތުން މާލެ އާއި ވިލިމާލޭގެ އިތުރުން ހުޅުމާލޭގައި ވެސް އީދު ދުވަހުގެ އެ ވަގުތުގައި ވެހިކަލްތައް ދުއްވުން މަނަލެވެ. ނަމަވެސް، ޓްރާންސްޕޯޓު އޮތޯރިޓީގެ އިއުލާނުގައިވާ ގޮތުން ވަޅު އީދު ދުވަހު މާލެ އާއި ވިލިމާލެ އަދި ހުޅުމާލޭގައި ވެހިކަލް ދުއްވުން މަނަލެއް ނޫނެވެ. މަނަލީ ހަމައެކަނި އީދު ދުވަހެވެ.\nމިއީ، މި އަހަރުގެ ކުޑަ އީދާ ގުޅިގެން މާލެ، ވިލިމާލެ އަދި ހުޅުމާލޭގެ މަގުތަކުގައި ކުރިއަށް ގެންދާ ކުޅިވަރުތަކުގައި އާންމުންނާއި އާއިލާތަކަށް ފަސޭހަ އިން ބައިވެރިވެވޭނެ ގޮތް ފަހިކޮށްދިނުމަށް ނިންމި ނިންމުމެއް ކަމަށް ޓްރާންސްޕޯޓް އޮތޯރިޓީން ބުންޏެވެ.\nކަލަންޑަރުގައި ވާ ގޮތުން ފިތުރު އީދު ދުވަހަކީ އަންގާރަ ދުވަހެވެ.\n1440 vana aharuge Fithuru Eid Dhuvahaa gulhigen Male', Hulhumale adhi Villingili gai 04 June 2019 vana dhuvahuge haveeru 16:00 in 18:00 ah engine lee ehgamu ulhandhu nudhuvvaa gothah hamajassavaifi. @TrafficPoliceMv @MaleCitymv pic.twitter.com/nN81kItVUK\n— Transport Authority (@TransportMV) June 2, 2019\nޓްރާންސްޕޯޓު އޮތޯރިޓީގެ ޓުވީޓު\nއީދު ދުވަހުގެ ހަވީރު 4:00 އިން 6:00 އަށް އިންޖީނުލީ އުޅަނދުތައް ދުއްވުން މަނާކުރި ނަމަވެސް ޒަރޫރީ ހިދުމަތްތައް ދޭ އުޅަނދުތަށް ދުއްވޭނެ އެވެ. އޭގެ ތެރޭގައި ހިމެނެނީ އެމްބިއުލާންސާއި ސަލާމަތީ ބާރުތަކުގެ އުޅަނދުތަކުގެ އިތުރުން ހާއްސަ އެހީ އަށް ބޭނުންވާ މީހުން ދުއްވާ ހާއްސަ ސައިކަލާއި ޕަބްލިކް ޓްރާންސްޕޯޓްގެ ހިދުމަތް ފޯރުކޮށްދޭ އުޅަނދުތަކެވެ،\nސިޓީ ކައުންސިލުގެ ހާއްސަ ހުއްދަ ހޯދާ ފަރާތްތަކަށް ވެސް އެވަގުތު އިންޖީނުލީ އުޅަނދު ބޭނުންކުރެވޭނެ ކަމަށް ޓްރާންސްޕޯޓް އޮތޯރިޓީން ބުންޏެވެ. އޭގެ ތެރޭގައި ފުރާމީހުން ބޭނުންކުރަން ހުއްދަ ދޭ ޕިކަޕާއި ޓެކްސީ ހިމެނެ އެވެ. އެ އުޅަނދުތަކަށް ދޫކުރާ ހުއްދަ އާންމުންނަށް ފެންނަ ގޮތަށް އޭގައި ހަރުކޮށްފައި ހުންނަން ޖެހޭނެ ކަމަށް ޓްރާންސްޕޯޓު އޮތޯރިޓީން ބުންޏެވެ.\nގަވާއިދާ ހިލާފަށް އީދު ދުވަހު އިންޖީނުލީ އުޅަނދު ބޭނުންކުރާ މީހުން 750ރ. އިން ޖޫރިމަނާ ކުރާނެ ކަމަށް ޓްރާންސްޕޯޓު އޮތޯރިޓީން ބުނެ އެވެ.\nހުޅުމާލެ ވިލިމާލެ މާލެ މާލެ ސިޓީ ކައުންސިލް ފިތުރު އީދު ވެހިކަލްތައް ޓްރާންސްޕޯޓް އޮތޯރިޓީ\nވިއްސާރަވާނެ ކަމަށް ބޮޑު ސުރުޚީ އަޅާފަ އޮތްއިރުވެސް ހިނގާފަ އުޅޭ ގޮތަށް އެހެދީ. މޫސުމަށްވެސް ބަލާލުމެއްނެތް ކަންކަން ރާވާއިރު.\nބޮޑެތި މުސީބަތް ތިޖައްސަނީ.\nލާ މަރުކަޒީ ނިޒާމް\nލާ މަރުކަޒީ ނިޒާމާ ދެކޮޅުވާންޖެހޭ ކަމަކީ މިއީ. ޑީސެންޓް އެކަކުވެސް މަޤާމަކަށް ނުހޮވޭނެ. އަޑުގަދަކޮށްފަ، ގުންފައިޖެހާފަ އުޅޭ ދެއުޅިއެއްނުވާ މީހުން މަގާމަށް ހޮވުނީމަ ވާނީ މިހެން. ހުޅުމާލެ އަކީ ކުޑަތަނެއް ނޫން. ޒަރޫރީ ބޭނުންތަކުގަޔާއި އަދި ދަރިން ގޮވައިގެން ހަވީރު އާއިލާ ގާތަށް ވިސިޓް ކުރަން އެ ދެ ދުވަހުވެސް މާލެ އަންނަންޖެހޭ. ހުޅުމާލޭ އެއްކޮޅުން އަނެއްކޮޅަށް ހަވީރު ދުވެފަ، މޫދަށް ފައިބާގޮތަށް މާލެއަށް އަޅުގަނޑުމެން އަރަންވީ ކަނޑު ފަތާފަތޯ؟\nދެންބަންގާޅީން6ޓަނުމުދާއަރުވައިގެން ދުއްވާބައިސްކަލުތަކޯ؟! ޓްރާންސްޕޯރޓަށްބޭނުންކުރާ ބައިސްކަލުވެސް ބޭނުންކުރެވިގެންނުވާނެ! މަގުތަކަށްކުޅެލާމަޖާކޮއްލަން ނުކުންނަކުދިން ދުއްވާބައިސްކަލްތައް އޯކޭ! ބަންގާޅިންގެ ބައިސްކަލުތައް އެވަގުތު ދުއްވެންޏާ މަގަށްނުކުމެ ކުޅެލާ ދުވެލާހަދާކުދިންނަށް ނުރައްކާވާނެ!\nވަޅު އީދު ދުވަހަކީ ވަރަށް ގިނަ މީހުން ރޯދަޔަށް ހުންނާނެ ދުވަހެއް. އެހެންވީމަ އިރުއޮއްސޭ ގަޑީގަ ވެހިކަލް ދުއްވުން މަނާކުރުމަކީ ބޮޑު ތަކްލީފެއް. ސިޓީ ކައުންސިލަރުން ހަ ރޯދަ ނުހިފިޔަސް ގިނަ މީހުން ހަ ރޯދަ ހިފާ. ހަމަ ހިތަށް އަރާއިރަށް ކަންތައްތައް ކުރުމުގެ ބަދަލުގައި ވިސްނުންތެރިކަމާއިއެކު ކަންކަން ކުރަން ދަސްކުރަންވެއްޖެ.\nރައްޔިތުން މިސަރުކާރު ހޮވީ ކަންކަން ފަސޭހަކުރަން. މުސީބާތް ޖައްސާކަށެއްނޫން. ކޮމެޓީ ސަރުކާރު މިތެޅޭވައްތަރަކުން އަހަރުމެން ކުރި ތާއިދު އަބުރާގެންނަން ޖެހިދާނެ.\nއެންމެން އެކުގައި ހިނގާލަމާ، އެންމެން ގުޅިގެން މަގުންދަމާ، އީދުގެ ސަލާން ކުރަންދަމާ.


Loan aai hiley eheegegothugai 520 million dollaru mihaathanah libifaivey: Minister Ameer – Iru\nކޮވިޑް 19 ގެ ހާލަތާ ގުޅިގެން މިހާތަނަށް ރާއްޖެއަށް 520 މިލިއަން ޑޮލަރު ހަމަޖެހިފައިވާ ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެއެވެ.\nމިނިސްޓަރ މިހެން ވިދާޅުވީ، ކޯވިޑް-19 ގެ ސަބަބުން ދިވެހިރާއްޖޭގެ އިޤްތިޞާދަށް އައި ލޮޅުމާ ގުޅޭގޮތުން ރައްޔިތުންގެ މަޖިލީހަށް މިނިސްޓަރ އަމީރު ޙާޒިރުކުރެއްވުމުން މެންބަރުންގެ ސުވާލުތަކަށް ޖަވާބުދެއްވަމުންނެވެ. ނަމަވެސް އިތުރު ތަފްސީލެއް މިނިސްޓަރ ނުދެއްވައެވެ.\n“ކޯވިޑް-19ގެ ޙާލަތާއި ލޯންގެ ގޮތުގައާއި ކޮންސެޝަނަލް އެހީގެ ގޮތުގައި އަދި އެހެން ގޮތްގޮތުން އަޅުގަނޑުމެންނަށް 520 މިލިއަން ޑޮލަރު ހަމަޖެހިފައިވާ ވާހަކަ ދަންނަވަން” އިބްރާހީމް އަމީރު ވިދާޅުވިއެވެ.\nބޭރުގެ މާލީ އިދާރާތަކުގެ އިތުރުން ބައެއް ގައުމުތަކާއި ޖަމިއްޔާތަކުން ވެސް މާލީ އެހީތެރިކަމާއި އެހެނިހެން ތަކެތި ރާއްޖެއަށް އަންނަނީ ފޯރުކޮށްދެމުންނެވެ. އޭގެ ތެރޭގައި އިންޑިޔާ އާއި ޖަޕާނާއި ޗައިނާ އާއި އެމެރިކާ އާއި ޔޫއޭއީ އާއި ބަންގްލަދޭޝް އާއި ޔޫރަޕިއަން ޔޫނިއަން (އީޔޫ) އާއި ޔުނިސެފް ވެސް ހިމެނެ އެވެ.\nމިނިސްޓަރ ވިދާޅުވީ މިއަހަރަށް ލަފާކޮށް ހުށައެޅި ބަޖެޓުގެ އަންދާޒާތަކަށް ވަރަށް ބޮޑެތި ބަދަލުތަކެއް އައިސްފައިވާކަމަށެވެ. ހިލޭއެހީއާއި ލޯންގެ ގޮތުގައި 30 ބިލިއަން ރުފިޔާ ލިބޭނެކަމަށް ކުރިން އަންދާޒާކުރިކަމަށާއި، ނަމަވެސް މިހާރު ލިބޭނެކަމަށް އަންދާޒާކުރަނީ 14 ބިލިއަން ރުފިޔާކަމަށެވެ. އެއީ 15 ބިލިއަން ރުފިޔާގެ ދަށްވުމެއްކަން މިނިސްޓަރ ފާހަގަކުރެއްވިއެވެ.


Luthufaru Maraali Massala Alun Thahugeegu Kurumah Court In Beyrukollaifi - Vaguthu\nލުތުފަރު މަރާލި މައްސަލަ އަލުން ތަހުގީގު ކުރުމަށް ކޯޓުން ބޭރުކޮށްލައިފި\n2 އަހަރު ކުރިން ( ޖުލައި 25, 2019 )\nމިދިޔަ އޭޕްރީލް މަހުގެ 22 ވަނަ ދުވަހުގެރޭ ށ.ޅައިމަގު ކުރިމަގު ބޯޓުން ގެއްލުނު ބަންގްލަދޭޝްގެ ރައްޔިތެއް ކަމަށްވާ ލުތުފަރުގެ މައްސަލައިގެ ގަޒިއްޔާ ބާތިލުކޮށް، އެ މައްސަލައިގެ ތަހުގީގު ފުރިހަމަ ކުރުމަށްޓަކައި ކޯޓުން އެ މައްސަލަ ބޭރުކޮށްލައިފިއެވެ.\nމި މައްސަލައިގައި3މީހެއްގެ މައްޗަށް ދައުވާ ކުރަން ކްރިމިނަލް ކޯޓަށް ފޮނުވައިފައި ވަނީ މި މަހުގެ ކުރީކޮޅުއެވެ. މި މައްސަލާގައި ދައުލަތުން ދައުވާކުރާ ތިން ބިދޭސީން ކުށަށް އިއުތިރާފްވުމަށް ފަހު އެކަމަށް ފަހުން ވަނީ އިންކާރު ކޮށްފައެވެ.\nލުތުފަރުގެ މަރުގެ މައްސަލައިގައި މި ތިން މީހުންގެ މައްޗަށް ކުރަނީ އެނގިހުރެ މީހަކު މެރުމުގެ ދައުވާއެވެ.\nމި މައްސަލާގައި ކްރިމިނަލް ކޯޓުން މިއަދު ނިންމީ އެ ތިން މީހުން ވެސް ކުށަށް އިއުތިރާފްވެފައިވާތީ އިއުތިރާފްގެ އެއްބަސްވުން ނިމުމަކަށް އައިސްފައިވާ ކަމަށެވެ. އަދި އެ މައްސަލައިގެ ތަހުގީގު ފުރިހަމަ ކުރުމަށްޓަކައި އިތުރު 30 ދުވަސްދީ، މިހާރު ކޯޓުގައި އޮތް އެ މައްސަލަ ބާތިލްކުރުމަށް ކޯޓުން ވަނީ ނިންމައިފައެވެ.\nޖިނާއީ އިޖްރާއާތުގެ ގާނޫނު ބުނާގޮތުން އަދަބު ލުއިކޮށް ދިނުމަށް ޝަރުތުކޮށް، އިއުތިރާފްގެ އެއްބަސްވުމެއް ދައުލަތާއި ތުހުމަތު ކުރެވޭ މީހާއާ ދެމެދު ހެދިދާނެއެވެ. އެކަމަކު އިބްތިދާއީ އަޑުއެހުންތަކުގައި އެ އެއްބަސްވުމަށް ދައުވާލިބޭ މީހާ އިންކާރުކޮށްފި ނަމަ އަދި ތަހުގީގު ފުރިހަމަ ކުރަން އިތުރު ފުރުސަތު ދޭންޖެހޭ ނަމަ، އެ ފުރުސަތު ކޯޓުން ދޭން ޖެހޭނެއެވެ. އެގޮތަށް ފުރުސަތު ދިނުމުން އަލުން ތަހުގީގުކޮށް، އެ މައްސަލަ ކޯޓަށް ހުށަހެޅޭނެއެވެ.\nލުތުފަރު މަރާލާފައިވަނީ އޭނައާއެކު ކުރިމަގު ބޯޓުގައި މަސައްކަތް ކުރި މީހުންނާމެދު ގަދަކަމުން އެއްޖިންސުގެ ގުޅުހުން ހިންގަން އުޅުމުން އެކަމާ ހިތްހަމަ ނުޖެހިގެން ކަމަށް ފުލުހުން ވަނީ ކުރިން ބުނެފައެވެ.


Nukulhedhuntherikan hunna kudhinnah school eh alhaidhinee beleniverin | Mihaaru\nއިންޑިއާގެ ބެލެނިވެރިން ޔޫއޭއީގައި ބިނާކުރި ސްކޫލް.\nނުކުޅެދުންތެރިކަން ހުންނަ ކުދިންނަށް ބެލެނިވެރިން ސްކޫލެއް އަޅައިދީފި\n11 ސެޕްޓެމްބަރ 2019 - 08:19\nއަލް އިބްތިސާމާގެ ނަން ދީފައިވާ ސްކޫލުން ނުކުޅެދުންތެރިކަމުގެ އެކި މައްސަލަ ހުންނަ ކުދިންނަށް ކިޔަވައިދޭނެ އެވެ. ޔޫއޭއީގެ ދިރިއުޅޭ އިންޑިއާ ރައްޔިތުންގެ ޖަމިއްޔާ އިންޑިއަން އެސޯސިއޭޝަނާއި ބެލެނިވެރިން ގުޅިގެން ހޯމަ ދުވަހު ހުޅުވި މި ސްކޫލުން، މާލީ ހާލަތު ދަށްކަމުން ނުކިޔެވިފައި ތިބި ހުރިހާ ކުދިންނަށް ވެސް މަރުހަބާ ކިޔާނެ އެވެ.\nމި ސްކޫލްގެ އެންމެ ބޮޑު މަގުސަދަކީ ވެސް އެއީ އެވެ. ޔޫއޭއީގައި ހިންގާ ހާއްސަ އެހީއަށް ބޭނުންވާ ކުދިންގެ ސްކޫލްތަކުގެ ފީ ބޮޑުވުމުގެ ސަބަބުން، އާދައިގެ އާއިލާތަކުގެ މީހުންނަށް އެ ތަންތަނުން އެ މީހުންގެ ދަރިންނަށް ކިޔަވައި ދިނުމުގެ ފުރުސަތު ހޯދައިދޭން ދައްޗެވެ.\nއެހެންވެ އަލް އިބްތިސާމާގެ މައިގަނޑު މަގުސަދަކީ ވެސް ހާއްސަ އެހީ އަށް ބޭނުންވާ ކުދިންގެ ބެލެނިވެރިންގެ އަތްފޯރާ އަގެއްގައި ތައުލީމު އުނގެނުމުގެ ފުރުސަތު ދިނުމެވެ. އެގޮތުން އެ ސްކޫލުން ދަރިވަރެއްގެ އަތުން ފީއަކަށް ނަގާނީ އަހަރަކަށް 2،500 ދިރުހަމް (680.59 ޑޮލަރު) އެވެ.\nއަލް އިބްތިސާމާ ސްކޫލްގައި ޓީޗަރުންނާއި ދަރިވަރުންތަކެއް.\n"މިއީ ދުބާއީގައި ހިންގާ ހާއްސަ އެހީ އަށް ބޭނުންވާ ދަރިވަރުންގެ އެހެން ސްކޫލްތަކަށް ނަގާ އަގާ އަޅާބަލާއިރު ދެގުނަ ކުޑަ ފީއެއް،" އިންޑިއަން އެސޯސިއޭޝަންގެ ރައީސް އީޕީ ޖޯންސަން ގަލްފް ނިއުސް ވިދާޅުވި އެވެ. "މިއީ ހަގީތުގައި ހާއްސަ އަށް ބޭނުންވާ ކުދިން ތިބި އާއިލާތަކަށް ލިބުނު ވަރަށް ބޮޑު ލުއެއް."\nއޭނާ ވިދާޅުވި ގޮތުގައި ހާއްސަ އެހީގެ ކުދިންގެ ސްކޫލްތަކުން ނަގާ ފީ ބޮޑުވުމުގެ ސަބަބުން ގިނަ އާއިލާތަކުގައި ތިބި ނުކުޅެދުންތެރިންކަން ހުންނަ ކުދިން ތިބެނީ ކިޔެވުމުން މަހުރޫރުވެ، ގޭތެރޭގައި ބަންދުވެފަ އެވެ.\n"އެހެންވެ މިއީ އެކަމަށް ވެސް ނިމުމެއް އަންނާނެ ކަމެއް،" ޖޯންސަން ވިދާޅުވި އެވެ.\nއިތުރު ލިޔުންތައް ސްކޫލް ތައުލީމް ޔޫއޭއީ ނުކުޅެދުންތެރިކަން ހުންނަ މީހުން\nނުކުޅެދުންތެރިކަން ހުންނަ 10 ދަރިވަރަކު ވަކިކޮށްފި


އާންމު ރައްޔިތުންގެ ޙިޔާލު ހޯދުމުގެ ގޮތުން ލީޑާރޝިޕްގެ ފަރާތުން ރޭ ބައްދަލުވުމެއް ބާއްވައިފި – Maldivian Democratic Party\n15 ސެޕްޓެމްބަރު 2015\nއާންމު ރައްޔިތުންގެ ޙިޔާލު ހޯދުމުގެ ގޮތުން ލީޑާރޝިޕްގެ ފަރާތުން ރޭ ބައްދަލުވުމެއް ބާއްވައިފި\nދިވެހި ރައްޔިތުންގެ ޑިމޮކްރެޓިކް ޕާޓީގެ ލީޑާރޝިޕްގެ ފަރާތުން ރޭ އާންމު ރައްޔިތުންގެ ޙިޔާލު ހޯދުމުގެ ބޭނުމުގައި ބައްދަލުވުމެއް ބާއްވައިފިއެވެ. ރޭގެ މި ބައްދަލުވުމުގައި އާންމު ގިނަ ރައްޔިތުންތަކެއް ވަނީ ޕާޓީގެ ލީޑާރޝިޕްއާއިއެކު މިނިވަން މާހައުލެއްގައި އަމިއްލަ ޝުއޫރު ފާޅުކޮށްފައެވެ.\nއާންމު ގިނަ ރައްޔިތުންގެ ހިޔާލު ހުރީ ޕާޓީގެ ހަރަކާތްތައް އާ ހިއްވަރެއްގައި ފަށައި މުޅި ރާއްޖެއަށް ފުޅާކުރުމުގެ މައްޗަށެވެ. އަދި ގިނަ އާންމު މެމްބަރުން ވަނީ ހަރަކާތްތަކުގައި ވޮލުންޓަރީކޮށް މަސައްކަތް ކުރުމަށްވެސް ތައްޔާރަށް ތިބިކަން ފާޅުކޮށްފައެވެ.\nދިވެހި ރައްޔިތުންގެ ޑިމޮކްރެޓިކް ޕާޓީގެ މައިގަނޑު އަސާސް ބިނާވެފައިވަނީ އާންމު ރައްޔިތުންގެ މައްޗަށެވެ. އެހެންކަމުން ޕާޓީގެ މުހިންމު ނިންމުންތަކުގައި ޕާޓީގެ އާންމު މެމްބަރުންގެ ޙިޔާލު ހޯދުމަކީ މީގެ ކުރިންވެސް ޕާޓީގެ ފަރާތުން އާންމުގޮތެއްގައި ކުރަމުންއަންނަ މުހިންމު ކަމެކެވެ.


ހުޅުދެލީގައި ބޮޑު އީދު އިތުރަށް ފުރިހަމަ ކޮށްދޭނީ ބިދަބިން – Haftha\nFri,5June, 2020, 1:54 am\nހުޅުދެލީގައި ބޮޑު އީދު އިތުރަށް ފުރިހަމަ ކޮށްދޭނީ ބިދަބިން\nމިއަހަރުގެ ބޮޑު އީދަށް މިއޮތީ ދެ ދުވަހަށް ވެފައެވެ. ބޮޑު އީދަށް އަތޮޅު ތެރެއަށްދާ މީހުން މަތިންނާއި ތިރިން ދަތުރު ފެށުމަށް ދަނީ ތައްޔާރު ވަމުންނެވެ. އީދަށް ރަށްރަށަށް ދާ ފަންނާނުންނާއި ބޭންޑުތަކުން ދަނީ ފަހުގެ ތައްޔާރީތައް ވަމުންނެވެ.\nހާއްސަކޮށް މިއަހަރުގެ ބޮޑު އީދުގައި އެންމެ ބުރަކޮށް އުޅޭ އެއް ގުރޫޕަކީ ރާއްޖޭގައި ނަގާކިޔާ ޒުވާން ބޮޑުބެރު ގުރޫޕް “ބިދަބިން” އެވެ.\nމިއަހަރުގެ އީދުގައި އެ ގުރޫޕުން ވަން އެންޑް އޮންލީ ރީތި ރަށް ރިސޯޓުގެ އިތުރުން ޅ. ހިންނަވަރު އަދި މީދޫގައި ހުށަހަޅައިދޭން ވަނީ ތައްޔާރުވެފައެވެ. އަދި އެ އަތޮޅު ހުޅުދެލީގައި ވެސް ޝޯވ ދިނުމަށް އެ ރަށު އަންހެނުން ކޮމެޓީއާއެކު ވަނީ އެއްބަސްވުމެއްގައި ސޮއިކޮށްފައެވެ.\nބިދަބިން ބޮޑުބެރު ގްރޫޕުގެ މެނޭޖަރު މުހައްމަދު އާސިމް (އާއްކޮ) ބުނީ އަންނަ އަންގާރަ ދުވަހު ހުޅުދެލީގައި އެ ގުރޫޕުން ބޮޑުބެރުގެ އަޑު ގުގުމާލާނެ ކަމަށެވެ.\nއަދި ހުޅުދެއްޔަށް ބިދަބިން މީގެ ކުރިން ދެ ފަހަރަކު ގޮސްފައިވާއިރު، އެރަށަކީ ބިދަބިން ބޮޑުބެރު ގުރޫޕާ ގާތް ގުޅުމެއް އޮންނަ، މެހެމާންދާރީގައި ނަމޫނާ ރަށެއް ކަމަށް އާއްކޮ ފާހަގަކުރިއެވެ.\nމިއަހަރުގެ ބޮޑު އީދަށް ބިދަބިން އިން ވަނީ ވަރަށް ބޮޑަށް ތައްޔާރުވެފައެވެ.\nބިދަބިން އަކީ ބޮޑުބެރުގެ އިތުރުން ސަގާފީ އެކިކަހަލަ ހަރަކާތްތަކުގައި ވެސް ރާއްޖޭގައި ނަގާ ކިޔާ އެއް ގުރޫޕެވެ. އެގޮތުން މި އީދުގައި އެ ގުރޫޕުން ތައާރަފްކޮށްފައިވާ ޕެކޭޖުގައި ވެސް ސަގާފީ އެތައް އައިޓަމްތަކާއި ޒަމާނީ ލަވަތަކެއް ހިމަނާފައިވާނެ ކަމަށް އާއްކޮ މައުލޫމާތުދެ އެވެ.


Dho?! Chia Seed roagaa\nޗިއާ ސީޑް ރޯގާ\nދުޅަހެޔޮ ސިއްހަތެއްގައި ހުރުމަށް ކުރެވޭ ކަންކަމުގެ ތެރެއިން ބައެއް ކަންކަމަކީ އަޅުގަނޑުމެނަށް ރޯގާ ލައިގަންނަ ފަދައިން އަޅުގަނޑުމެން ތެރޭ މަޝްހޫރު ވަމުން އަންނަ ކަންކަމެވެ. އެއް ދުވަސްވަރެއްގައި ޕީނަޓް ބަޓަރު މަޝްހޫރު ވެގެން ދިޔަ އެވެ. އަނެއް ދުވަސްވަރު ޑީޓޮކްސް ޑައިޓް މަޝްހޫރު ވެގެން ދިޔަ އެވެ. ދެން މަޝްހޫރޫވެގެން ދިޔައީ ކީޓޯ ޑައިޓެވެ. ހަމަ މިގޮތަށް މި ދުވަސްވަރު އަޅުގަނޑުމެން ތެރޭ އެންމެ މަޝްހޫރު ވެގެން އުޅޭ އެކައްޗަކީ ޗިއާ ސީޑެވެ. މީގެ މަޝްހޫރުކަން ބޮޑުކަމުން ރޯގާއެއް ފެތުރޭ ކަހަލަ އެވެ.\nޗިއާ ސީޑަކީ ކުދީނާ އާ އެއް އާއިލާއެއްގެ ގަހެއްގައި އަޅާ އެއްޗެކެވެ. ޗިއާ ސީޑަކީ އޭގައި އެކުލެވޭ އޮމޭގާ3އަދި ފައިބަރުގެ ސަބަބުން ސިއްހީ ގޮތުން ވަރަށް ފައިދާ ބޮޑު އެއްޗެކެވެ. އަދި އޭގެ ފައިދާ ބޮޑުކަމުން ފަންކްޝަނަލް ފުޑް (ވަކި ކަމެއް ރަނގަޅު ކުރުމަށް ޑައިޓީޝަނުން ބޭނުންކޮށް އުޅޭ ކާނާ)ގެ ބާވަތެކެވެ. އަދި ޕާން، ބަނަސް، ސެލެޑް ފަދަ ތަކެތީގެ ނިޔުޓްރިޝަން ފެންވަރު ރަނގަޅު ކުރުމަށް އެ ކާ ތަކެއްޗަށް އެޅުމަކީ ރަނގަޅު ކަމެއްގެ ގޮތުގައި ގިނަ ޑައިޓީޝަނުން ދެކެ އެވެ. ޗިއާ ސީޑްގެ ސިއްހީ ފައިދާތަކާ ބެހޭ ގޮތުން ކޮށްފައިވާ ދިރާސާތަކުން ހަށިގަނޑަށް ގެއްލުންކުރާ ކޮލެސްޓްރޯލް ތިރިކުރުމާއި ހަށިގަނޑުގެ ބަރުދަން ލުއިވުން ފަދަ ފައިދާތައް ލިބޭ ކަމަށް ވަނީ ބެލެވިފަ އެވެ. ނަމަވެސް މި ދިރާސާތަކަކީ ޖަނަވާރު ބޭނުންކޮށްގެން ކޮށްފައިވާ ދިރާސާތަކެކެވެ. ޗިއާ ސީޑުން އިންސާނުންނަށް ފައިދާކުރޭތޯ ކޮށްފައިވާ ދިރާސާތައް އަދި މަދުވެފައި ސީދާ އޭގެ ފައިދާއާ ގުޅޭ ނަތީޖާއެއް އަޅުގަނޑަށް އަތްފުނާއަޅާ އަދި ނުފެނެ އެވެ.\nމިހާރަކަށް އައިސް ބަރުދަން ލުއިކުރުމަށް އެހީވެދޭ ފަރާތްތަކުން އަދި ޖިމް ހިންގާ ބައެއް އިންސްޓަރަކްޓަރުންނާއި ބައެއް ބޫޓް ކޭންމްތަކުގައި ވެސް ޗިއާ ސީޑް ބޭނުންކުރުމަށް ރާއްޖޭގައި ވެސް ލަފާ ދެއެވެ. ޗިއާ ސީޑް ބޭނުންކުރުމާ އަޅުގަނޑު ވެސް މުޅިއަކުން ދެ ބަހެއް ނުވަމެވެ. ނަމަވެސް ސުޕަ ފުޑެއް ގޮތުގައި މައިގަނޑު ކާވަގުތު ހިމަނަން ޖެހޭ ގޮވާމާއި ފަލަމަޑި އަދި މަހުގެ ބައިތައް ނުހިމަނާ އަދި މުޅި ދުވަހުގެ ކެއުމުގައި ހިމަނަން ޖެހޭ ފަސް ބާވަތް (ގޮވާމާއި ފަލަމަޑި، މޭވާ، ތަރުކާރީ، ބިހާއި މަސް އަދި މުގުގެ ބާވަތްތައް އަދި ކިރުގެ ބާވަތްތައް) ނުހިމެނޭ ގޮތަށް ކުރާ ޑައިޓެއްގައި ޗިއާ ސީޑް ހިމަނާ ނަމަ އެ ކުރެވެނީ ރަނގަޅު ޑައިޓެއް ގޮތުގައި އަޅުގަނޑު ނުދެކެމެވެ.\nއަދި ހަށިގަނޑަށް އޮމޭގާ3އަދި ފައިބަރު ލިއްބައިދޭ ހަމައެކަނި ކާނާއެއް ގޮތުގައި ޗިއާ ސީޑް ހިމެނުމަށް ވުރެ ރަނގަޅު ގޮތަކީ ކަނޑު އަދި ފަރުމަހުގެ ބާވަތްތަކާއި އެހެނިހެން މަދުގެ ބާވަތްތަކާއި އަދިވެސް ކާނާގެ ގިނަ ބާވަތްތައް ހިމެނޭ ކަހަލަ ކެއުމެއް ކެއުމެވެ. މީގެ އިތުރުން ޗިއާ ސީޑް ބޭނުންކުރުމުގައި ޗިއާ ސީޑް ބޭނުންކުރުމުގެ ކުރިން ރަނގަޅަށް ފޯކޮށްގެން ބޭނުންކުރުމާއި ދުވާލަކަށް ދެ ސަމްސަލަށްވުރެ އިތުރު ނުވާނެހެން ބޭނުން ކުރުމާއި، ޗިއާ ސީޑް ބޭނުންކުރުމުގެ މަގްސަދުގައި ހަކުރު އެކުލެވޭ ބުއިންތައް ކެއުމުގައި ނުހިމެނުން މުހިއްމެވެ.


Video Game kulhey kudhinnah anekunna medhu hamdhardhee vaan dhasvey! - vNews.mv\nވީޑިއޯ ގޭމުން، ކުދިންނަށް އަނެކުންނާމެދު ހަމްދަރްދީވާން ދަސްވޭ!\nމަރްޔަމް ޝަނީޒާ 17 August 2018, 02:00\nވީޑިއޯ ގޭމު ކުޅުމުން ކުދިންގެ ސިކުނޑިއަށް ބަދަލުއަންނަ ކަމަށާއި، މެދު މަދަރުސީ އުމުރުގެ ދަރިވަރުން އަނެކުންގެ އިހްސާސްތައް ދެނެގަނެ ހަމްދަރްދީވާ މިންވަރު އިތުރުވާ ކަމަށް ފަހުގެ ތަހްލީލަކުން ދައްކައިފިއެވެ.\nމި ތަހްލީލުގެ ހޯދުންތަކުގެ އަލީގައި ވީޑިއޯ ގޭމުން ސިކުޑިއަށް ބަދަލުތަކެއް ގެނުވާ ކަމަށާއި އެހެންމީހުނާއިމެދު ހަމްދަރްދީވާ މިންވަރު އިތުރުވާކަމަށް ބުނެފައިވަނީ އެމެރިކާގެ ޔުނިވަސިޓީ އޮފް ވިސްކޮންސިން މަޑިސަންގައި ކުރި ދިރާސާއެއްގައެވެ.\nމި ތަހްލީލް ކުރުމަށްޓަކައި، ދިރާސާކާރުން ވަނީ ސްޕޭސް އެކްސްޕްލޯރ ކުރާ ރޮބަޓެއް ދުރުގައިވާ ޕްލެނެޓަކާއި ކްރޭޝްވެ ހިނގާ ހާދިސާތަކެއް ދައްކުވައިދޭ ވަރަށް ހިތްގައިމު ސިނޭރިއޯ އަކަށް ވީޑިއޯ ގޭމެއް ތައްޔާރު ކޮށްފައެވެ. އަދި އެ މެދު މަދަރުސީ ދަރިވަރުންނަށް ހާއްސަކޮށް އެ ދަރިވަރުން ލައްވާ ގޭމް ކުޅުވިއެވެ.\nގޭމް ކުޅުވައިގެން އެކުދިންގެ ވިސްނުމަށް ބަދަލެއް އާދޭތޯ ބެލުމަށް ހެދި މި ދިރާސާގައި ބަލާފައިވަނީ ވީޑިއޯ ގޭމުގެ ސަބަބުން ކުދިންނަށް، އެހެންމީހުންގެ އިހްސާސްތަށް ދެނެގަނެ ހަމްދަރްދީވާ މިންވަރު ދެނެގަތުމަށެވެ. އަދި މިފަދަ އާދައެއް ދަސްވުމުގެ ސަބަބުން ކުދިންގެ ސިނކުޑީގެ ނިއުޓްރަލް ގުޅުންތަކަށް ބަދަލު އާދޭތޯއެވެ.\nސްޕޭސް އެކްޕްލޯރިން ރޮބޮޓެއް ޕްލެނަޓަކާއި ކްރޭޝްވުމުގެ ސަބަބުން ރޮބަޓްގެ ސްޕޭޝްޝިޕް ހަލާކުވެއެވެ. ސްޕޭސްޝިޕް ހަލާކުވުމުގެ ސަބަބުން އެ ޕްލެނެޓްގައިވާ އޭލިއަންތަކަކާއި އެކު އެކުވެރިކަމުގެ ގުޅުންތަކެއް އުފައްދަން ޖެހެއެވެ.\nއެއީ އެކަކު އަނެކަކުގެ އިހްސާސްތަކާއި ހިޔާލުތައް ދެނެގަންނަށް ޖެހޭފަދަ އެކުވެރިކަމެކެވެ. މި އޭލިއަންތަށް ވާހަކަ ދައްކަނީ ތަފާތު ބަސްބަހުންނެވެ. އެހެންނަމަވެސް ހުރިހާ އޭލިއަންތަކެއް އެކަތި އަނެއްކައްޗާއި މުއާމަލާތް ކުރުމުގައި ގެންގުޅޭ މޫނުގެ ހަރަކާތްތަކަކީ އިންސާނުންގެ ފޭޝަލް އެކްސްޕްރެޝަނާއި ދާދި އެއްގޮތް ސިފަތަކެކެވެ.\nވީޑިއޯ ގޭމު ކުޅޭ ކުދިންގެ އެހެންމީހުންގެ އިހްސާސްތައް ދެނެގަންނަ މިންވަރު އިތުރު ކުރުމަށް ޑިޒައިން ކޮށްފައިވާ މިގޭމަކީ މެދު މަދަރުސީ އުމުރުގެ ދަރިވަރުން އެހެންމީހުންނާމެދު ވިސްނާ ގޮތް ބެލުމަށް ހާއްސަކޮށް އުފެއްދި ގޭމެކެވެ. އެހެންކަމުން މި ގޭމުގެ ޒަރިއްޔާއިން ބެލީ ކުޑަކުދިން، އެހެން މީހުންގެ އިހްސާސްތައް ދެނެގަތުމާއި އެކުދިންގެ ދިރިއުޅުމުގައި ދިމާވާ ކަންކަމާއި ގުޅިގެން އުފެދޭ އިހްސާސްތައް ބެލެހެއްޓުމަށް ދަސްކޮށްދިނުމަށެވެ.\nމި ދިރާސާ ހެދި ޔުނިވަސިޓީގެ ސެންޓަރ ފޯ ހެލްތީމައިންޑްސްގެ ޑިރެކްޓަރ އަދި ޕްރޮފެސާ އޮފް ސައިކޮލޮޖީ އެންޑް ސައިކޭޓްރީ، ރިޗާޑް ޑޭވިޑްސަން ވިދާޅުވީ "އެހެންމީހުންގެ އުނދަގޫތް ހާލަތްތައް ދެނެގަނެ އެފަދަ މީހުންނަށް ހަމްދަރްދީ ނުވެވޭނަމަ އެހީތެރިވުމުގެ އާދަ ނުވަތަ ހިތްވަރެއް ނުލިބޭނެ" ކަމަށެވެ.\nދިރާސާ ކުރިޔަށް ގެންދިޔަ ޓީމްގެ އިސްވެރިޔަށް ހުންނެވި ޑޭވިޑްސަން ވިދާޅުވީ އެހެންކަމުން ދުރު މުސްތަގްބަލުގެ އުންމީދަކީ ވިޑިއޯ ގޭމަކީ ރަނގަޅު އުފެންދުންތެރި އެއްޗަކަށް ވުން ކަމަށެވެ. އަދި ގޭމިން އިންޑަސްޓްރީ އާއި ގޭމް ކުޅޭ މި މެސެޖް ހިތުގެ އަޑިން ގަބޫލުކޮށްފިނަމަ އެކަން ހާސިލް ކުރެވޭނެ ކަމަށެވެ.\nވީޑީއޯ ގޭމުގެ ސަބަބުން ސިނކުޑިއަށް އެތައް ގޮތަކުން ބަދަލުތައް ގެނުވިދާނެ ކަމަށާއި، ގޯސް އާދަތަކުގެ ބަދަލުގައި މޯރަލް ސްޓޭޑަޑް އިތުރުކޮށްދެވިދާނެކަން މި ދިރާސާއިން ހޯދިފައިވެއެވެ.\nއުުރުުން 8 އަހަރާއި 18 އަހަރާއި ދެމެދުގެ ކުދިން އެވްރެޖްކޮށް ދުވާލަކު ހަތްދިހަ މިނިޓް ވަންދެން ވީޑިއޯ ގޭމް ކުޅޭކަމަށް ތަފާސްހިސާބުތަކުން ދައްކައެވެ. ކުދިންގެ ޅައުމުރުގައި ބުލީ ނުވަތަ ހަނގާ ކުރުމާއި ހަނގާ ލިބުމާއި ޑިޕްރެޝަނާއި ހާސްވުންފަދަ ކަންކަމާއި ކުދިންނަށް ކުރިމަލާން ޖެހެއެވެ.\nއަދި އެފަދަ ހާލަތްތަކުގައި ކަންކުރާނެ ގޮތާއި އެހެން މީހުންގެ އިހްސާސްތަށް ދެނެގަނެ ހަމްދަރްދީވާން ދަސްކޮށްދިނުމަށް މި އުމުރުގައި ކުދިން ކުޅޭ ވީޑިއޯ ގޭމްތައް އެހީވެދެއެވެ.\nމިފަދަ ކްރިޓިކަލް އުމުރެއްގައި ކުޑަކުދިންނަށް ދިމާވާ އުނދަގޫ ހާލަތްތަކުން އަރައިގަތުމަށް އެކުދިންނަށް ދަސްކޮށްދިނުމަށް، ދިރާސާކުރި ޓީމުން ބަލަން ބޭނުންވީ ޕްސިޓީވް އިމޯޝަނަލް ޑިވެލޮޕްމެންޓަކަށް ވީޑިއޯ ގޭމް ހެދިދާނެ ގޮތްތަކެއް ހުރިތޯ ދެނެގަތުމަށެވެ.\nޑޭވިޑްސަން ވިދާޅުވީ ހަމްދަރްދީވުމަށް ދަސްކޮށްދިނުމަށް މިފަދަ ގޮތެއްގެ ބޭނުން ހިފުމުން ހަމްދަރްދީ ވުމުގެ ހުނަރު ދެނެގަތުމަށް އުނދަގޫ ނުވަތަ ދަތިތަކާއި ކުރިމަތިވާ އާބާދީތަކަށް ފަސޭހަވެއެވެ. އޭގެ ތެރޭގައި އޯޓިޒަމް ހުންނަ ކުދިންވެސް ހިމެނޭ ކަމަށްވެސް އޭނާ ވިދާޅުވިއެވެ.


MTCC ah Record Adhadhakah Faidhaa Libeyne Kamah Lafaa Kohffi އެމްޓީސީސީ އަށް ރިކޯޑު އަދަދަކަށް ފައިދާ ލިބޭނެ ކަމަކަށް ލަފާކޮށްފި – Huvadhoo News MTCC ah Record Adhadhakah Faidhaa Libeyne Kamah Lafaa Kohffi Huvadhoo News\nއެމްޓީސީސީ އަށް ރިކޯޑު އަދަދަކަށް ފައިދާ ލިބޭނެ ކަމަކަށް ލަފާކޮށްފި\nއެމްޓީސީސީއަށް މިއަހަރުވެސް ރެކޯޑް ފައިދާއެއް ލިބިދާނެ ކަމަށް އެކުންފުނީގެ ސީއީއޯ އާދަމް އާޒިމް ވިދާޅުވެއްޖެއެވެ.\nމިދިޔަ އަަހަރުވެސް ކޮވިޑް ބަލިމަޑު ކަމާއެކުވެސް އެމްޓީސީސީއިން ވަނީ ރެކޯޑް އަދަދަކަށް ފައިދާ ހޯދާފައެވެ. މިދިޔަ އަހަރު އެކުންފުންޏަށް ޖުމްލަ އާމްދަނީގެ ގޮތުގައި 1.38 ބިލިއަން ރުފިޔާ ވަނީ ލިބިފައިވެއެވެ. އަދި 191 މިލިއަން ރުފިޔާގެ ސާފު ފައިދާ އެއް ވަނީ ހޯދާފައެވެ. މިއީ އޭގެ ކުރީ އަހަރަށް ވުރެ 134 މިލިއަން ރުފިޔާގެ އިތުރުވުމެކެވެ.\nރާއްޖެ ޓީވީގެ “ފަލަ ސުރުހީ” ޕްރޮގްރާމްގައި ވާހަކަ ދައްކަވަމުން އާޒިމް ވިދާޅުވީ އެމްޓީސީސީން މަސައްކަތް ކުރަނީ އެކުންފުނީގައި 1.2 ބިލިއަން ރުފިޔާގެ އެސެޓް އެބަހުރި ކަމަށާއި، މިހާރުވެސް އަދި ކުރިޔަށް އޮތް ތަނުގައިވެސް އެކުންފުނީގެ އަމާޒަކީ ފުލް ކެޕޭސިޓީގައި ރައްޔިތުންނަށް އެންމެ ފައިދާ ވާނެ ގޮތަށް ވީހާވެސް އަވަހަކަށް މަޝްރޫއުތައް ނިންމުމަށް ކަމަށެވެ.\nއެގޮތުން މިހާރުވެސް އެމްޓީސީސީގެ 63 މަޝްރޫއެއް ރާއްޖޭގެ އެކި ކަންކޮޅުތަކުގައި ކުރިއަށް ގެންދަމުން އަންނަ ކަމަށެވެ. މި މަޝްރޫއު ތަކަކީ ޖުމްލަ އަގު ތިން ބިލިއަން ރުފިޔާއަށް އަރާނެ އަގު ހުރި މަޝްރޫއު ތަކެއް ކަމުގައިވެސް އާޒިމް ވިދާޅުވިއެވެ.\n“އެމްޓީސީސީގެ 40 އަހަރުގެ ހަޔާތުގައި ރެކޯޑް ޕްރޮފިޓެއް ޕެންޑެމިކެއްގެ ތެރޭގައި އަޅުގަނޑުމެން މިވަނީ ދުވަހަކު އެމްޓީސީސީއަށް ނުހޯދޭހާ ފައިދާ ހޯދައިދީފައި. ދުވަހަކު ނުނިންމޭހާ ގިނަ މަޝްރޫއު ނިންމާ ދީފައި. އެހެންކަމުން މިހުރިހާ އެސެޓެއް ބޭނުން ކޮށްގެން ތަރުތީބުން ގެންދިޔައީމާ މިއަހަރު، މިދިޔަ އަހަރުގެ ފައިދާއަށްވުރެ އެތައް ތަނެއް ރަނގަޅު ފައިދާއަކުން އިރާދަކުރެއްވިއްޔާ އަޅުގަނޑުމެން ނިންމާނަން.” – އާޒިމް\nމި ދިޔަ އަހަރު ޕެންޑަމިކެއްގެ ތެރޭގައިވެސް ގިނަ އަދަދަކަށް ފައިދާ ހޯދިފައިވާތީވެ، މި އަހަރުގެ ފައިދާ އެއަށްވުރެ އިތުރު ފައިދާ އެއްވަނީ ކަމަށްވަނީ ލަފާ ކުރެވިފައެވެ.


Dho?! Phone gai photo ah vure screenshot gina dho?\nފޮޓޯއެއް ނަގަން ބަލާއިރު މެމަރީ ފުލްވެފަ އެވެ. އެކަމަކު ޖާގައެއް ހަދަން ޑިލީޓްކޮށްލެވޭނެ އެއްޗެއް ނެތެވެ. އެކަމަކު ކޮންމެ މީހެއްގެ ފޯނުގައި ގިނަވާނީ ފޮޓޯއެއް ނޫނެވެ. އެކި އެއްޗެހީގެ ސްކްރީންޝޮޓެވެ. ބައެއް މީހުން ބުނާ ގޮތުގައި މީހެއްގެ މިޒާޖާއި ހަގީގަތް އެންމެ ރަނގަޅަށް އެނގޭނެ އެއް ގޮތަކީ ފޯނުގެ ގެލެރީގައި އެއްކޮށްފައި ހުންނަ ސްކްރީންޝޮޓުތައް ބެލުމެވެ. އެ ވާހަކަ ބާއްވާށެވެ.\nގެލެރީ ފުރޭ ވަރަށް ސްކްރީންޝޮޓުތަށް ނަގަނީ ކީއްވެތޯ އަހަރެމެން އެކި މީސްމީހުން ގާތު އެހީމެވެ. ލިބުނު ޖަވާބުތަކުން އެންމެ ގިނައިން ލިބުނު ޖަވާބުތައް މި ލިސްޓުކޮށްލަނީ އެވެ.\nއެހެން މީހުންގެ ހިޔާލާއި އިންސްޕިރޭޝަން\nރީތިކޮށް ހަދާފައި ހުންނަ ބެލްކަނިތަކާއި ޓެރަސް އަދި ކޮޓަރި އާއި ސިޓިން ރޫމު ރީތިކުރާނެ ގޮތްތަކުގެ ހިޔާލުތައް ފޯނުން ފުރިގެން ބަންޑުންވާއިރު ވެސް އުޅޭ ތަން އޮންނާނީ ހަމަ އޮންނަ ގޮތަށެވެ. އައިޑިއާތައް ފެންނަލެއް ގިނަވެފައި އެއް ފަހަރު ފެންނަ އެއްޗަކަށްވުރެ ދެން ފެންނަ ފޮޓޯ ރީތިވާތީ، ވަނީ ސްކްރީންޝޮޓް ނަގާހާ އެވެ.\nދެން އެންމެ ގިނައީ ހެދުން ޑިޒައިންތަކާއި ކައްކާ ރެސިޕީތަކެވެ. ކުޅުދިޔާވާ ވަަރުގެ އެކި ކަހަލަ ކެއުންގަނޑު ކައްކާލާނަމޭ ހިތަށް އަރުވައިގެން ރެސިޕީގެ ސްކްރީންޝޮޓެއް ނަގާފައިވާ ބައިންދަނީ އެވެ. އަދި ދެން އެންމެ އަވަހަށް އޮންނަ ޕާޓީއަކަށް ލާނީ އެ ޑިޒައިންގެ ހެދުމެކޭ ކިޔާފައި އަވަހަށް އޭގެ ސްކްރީންޝޮޓު ވެސް ރައްކާކޮށްލަނީ އެވެ.\nމީހުން ދައްކާ ވާހަކަ ތަކުގެ ހެކި\nމީ އެންމެ މުހިންމު ކަންތަކެވެ. މިޒަމާނުގައި މީހުންނަށް އިތުބާރުކުރުން ވެފައި ވަނީ ބޮޑު ކުޅިވަރަކަށެވެ. އެހެންވެ މައްސަލަ ޖެހޭއިރު ރައްޓެހިންނަށް ދައްކާލުމުގެ ބޭނުމުގައި، ފަހުން ދައްކާލަން ބާއްވާ ހެއްކެއްގެ ގޮތުގައި ފޮރުވާފައި ހުރި ޗެޓްލޮގްތައް ވެސް ބައިވަރެވެ.\nރިސިޓް، ޓްރާންސްފާ ސްލިޕް\nއޮންލައިންކޮށް އެއްޗެހި ގަތުމާއި މީހުންނަށް ފައިސާ ފޮނުވުން ފަދަ ކަންކަމުގައި އެންމެ އާންމު އެއް ގޮތަކީ މިހާރު ޑިޖިޓަލްކޮށް އެކަން ކުރުމެވެ. ފައިސާ ޓްރާންސްފާ ކޮށްފައި، އެ ފައިސާ ދެއްކި ކަމެއް ހަމަޖެހި ނިމެންދެން ފޯނުގައި ބާއްވާލާ ރިސީޓްތައް ޑިލީޓްކޮށްލަން ފަހުން ހަނދާނެއް ނުހުރެ އެވެ. އެއީ ވެސް ގެލެރީއަށް ޖަމާވާ ކުންޏަކަށް އޮތީ ވެފަ އެވެ.\nމީމްތައް ވެސް ބައިވަރު\nއެކި ގްރޫޕްތަކަށް، އެކަމާ އެންމެ ގުޅޭ ވަގުތެއްގައި ފޮނުވާލަން ސްކްރީންޝޮޓް ހަދާފައިވާ ސޭވްކޮށްލާ މީމްތައް ވެސް ފޯނުގައި ވަރަށް ގިނައިން ގެންގުޅޭ މީހުން އުޅެ އެވެ. މީގެ މީހެއްގެ އަތުގައި ކޮންމެ މައުލޫއަކާ ގުޅޭ މީމް ވެސް ހުންނާނެ އެވެ.\nމޮބައިލް ފޯން ސޯޝަލް މީޑިއާ


ހީވޭ ކަލާވާހެން-12 – Esfiya\nހިތާމަ ލޯބި9hours ago\nލިލިއަން އަށް އިތުރަށް އެތާކު ކެތެއް ނުކުރެވުނެވެ. އެ މާޙައުލުން އޭނާ ބޯ ހާސްކުރުވަމުން ދިޔައެވެ. ދުވެފައި ކަހަލަ ގޮތަކަށް ޕާޓީއިން ނިކުމެގެން ލިލިއަން ދިޔައެވެ. ގެއަށް ދާހިތް ނެތުމާއެކު ލިލިއަން މިސްރާބުޖެހީ އެތާ ކައިރި ހުރި ޕާކެއްގެ ތެރެއަށެވެ. މާގިނަ މީހަކުވެސް އެ ޕާކު ތެރެއިން ފެންނާކަށް ނެތެވެ. މަޑު ހިނގުމެއްގައި އައިސް މީހުންނާ އެކަހެރި ބެންޗެއްގައި ލިލިއަން އިށީނެވެ. އަދިވެސް އެންމެންގެ ފަރާތުން އޭނާއަށް ކުރިމަތިވި ފުރައްސާރައިގެ ބަސްތައް އޭނާގެ ކަންފަތުގައި ގުގުމަމުން ދިޔައެވެ. ހަށިގަނޑުގައި ދައުރުވަމުން ދިޔަ ރުޅިވެރިކަން ލިލިއަން ބޭރުކޮށްލީ ދިލަ ކަރުނައިގެ ގޮތުގައެވެ.\nލިލިއަން ޕާޓީއިން ނިކުމެގެން ދިޔަތަން ފެނި ދިޔާން ލިލިއަންގެ ފަސްފަހަތުން ދިޔައެވެ. ލިލިއަން އިށީނދެ އިން ބެންޗު ފެންނާނެހެން ހުއްޓިގެން ހުރި ދިޔާންގެ ހިތަށް އަސަރުކުރިވީ ލިލިއަން ރޯތަން ފެނުމުންނެވެ. އެ ދެލޮލުން ވެއްޓޭ ކޮންމެ ކަރުނަތިއްކެއް ކޯތާފަތުގައި ބޮސްދޭން ފުރުސަތެއް ނުދީ އަތުގެ ނުފުށުން ލިލިއަން ފޮހެމުން ދިޔައެވެ.\nމީހެއް ކައިރީގައި ހުރި ކަމުގެ ހިލަންވުމާއެކު ލިލިއަން ސިހިފައި ބަލައިލިއެވެ. ކައިރީގައި ހުރި ދިޔާން ފެނުމުން ލިލިއަންގެ ދެލޯ ބޮޑުވިއެވެ. ރަތްވެފައިވާ ދެލޮލުގައި ވިދަމުން ދިޔަ ކަރުނަތައް އަވަސް އަވަހަށް ފޮހެލަމުން ލިލިއަން އިސްޖަހާލިއެވެ. އޭނާ އެފަދަ ހާލަތެއްގައި ވަނިކޮށް ދިޔާން އަށް ފެނުނީތީ ނުހަނު ލަދުގަަތެވެ.\n” އޯކޭތަ އަހަރެން އިށީނަސް..” ދިޔާން ފަސްޖެހުމާއެކުވެސް ސުވާލު ކޮށްލިއެވެ. ލިލިއަން އިސްއުފުލާލުމެއްނެތި ބޯ ޖަހާލިތަން ފެނުމުން ދިޔާން ލިލިއަން އާ ފޫޓެއްވަރު ދުރުގައި އިށީނެވެ.\n” އެމީހުން އެދެއްކީ ތެދުވާހަކަ ތަކެއް ނޫން.” ދިޔާން އޭނާގެ ޖީބުން ނެގި ރުމާ ލިލިއަން އަށް ދިއްކޮށްލަމުން ބުނެލިއެވެ.\nލިލިއަން އަށް ރުމަލުގައި ހިފުނީ ހައިރާންކަމެއްގައި އިނދެއެވެ. ދިޔާން އެދައްކަން ފެށި ވާހަކަ އޭނާއަކަށް ފަހުމެއް ނުވިއެވެ.\n“ކޮންމެ މީހަކަށް ވެސް އެމީހަކު ދެކެ ހަޤީޤީ ލޯބިވާނެ މީހެއް ހައްގު.. އެއްވެސް މީހަކީ ލޯބިނުވެވޭވަރުގެ މީހެއް ނޫން.. ދުވަހަކުވެސް މީހަކު އެގޮތަށް އިޙްސާސްކޮށްދިނަ ނުދޭތި..” ދިޔާން ސީދާ ލިލިއަންގެ ދެލޮލަށް ބަލަހައްޓައިގެން އިނދެ ވާހަކަ ދެއްކި އިރު އެ ދެލޮލުގައިވީ ސާބިތުކަން ފެނި ލިލިއަންގެ ހިތަށް އެނގުންވެލިއެވެ.\n” އެކަމަކު.. އެމީހުން އެދެއްކީ ހުސް ތެދުވާހަކަ..” ދިޔާންގެ ދަގައްފާނުގެ ބާރު އެކުލެވޭ ދެލޮލަށް ބަލަން ކުޅަދާނަ ނުވުމުން ލިލިއަން އިސްދަށަށް ޖަހާލިއެވެ. ރީނާ ދެއްކި ވާހަކަތައް ދިޔާން އަށް އަޑުއިވުނުކަން ވިސްނުމުން ލިލިއަން އިތުރަށް ލަދުގަންނަ ގޮތްވިއެވެ. ދިޔާން އޭނާއާމެދު ދެކޭ ނަޒަރު ވަޤުތުން ބަދަލުވާނެކަމުގައި ލިލިއަން ޔަޤީންކުރިއެވެ. އެހެނަސް ލިލިއަން އަށް އޭނާގެ އަމިއްލަ ހަޤީޤަތް ބަދަލެއް ނުކުރެވޭނެއެވެ.\n” ލިލިއަން އަށް ހީވަނީތަ އެއްވެސް މީހެއް ލިލިއަން ދެކެ ލޯތްބެއް ނުވާނެއޭ..؟” ދިޔާން ސުވާލު ކުރިއެވެ.\n” އަހަރެންގެ ހަޤީޤަތް އެނގިއްޖެނަމަ ރަނގަޅު ނިޔަތެއްގެ އެކަކުވެސް އަހަރެން ބޭނުމެއް ނުވާނެ..” ލިލިއަން އުނދަގުލުން ވާހަކަ ދެއްކިއެވެ.\n” ކީއްވެތަ އަހަންނަށް ހީވަނީ ހަޤީޤަތުގެ ލިލިއަން އަކީ ކާކުކަން އެނގިއްޖެނަމަ އެމީހަކު އިތުރަށް ލިލިއަން އާ ގަޔާވާނެއޭ..؟” ދިޔާން މާނަވީ ގޮތަކަށް ލިލިއަން އަށް ބަލާލަމުން ބުނެލިއެވެ.\n“އަހަރެން.. އަހަރެންނަށް ލިލިއަން އާ ބެހޭ ގޮތުން އެއްވެސް އެއްޗެއް ނޭނގެ.. އެކަމަކު ލިލިއަން ފެނުނު ފުރަތަމަ ރޭވެސް ލިލިއަން އާ މެދު ޝައުޤުވެރިކަން އުފެދުން.. ލިލިއަން ދަސްވަމުން އައި ވަރަކަށް އަހަރެންގެ ހިތް ލިލިއަންގެ މައްޗަށް ލެނބުން ފިޔަވާ އިތުރު ކަމެއް ނުވި.”\n” އަހަރެން.. ލިލިއަން ދެކެ ލޯބިވޭ.. ލިލިއަން އަށް އަހަރެންގެ އިޙްސާސްތައް ފެންނާނެނަމަ އަހަރެން މިދައްކާ ވާހަކައިގެ ތެދު އިޙްސާސް ވާނެ.” ދިޔާންގެ ކޮންމެ ވާހަކައަކާއެކު ލިލިއަންގެ ދެލޯ ބޮޑުވެގެން ދިޔައެވެ. ދިޔާން އޭނާއާ މެދު އެފަދަ ނަޒަރަކުން ދެކެފާނެކަމަކަށް ލިލިއަން ފަހަރުގައިވެސް ހިޔެއް ނުކުރެއެވެ. ދިޔާންގެ ފަރާތުން ފެނުނު ކޮންމެ ޢަމަލެއް ލިލިއަން ދޭހަކުރީ ރަޙްމަތްތެރިކަމުގެ ގޮތުގައެވެ.\n” ކީއްވެ..؟ އަހަރެން..؟ ދިޔާން އަށް އަހަރެން އެކަށީގެނެއް ނުވޭ.. ދިޔާން އަށް އަޑުއިވުނެންނު…” ލިލިއަން އަނެއްކާވެސް އިސްޖަހާލިއެވެ. އޭނާގެ ހަޤީޤަތް ކުޑަ ހިނދުކޮޅަކަށްވެސް ލިލިއަން ހަނދާނެއް ނުނެތެއެވެ.\n“އަހަރެން ޤަބޫލު ކުރާ ގޮތުގަ އަހަރެންގެ ހިތް މިލްކު ކުރެވޭނީ އަހަރެންނަށް އެންމެ އެކަށީގެންވާ ކުއްޖާއަށް.. ލިލިއަންގެ އަމިއްލަ ސޫރަ އަހަރެންގެ ދެލޮލުން ފެންނާނެމަ.. އޭރުން ލިލިއަން އަށް އެނގޭނެ.. ” ދިޔާންގެ ހިތުގައި ލިލިއަން އަށްވުރެ އޭނާއަށް އެކަށީގެންވާ އެހެން އަަންހެން ކުއްޖެއް ނުވެއެވެ. އެދެލޮލުން ފެންނަނީ ހަމައެކަނި ލިލިއަންގެ ފުރިހަމަކަމެވެ.\n” ކިހިނެއް ދިޔާން އަށް ތިހާ ޔަޤީން ކޮށް ބުނަން އިނގެނީ..؟ މިހާރު ހިތުގަ ތިވާ އިޙްސާސްތައް ފަހުން ބަދަލުވެދާނެ..” ލިލިއަންގެ ސިކުނޑި ކޮންމެ ކަމެއްވެސް ވިސްނައިދެމުން ދިޔައީ އެންމެ ނުބައި ގޮތަށެވެ.\n” ލޯތްބަކީ ތިހާ ފަސޭހައިން ބަދަލުވާ އިޙްސާސެއްތަ..؟ ފާއިތުވެގެންދާ ކޮންމެ ދުވަހަކާއެކު އަހަރެން އެ ލޯބީގެ ތެރެއަށް ގެނބެމުންދާކަން އެހެން މީހަކަށް ނުވިސްނޭނެ..” ވާހަކަ އެހާ ހިސާބަށް ދިޔަތަނާ ދިޔާންގެ ފޯނު ރިންގްވާން ފެށިއެވެ. ފޯނުގެ ސްކްރީނަށް އަރާފައިވާ މާޔާގެ ނަން ފެނުމުން ދިޔާން ބަލާލީ ލިލިއަން އަށެވެ.\n” ހަލޯ..” ބެންޗުން ތެދުވެ ލިލިއަން އާ ފުރަގަސްދެމުން ދިޔާން ފޯނުން ވާހަކަ ދެއްކިއެވެ.\n“ލިލިއަން އެބައިން އަހަރެން ކައިރި.. މާޔާ ހާސްނުވޭ.. އަހަރެން ލިލިއަން ގެއަށް ލައިފަ މިދަނީ..” މާޔާ ގުޅީ ޕާޓީން ލިލިއަން ނުފެނުމުން އެކަމާ ހާސްވެ ހުރެއެވެ. ދިޔާން އާއެކު ލިލިއަން ހުރިކަން އެނގުމުން މާޔާއަށް ހިތްހަމަޖެހުމުގެ ނޭވާއެއްް ދޫކޮށްލެވުނެވެ. ލިލިއަން އަނބުރާ ޕާޓީއަށް ދާން ބޭނުން ނުވާނެކަން އެނގޭތީވެ ދިޔާން ބޭނުންވީ ލިލިއަން އޭނާގެ ގެއާ ހިސާބަށް ގެންގޮސް ދިނުމަށެވެ.\n” ހިނގާ ދާން..” ދިޔާން ބުނުމާއެކު ލިލިއަން އިންކާރު ކުރުމެއްނެތި ބެންޗުން ތެދުވެ ދިޔާންގެ ފަސްފަހަތުން ހިނގައިގަތެވެ. ގެއާ ހިސާބަށް ދެވެންދެން ދެމެދަށް ވެރިވެފައިވަނީ ހަމަހިމޭންކަމެވެ.\n“އަހަރެން ބޭނުން ލިލިއަން އަށް ދައްކައިދޭން ހުރިހާ ފިރިހެނުންނަކީ އެއްކަހަލަ ބައެއް ނޫންކަން.. އަހަރެން ލިލިއަންގެ ޖަވާބަކަށް އިންތިޒާރު ކުރާނަން..” ގޭދޮރުމަތީގައި ހުއްޓެމުން ދިޔާން ބުނެލިއެވެ. ލިލިއަން އަށް އިތުރަށް ބުނާނެ އެއްޗެއް ނޭނގިފައި ހުއްޓާ ދިޔާން އޭނާއަށް ހިނިތުންވުމެއް ރައްދުކުރުމަށްފަހު ފަސްދީ ހިނގައިގަތެވެ.\nޚިޔާލުތަކަށް ގެއްލިފައި ހުރެގެން ލިލިއަން ކޮޓަރިއަށް ވަދެ ދޮރުގައި ލެނގިލިއެވެ. ހިފަހައްޓައިގެން ހުރި ދިޔާންގެ ރުމާ މަތިން ލިލިއަން ހަނދާންވީ ދެނެވެ. ކަަޅުކުލައިގެ ފަށުއި އެރުމާއަށް ބަލަން ހުރި ލިލިއަންގެ ކަންފަތުގައި ދިޔާން ދެއްކި ކޮންމެ ވާހަކައެއް ދައުރުވަމުން ދިޔައެވެ. ލިލިއަންގެ ހިތްވެސް ދިޔާންގެ މައްޗަށް ނުލެނބޭކަމަށް އޭނާއަކަށް އެއްބަހެއް ނުވެވޭނެއެވެ. އެހެނަސް އެހެންމީހުންނާ ދެމެދު އޭނާ ރާނާފައިވާ ފާރު ހުރަސްކުރަން އަމިއްލަ ހިތް ޖެހިލުން ވަނީއެވެ. އޭނާއަށް އަވާމެންދުރެއްގެ ތެރެއަށް ވަދެވި ހަޤީޤަތެއް ނެތް ދަޅަތަކެއްގައި ބަނދެވިދާނެތީއެވެ.\n” އަހަރެން ބޭނުން ލިލިއަން އަށް ދައްކައިދޭން ހުރިހާ ފިރިހެނުންނަކީ އެއްކަހަލަ ބައެއް ނޫންކަން..” ދިޔާންގެ ފަހު ބަސްތައް ލިލިއަންގެ ހިތަށް ވެރިވުމާއެކު ފުންނޭވާއެއް ދޫކޮށްލަމުން މޭގާ އަތް އަޅާ ބާރު ކޮށްލެވުނެވެ.\nޖެހިގެން އައި ދެތިން ދުވަހު ލިލިއަން ހޭދަކުރީ މުޅިންހެން ވިސްނުމުގައެވެ. ދިޔާން އަށް ދޭނެ ޖަވާބަކާ މެދުއެވެ. ދިޔާންގެ ސޫރަ އޭނާގެ ސިކުނޑިން ބޭރެއް ނުކޮށްލެވުނެވެ. ދިޔާން ބުނި ކޮންމެ ޖުމްލައެއް އޭނާގެ ކަންފަތުގައި ހަރުލާފައިވާ ފަދައެވެ. ލޯތްބަށް ފެންބޮވައިގެންފައިވާ ލިލިއަންގެ ހިތް ދިޔާންއަށް އެދި ގޮވަން ފެށިއެވެ.\nމާޔާގެ އެދުަމަަށް ލިލިއަން އޭނާއާއެކު އެއަރޕޯޓަށް ދިޔައީ މާޔާގެ ބޭބެއަކު މާލެއިން ކާގޯ ކުރި ފޮށިގަނޑެއް ބަލައެވެ. މާޔާ ފޮށިގަނޑާ ހަވާލުވާން ދިޔަ ވަޤުތު ލިލިއަން އެއަރޕޯޓުގެ ތެރެއަށް ނަޒަރު ހިންގާލިއެވެ.\nވަޤުތުގެ ގޮތުން އެއަރޕޯޓު ތެރޭގައި ފުދޭވަރަކަށް މީހުން ހަރަކާތްތެރިވަމުން ދިޔައެވެ. ކައިރި ރިސޯޓު ތަކުން އައިސް ތިބި ޓުއަރިސްޓުން ދިވެހިންނަށްވުރެ ގިނަ ކަމަށް ދައްކައެވެ. ފުރުމުގެ ކުރިން ޗެކިންގް ވާން ޖެހޭ ކައުންޓަރު ދޮަށަށް ލިލިއަން އަށް އެވަޤުތު ނަޒަރު ހިންގާލެވުނެވެ.\nލިލިއަން އަށް ފުރަގަސްދީގެން ކައުންޓަރު ދޮށުގައި ހުރި ޒުވާނާއަށް ލިލިއަންގެ ސަމާލުކަން ހުއްޓުނީ ދަންނަ މީހެއްހެން ހީވުމުންނެވެ. ޗެކިންގް ވުމަށްފަހު އެނބުރުނު ދިޔާން ލިލިއަންގެ ލޮލުގައި އަޅައިގަތީ ދެނެވެ. ލިލިއަންގެ ވިސްނުން ކުޑަ ހިނދުކޮޅަކަށް މަޑުޖެހުނު ފަދައެވެ. ދެލޯ ބޮޑުކޮއްލަމުން އޭނާ ދިޔާން އާ ދިމާއަށް ބަލަމުން ދިޔައީ ބިރުވެރި އެއްޗަކަށް ބަލާ ބީދައިންނެވެ.\nދިޔާން އޭނާ ކައިރި ބުނެލުމެއްވެސް ނެތި ފުރައިގެން ދަނީހެއްޔެވެ؟ މިހުރިހާ ދުވަހު އޭނާއަށް ފެނުނީ ދިޔާން ދެއްކި ދަޅަތަކެއްހެއްޔެވެ؟ އެހެން ފިރިހެނުން ފަދައިން ދިޔާން އޭނާގެ ކައިރީ ދެއްކި ވާހަކަތަކަކަކީ އެއްވެސް އަގެއް ނެތް ވާހަކަތަކެއް ހެއްޔެވެ؟ ލިލިއަން އަަށް އުންމީދުގެ ކުލަވަރު ދެއްކުމަށްފަހު މިހާރު އޭނާ ފިލައިގެން އެދަނީއެވެ.\nލިލިއަންގެ ދެލޯ ފެންކަޅިވީ އިޙްތިޔާރެއް ނެތިއެވެ. ދިޔާންގެ މާމުއި ފަދަ ފޮނި ވާހަކަތަކަށް ހެއްލެވި އޭނާގެ ހިތް ދިޔާންގެ އަތްމައްޗަށް ލެނބުނު ކަމައްޓަކައި އަމިއްލަ ނަފްސު ކުއްވެރި ކުރެވުނެވެ. ދެމީހުންގެ ނަޒަރު އަމާޒުވީ ވަޤުތު ދިޔާންގެ މޫނުން ފެނުނު ހައިރާންކަން ލިލިއަން އަކަށް ސިއްރެއްނުވިއެވެ. ލިލިއަންގެ ދެލޮލުގައިވީ ކަރުނަތަކާއެކު އޭނާ ދިޔާންގެ މޫނަށް ބަލައިލީ ކީއްވެހޭ އަހާފަދައިންނެވެ. އިތުރަށް ދިޔާން އާ ދިމާ ބަލަން ކުޅަދާނަ ނުވުމުން ލިލިއަން ފުރަގަހަށް އެނބުރި ދުރަށް ހިނގައިގަތެވެ.\nއެއަރޕޯޓުން ނިކުމެގެން ހިނގަމުން އައި ލިލިއަންގެ ސިކުނޑީގައި އެތަކެއް ޝުއޫރުތަކެއް ފުނިޖެހެމުން ދިޔައެވެ.\n” ލިލިއަން..!!” ފަހަތުން މީހެއް ގޮވާލި އަޑަށް ލިލިއަން އަށް ހުއްޓެވުނެވެ. އެހެނަސް އެއީ ކާކުގެ އަޑުކަން އިޙްސާސް ކުރެވުމާއެކު ލިލިއަން އަނެއްކާވެސް ކުރިއަށް ހިނގައިގަތެވެ.\n” ލިލިއަން.. މަޑުކޮށްބަލަ..” ދިޔާން ދުވެފައި ކަހަލަ ގޮތަކަށް އައިސް ފުރަގަހުން ލިލިއަންގެ އަތުގައި ހިފެހެއްޓިއެވެ.\n” ކީއްކުރަން.. ؟؟ ދިޔާން ފުރާކަށް ލަހެއް ނުވޭތަ..؟” ދިޔާންގެ އަތްފޮޅުވާލަމުން ލިލިއަން ބުންޏެވެ. ލިލިއަންގެ ހިތުގައިޖެހިފައިވާ ބެލުން ފެނުމާއެކު ދިޔާން ގަނޑުވި ކަހަލައެވެ.\n” އަހަރެން ހީކުރީ ދިޔާން އަކީ އެހެން ފިރިހެނުންނާ ތަފާތު މީހެއްކަމަށް.. ދިޔާން ދެއްކި ހުރިހާ ވާހަކައެއް އަހަރެންނަށް ޤަބޫލު ކުރެވުނީ އެހެންވެ..”\n” ލިލިއަން.. އަހަރެން ދައްކާ ވާހަކަ އަޑު އަހާބަލަ..” ލިލިއަންގެ ވާހަކަ މެދުކަނޑާލަމުން އާދޭހުގެ ރާގެއްގައި ދިޔާން ބުނެލިއެވެ.\n” ކީއްވެ؟؟ އެންމެ ކުޑަ މިނުން ފުރަން އުޅޭ ވާހަކަ ނުބުނީ ކީއްވެ؟ ކީއްވެ އަހަންނަށް ހަޤީޤަތެއް ނެތް ހުވަފެންތަކެއް ދައްކާފަ އަނދިރީގަ ބަހައްޓަން ތިއުޅުނީ.. ކީއްވެ އަހަންނަށްވެސް މީހެއް ދެކެ ލޯބިވެވިދާނެކަން އިޙްސާސްކޮށްދީފަ ފިލަން ތިއުޅެނީ.. ކީއްވެ..؟ އެހުރިހާ ކަމެއް ކޮއްފަ.. އަހަރެންގެ ޖަވާބަކަށް އިންތިޒާރު ކުރާނަމޭ ބުނީ ކީއްވެ..؟ އަހަންނަށް ލޯބި ދަސްކޮށްދިނީ ކީއްވެ..؟” ޚުދު ލިލިއަން އަށްވެސް އޭނާއަށް ކިޔޭ ނުކިޔޭ އެއްޗެއް ނޭނގޭ ފަދައެވެ. ލޮލުން ފައިބަމުން ދިޔަ ކަރުނަތަކުގެ ތެރެއިން ހިތުގައި ފުނިޖެހެމުންދިޔަ ހުރިހާ ޝަކުވާތައް ބޭރުކޮށްލިއެވެ.\nWow………. Varah reethi ❤❤❤\nKon iraku next part\nThank u so much laisha. V ufaavejje mi bai kamudhiyaeema.. In sha Allah next part mi weekend thereyga up kohleveythoa balaanan.☺❤\nއެހެނިހެން ލޯބި February 2, 2021\nޢާއިލާ ރޫޅުމުގެ ނަތީޖާ ( ހަގީގީ ކުރުވާހަކަ )


Saudi ge ebbasvun uvaalevidhaane baa?\nރިޕޯޓު - ފ. އަތޮޅު ވިއްކާލުން\nސައުދީގެ އެއްބަސްވުން އުވާލެވިދާނެބާ؟\nސައުދީގެ އިންވެސްޓްމަންޓްގެ އަގު 154 ބިލިއަނެއްހާ ރުފިޔާ އަށް އަރާނެ ކަމަށް ރައީސް ވަނީ ވިދާޅުވެފައި\nއެއްބަސްވުން އުވާލައިގެން ދޭންޖެހޭ ބަދަލު ހޯދާނީ ކިހިނެއް؟\nކ. މާލެ3މާރޗް 2017 | ހުކުރު 22:07 6,505\nފ. އަތޮޅު ވިއްކާލުމާ ދެކޮޅަށް އެ އަތޮޅު ބިލެތްދޫގެ ރައްޔިތުން އިހްތިޖާޖުކުރަނީ - ރާއްޖެ އެމްވީ\nސައުދީ ރަސްގެފާނު އޭޝިއާ އަށް ފައްޓަވާފައިވާ ދަތުރުފުޅުގައި ވަޑައިގަންނަވާ ގައުމުތަކާ އެކު ގިނަ އެއްބަސްވުންތަކެއް ދަނީ ގާއިމުކުރަމުންނެވެ. އެތައް ބިލިއަން ޑޮލަރުގެ އެއްބަސްވުންތަކުގައި ގެންދަވަނީ ސޮއިކުރައްވަމުންނެވެ. މި ދަތުރުފުޅުގައި ރާއްޖެ އަށް ވެސް ވަޑައިގަންނަވާތީ މި "ޚައިރާތު"ގެ ބައެއް ރާއްޖެ އަށް ވެސް ލިބިގެންދާނެ ކަމަށް ދަނީ ވާހަކަ ދެކެވެމުންނެވެ. ނަމަވެސް އެއީ ދިވެހިން ބޮޑު އަގެއް ދައްކަންޖެހޭ ފަދަ އިންވެސްޓްމަންޓެކެވެ.\nފާޑުކިޔާ ފަރާތްތަކުން ބުނަމުން ދަނީ ސަރުކާރުން ވަނީ ފ. އަތޮޅު އެކީ އެކައްޗަކަށް ސައުދީ ރަސްގެފާނަށް ވިއްކާލުމަށް ނިންމާފައި ކަމަށެވެ. ސަރުކާރުން ސީދާ ރައްދެއް ނުދިން ނަމަވެސް މިއީ ހަގީގަތެއްކަން ހާމަވާ ފަދަ ގޮތަކަށް ރައީސް ޔާމީން ދާދި ފަހުން ވަނީ ފާހަގަ ދައްކަވާފައެވެ. އެ ގޮތުން ފ. އަތޮޅަށް އަންނަން އުޅެނީ ގާތްގަނޑަކަށް 10 ބިލިއަން އެމެރިކާ ޑޮލަރު (154 ބިލިއަން ރުފިޔާ)ގެ މަޝްރޫއެއް ކަމަށް ރައީސް ވަނީ ވިދާޅުވެފައެވެ. މާނައަކީ އެއީ މުޅި ރާއްޖޭގެ މިހާރުގެ ބަޖެޓުން ބެލިޔަސް ގާތްގަނޑަކަށް ހަ އަހަރުގެ ބަޖެޓެވެ. އަދި ރާއްޖެ އަށް މިހާރު ލިބޭ އާމްދަނީ އަށް ބަލާއިރު އަށް އަހަރުގެ އާމްދަނީއެވެ.\nމިހާ ބޮޑު ހޭދައެއް ހަމައެކަނި އެންމެ ރަށަކަށް ނުކުރާނެކަން އެއީ ބުއްދި ހުރި ކޮންމެ މީހަކަށް ވެސް ވިސްނޭނެ އެއްޗެކެވެ. މިއީ ސަހަރެއް ތަރައްގީކުރެވޭ ވަރުގެ ބިޔަ އަދަދެކެވެ. އެހެން ކަމުން ފ. އަތޮޅުން ރަސްގެފާނު ބައްލަވައިގަންނަވަނީ އެންމެ ރަށެއް ނޫންކަން ރައީސްގެ ވާހަކަފުޅުން ވެސް އެނގިގެން ވަނީ ގޮސްފައެވެ.\nމައްސަލައަކަށް ވެގެން އުޅެނީ ހަމައެކަނި ފ. އަތޮޅު ނުވަތަ އެ އަތޮޅުން ބައެއް ވިއްކާލުމެއް ނޫނެވެ. މީގެ އަހަރެއްހާ ދުވަސްކުރިން ގާނޫނުއަސާސީ އަށް ބަދަލު ގެނެސް ބޭރުގެ ފަރާތްތަކަށް ބިންތައް މިލްކުކުރެވޭ ގޮތަށް ބަދަލުކުރި ކުރުމުގެ ފަހަތުގައިވާ ސަބަބުތަކެވެ. އެއްބަޔަކު އޭރު ވެސް ބުނަމުން ދިޔައީ އަވަސް އަރުވާލައިގެން އިދިކޮޅު ފަރާތްތައް މަޖުބޫރީ ހާލަތަކަށް ވައްޓާލައި ގާނޫނުއަސާސީ އެ ގޮތަށް ބަދަލުކުރި އިރު ވެސް މިފަދަ އެއްބަސްވުމެއް ސަރުކާރުން އަނގަބަހުން ނަމަވެސް ހަދާފައި އޮތް ކަމަށެވެ. އޭގެ ހަގީގަތް މިހާރު މިދަނީ ފެންނަމުންނެވެ. ބަޔަކު ކިތަންމެ ރުޅި އަޔަސް ރައީސް އެ ވިދާޅުވުވާ 10 ބިލިއަން ޑޮލަރުގެ އިންވެސްޓްމަން ރާއްޖެ އަށް ގެންނާނެ ކަމަށް ބެލެވެ އެވެ.\nއިދިކޮޅު ފަރާތްތަކުން ބުނަމުންދާ އަނެއް ވާހަކައަކީ އެއްބަސްވުމެއް ހެދިޔަސް ފ. އަތޮޅު ވިއްކާލައިފި ނަމަ އެމީހުންގެ ވެރިކަމެއްގައި ފުރަތަމަ ކުރާނެ ކަމަކީ އެ އެއްބަސްވުން އުވާލުން ކަމަށެވެ. ނަމަވެސް ސުވާލަކީ އެއީ ވެދާނެ ކަމެއް ހެއްޔެވެ؟ އެއީ ބުއްދި ހަމަޖެހޭ ވާހަކައެއް ހެއްޔެވެ؟\nލޮޖިކަށް ނުވަތަ ކަމުގެ ހަގީގަތަށް ބަލާ ނަމަ ބުނެވެން އޮތީ އެއީ ވާނެ ކަމެއް ނޫން ކަމެވެ. ސަބަބުތައް ގިނައެވެ.\nއެމްޑީޕީ ސަރުކާރުން ބައިނަލްއަގުވާމީ އެއާޕޯޓް އިންޑިއާގެ ޖީއެމްއާރަށް ދިނުމާ އެކު އޭރުގެ އިދިކޮޅު ފަރާތްތަކުން ބުނަމުން ދިޔައީ އެ މީހުންގެ ވެރިކަމެއްގައި އެ އެއްބަސްވުން އުވާލާނެ ކަމަށެވެ. އޭރު ސަރުކާރުން އަދި ސަރުކާރަށް ތާއީދުކުރާ ފަރާތްތަކުން ބުނަމުންދަނީ އެއްބަސްވުން އުވާލައިފި ނަމަ އަރައިނުގަނެވޭނެ ވަރުގެ ބޮޑު އިގްތިސާދީ އަޑިގަނޑަކަށް ރާއްޖެ ވެއްޓޭނެ ކަމަށެވެ. ކަންވީ ވެސް އެހެންނެވެ. 2012 ވަނަ އަހަރުގެ ފެބްރުއަރީ މަހުގެ7ވަނަ ދުވަހު ވެރިކަން ބަދަލުކުރުމަށް ފަހު ޑރ. މުހައްމަދު ވަހީދު ހަސަން މަނިކުގެ ސަރުކާރުން ކުރި ވަނީ އެ އެއްބަސްވުން އުވާލާފައެވެ. އޭގެ ބަދަލު މި ސަރުކާރަށް ދޭންޖެހުނެވެ. ކުޑަ އަދަދެއް ނޫނެވެ. ހަތަރު ބިލިއަނަށް ވުރެ ގިނަ ރުފިޔާ އެވެ.\nޖީއެމްއާރު އެއްބަސްވުން އުވާލުމާ ގުޅިގެން ދައްކަންޖެހުނު ބަދަލުގެ ސަބަބުން ހަގީގަތުގައި ވެސް ރާއްޖޭގެ އިގްތިސާދު ވަނީ ފުން ވަޅުގަނޑަކަށް ވެއްޓިފައެވެ. ދައުލަތުގެ މުވައްޒަފުންގެ މުސާރަ ދިނުމަށާއި ހިންގުމުގެ ހަރަދުތައް ހަމަޖެއްސުމަށް އަވަށްޓެރި އިންޑިއާ އިން ކުރު މުއްދަތު ލޯނު ނަގަންޖެހިފައިވާއިރު ރާއްޖޭގެ މުއްސަނދިންނަށް ދަނީ ބޮންޑު ވިއްކަމުންނެވެ. ދަރަނި ދަނީ އިންތިހާ އަށް ބޮޑުވަމުންނެވެ.\nޖީއެމްއާރުގެ އިންވެސްޓްމަންޓަށް ވުރެ މިއުޅޭ އިންވެސްޓްމަންޓް އެތައް ގުނައެއް ބޮޑެވެ. އަދި އެއީ ބަދަލެއް ދޭންޖެހިއްޖެ ނަމަ ރާއްޖޭ އަށް އުފުލޭނެ ބުރައެއް ނޫންކަން މުޖައްރިބެވެ. މާނައަކީ މިސާލަކަށް 2018 ގައި މިހާރުގެ އިދިކޮޅު ފަރާތްތަކަށް ވެރިކަން ލިބިގެން ސައުދީގެ އެއްބަސްވުން އުވާލައިފި ނަމަ ރާއްޖެ އަށް އޭގެ ދެގުނަ ދައްކަންޖެހުމެވެ. ގާތްގަނޑަކަށް ބަދަލުގެ ގޮތުގައި 250 ބިލިއަނެއްހާ ރުފިޔާ ދައްކަންޖެހުމަކީ ރާއްޖެ ކަހަލަ ގައުމަކަށް ކުރެވޭނެ ކަމެއްކަން ގަބޫލުކުރަން ދައްޗެވެ. އެފަދަ ހާލަތެއް އަތުވެއްޖެ ނަމަ ސިޔާދަތުގެ ދަރަންޏަށް ވެއްޓިގެންދާނެއެވެ. މިހާރު ވެސް ރާއްޖެ އޮތީ ނުރަސްމީ ގޮތެއްގައި އެފަދަ ހާލަތެއްގައެވެ. އެހެން ކަމުން އިދިކޮޅު ފަރާތްތަކުން އެބުނާ ގޮތަށް އެ އެއްބަސްވުން އުވާލުމަކީ ކުރެވިދާނެ ކަމެއްކަން ގަބޫލުކުރަން އެހާ ފަސޭހައެއް ނޫނެވެ.\nސައުދީން ގެންނަން އުޅޭ އިންވެސްޓްމަންޓް ހުއްޓުވަން އިދިކޮޅު ފަރާތްތަކުން މަސައްކަތެއް ނުކުރެއެވެ. ނަމަވެސް އިދިކޮޅު ފަރާތްތަކުން އަޑު އުފުލަމުން ދަނީ ސަރުކާރުގެ ބާރެއް ނުހިނގާ ގޮތަށް ރާއްޖޭގެ އަތޮޅެއް ނުވަތަ އަތޮޅުން ބައެއް ވިޔަސް ބޭރުގެ ފަރާތަކަށް ދޭތީއެވެ. ސަރުކާރުގެ އަމާޒު ހުރީ ކޮންމެ ގޮތެއް ހަދާފައި ވެސް އެ އެއްބަސްވުން ގާއިމުކުރުމަށެވެ. އެހެން ކަމުން އިދިކޮޅު ފަރާތްތަކުން މަސައްކަތްކުރަންޖެހޭނީ އެފަދަ އެއްބަސްވުމެއް ހެދިޔަ ނުދިނުމަށެވެ. އެއްބަސްވުމެއް ހެދުމަށް ފަހު އެ އުވާލާނެ ކަމަށް ބުނުމަކީ ހަމަޖެހޭ ކަމެއް ނޫނެވެ. އެއީ ގަބޫލުކުރަން ވެސް ފަސޭހަ ކަމެއް ނޫނެވެ. ސައުދީގެ އެއްބަސްވުން އުވާލުމަކީ ކުރެވިދާނެ ކަމެއްކަން ގަބޫލުކުރަން ދަތިވަނީ އެ އެއްބަސްވުމުގެ އަގު ރާއްޖެ އަށް އުފުލޭ ވަރަށް ވުރެ ބިޔަވުމުންނެވެ.\nމިފަދަ އެއްބަސްވުމެއް އެކުލަވާލާއިރު، ވަގުތީ މާލީ މަންފާއަކަށް ވިސްނުމަށް ވުރެ މި ގައުމުގެ އުފެދިފައިވާ ގޮތާއި މި ގައުމު އަސްލަށް ބަލަންޖެހެ އެވެ. އަދި މިނިވަންކަމާއި އިސްތިގުލާލާއި ގައުމިއްޔަތުގެ ރުކުންތައް ދެމެހެއްޓޭނެ ގޮތަށް ވިސްނަންޖެހެ އެވެ. މި ޕްރިޮިޖެކްޓުން ތަރައްގީ އަތުވެދާނެ އެވެ. ނަމަވެސް މި ރާއްޖެއަށް ތަރައްގީއަކީ ގައުމިއްޔަތުގެ ރުކުންތަކަށް ލޮޅުން ނޭރުމެވެ. މިިނިވަންކަމަށް ހީނަރު ކަމެއް ނައުމެވެ.


Salman Rasgefaanu Palestine Ah 150 Million Dollar Hadhiyaa Kurahvanee - Vaguthu\nސަލްމާން ރަސްގެފާނު ފަލަސްތީނަށް 150 މިލިއަން ޑޮލަރު ހަދިޔާކުރައްވަނީ\nފަލަސްތީނަށް 150 މިލިއަން ޑޮލަރު ހަދިޔާކުރައްވަން ސައުދީ ރަސްގެފާނު ސަލްމާން ބިން އަބްދުލް އަޒީޒް ނިންމަވައިފިއެވެ.\nފަލަސްތީނުގެ ގުދުސްގައި ހުރި އިސްލާމީ ތަރިކަތައް މަރާމާތުކުރުމާއި ބެލެހެއްޓުމުގެ މަސައްކަތަށް 150 މިލިއަން އެމެރިކާ ޑޮލަރު ހަދިޔާ ކުރައްވަން ސައުދީ ރަސްގެފާނު ސަލްމާން ބިން އަބްދުލް އަޒީޒް ނިންމަވައިފައިވަނީ ދަހްރާންގައި މިއަދު ހަވީރު ފެށި އަރަބި ލީގް ސަމިޓް އިފްތިތާހް ކޮށްދެއްވައި ވާހަކަފުޅު ދައްކަވަމުންނެވެ.\nމީގެ އިތުރުން ސައުދީ ރަސްގެފާނުވަނީ ފަލަސްތީނު ރެފިއުޖީންނަށް އެހީވުމުގެ މަސައްކަތް ހިންގާ އދގެ ޚާއްސަ އޭޖެންސީއަށްވެސް 50 މިލިއަން އެމެރިކާ ޑޮލަރު ދެއްވަން ނިންމަވާފައިވާކަން އިޢްލާން ކުރައްވާފައެވެ.\nއަރަބި ލީގް ސަމިޓް ގައި ރަސްގެފާނު ސަލްމާންވަނީ، އިސްރާއީލުގެ ތެލްއަވީވްގައި ހުރި އެމެރިކާ އެމްބަސީ ގުދުސްއަށް ބަދަލުކުރުމުގެ މަސައްކަތް ފެށިފައިވާތީ، އެކަންވެސް ކުށްވެރި ކުރައްވާފައެވެ.\nގުދުސް އަކީ އިސްރާއީލްގެ ވެރިރަށް ކަމަށް އެމެރިކާ އިން ބަލައިގަނެ، އެކަން ރައީސް ޑޮނަލްޑް ޓްރަމްޕް އިއުލާން ކުރީ މިދިޔަ އަހަރުގެ ޑިސެންބަރު މަހުއެވެ.\nއެމެރިކާ އަކީ 1948 ވަނަ އަހަރު އިސްރާއީލު އުފެދުނު ފަހުން ގުދުސް އަކީ ޔަހޫދީ ދައުލަތުގެ ވެރިރަށް ކަމަށް ބަލައިގަތް ފުރަތަމަ ގައުމެވެ.\nއިސްރާއީލުގެ ވެރިރަށަކީ ގުދުސް ކަމަށް އެމެރިކާ އިން ބަލައިގެންފައި ވަނީ އެކަން އެގޮތަށް ނުކުރުމަށް އަރަބި ދުނިޔޭގެ ވަރަށް ގިނަ ލީޑަރުންނާއި ދުނިޔޭގެ އެހެން ބައެއް ގައުމުތަކުގެ ވެރިން ވެސް ރައީސް ޓްރަމްޕަށް ދަންނަވާފައި ވަނިކޮށެވެ.\nތުރުކީގެ ރައީސް ރަޖަބް ތައްޔިބު އުރުދުޣާން ވަނީ ގުދުސް އަކީ މުސްލިމުންނަށް ރަތް ރޮނގެއް ކަމަށާއި އެ ރޮނގު އެއްވެސް ބަޔަކަށް ހުރަސް ނުކުރެވޭނެ ކަމަށް ވިދާޅުވެ އެމެރިކާ އަށް އިންޒާރު ދެއްވައިފަ އެވެ.\nގުދުސް މައްސަލާގައި ޕަލަސްތީނަށް ތާއީދުކޮށް ބައެއް އިސްލާމީ ގައުމުތަކުގެ އިތުރުން އުރުދުން، މިސްރު، އިރާގު، ތުރުކީ، ޓިއުނީޝިއާ، އަދި އިރާނުގައި ވެސް ވަނީ ހިނގާލުންތައް ބާއްވާފަ އެވެ.\nއޭޕްރީލް 15, 2018 23:44\nއެހެންވީމާ މަ ބުނަނީ ސައްލޫ ރަސްގެފާނު ވަރެއް ނެތޭ.\nއޭޕްރީލް 16, 2018 10:07\nއެއީ ކޮންކަމަކާ މަތިޖަހަން؟


Verikan Libijje Nama Konme Masveriyakah 30000 Ruffiyya Dheynan: Jabir – Iru\nވެރިކަން ލިބިއްޖެނަމަ ކޮންމެ މަސްވެރިޔަކަށް 30000 ރުފިޔާ ދޭނަން: ޖާބިރު\nވެރިކަން ލިބިވަޑައިގެންފިނަމަ ކޮންމެ މަހަކު މަސްވެރިންނަށް 30،000 ރުފިޔާ ދެއްވާނެ ކަމަށް ކާށިދޫ ދާއިރާގެ މެމްބަރު އަބްދުﷲ ޖާބިރު ވިދާޅުވެއްޖެއެވެ.\nމަސްވެރިކަމުގެ ބިލުގެ ބަހުސްގައި ވާހަކަދައްކަވަމުން ޖާބިރު ވިދާޅުވީ މިއޮތްހާ ދުވަސްވީ އިރުވެސް މަސްވެރިންނަށް ރަނގަޅު ގޮތެއް ހޯދިފައި ނެތުމަކީ ދެރަކަމެއް ކަމަށާއި ކުރީގެ ސަރުކާރުން ވެސް ބެޔަސް ނުބެޔަސްގެ ނަމުގައި 10،000 ރުފިޔާ ދޭން ބުނި ނަމަވެސް އެ ފައިސާ ވެސް ދީފައިނުވާ ކަމަށެވެ.\nމިއަދު ދެއްކެވި ވާހަކަފުޅުގައި ޖާބިރު ވިދާޅުވީ، މަސްވެރިކަމުގެ ވާހަކަ ދައްކަވަން އޭނާއަށް އެނގިވަޑައިގަންނަވާ ކަމަށާއި، ކުޑައިރު އޭނާ ވެސް މަހަށް ގޮސްފައި ހުންނާނެ ކަމަށެވެ. އަދި ކުރިން މަސްވެރި ކުންފުންޏެއްގެ ޗެއާމަންކަން ވެސް އަދާކުރައްވާފައިވާނެ ކަމަށް ޖާބިރު ވިދާޅުވިއެވެ.\nޖާބިރު ވިދާޅުވީ، ރާއްޖޭގައި ކަންތައްތައް އޮންނަން ޖެހޭ ގޮތަކީ، މަހަށް ދާ މަސްވެރިޔާ އުމުރު ދުވަހު މަހަށް ދިއުން ނޫން ކަމަށެވެ. އެހެންކަމުން ރައީސް ކަމަށް ވަޑައިގަނެވިއްޖެ ނަމަ، ކޮންމެ މަސްވެރިއަކަށް ކޮންމެ މަހަކު 30000 ރުފިޔާ ދެއްވާނެ ކަމަށް ޖާބިރު ވަނީ ވިދާޅުވެފައެވެ.\nޖާބިރު ވިދާޅުވީ މަސްވެރިކަމުގެ ބިލުގައި މިހާރު އޮތީ މުޅިން ވެސް ނުކުރެވޭނެހާ ކަންކަމުގެ ވާހަކަ ކަމަށާއި މަސްވެރިން އެއްގޮތަކަށް ވެސް ކުށްވެރި ވެގެން ނުވާ ކަމަށެވެ. އަދި ކަންކަން އޮންނަންޖެހޭނީ މުޅި އުމަރު ދުވަހު މަސްވެރިކަމުގައި އުޅެންޖެހޭ ގޮތަށް ނޫން ކަމަށާއި މި ބިލުގެ އިތުރުން މަސްވެރިކަމުން ފައިސާ ލިބޭނެ ގޮތުގެ ބިލެއް ވެސް ތައްޔާރުކުރަންޖެހޭ ކަމަށްވެސް ޖާބިރު ވިދާޅުވިއެވެ.


Shraddha Raajjey gai dhiriulhen beybe lafaadheefi\nޝްރައްދާ ރާއްޖޭގައި ދިރިއުޅެން ބޭބެ ލަފާދީފި\nޝްރައްދާ ބޭބެ އާއެކު (ކ) އަދި ބަރޮސް މޯލްޑިވްސްގައި\nދިވެހިރާއްޖެއަކީ ޝްރައްދާ ކަޕޫރުގެ ފޭވަރިޓް ހޮލިޑޭ ޑެސްޓިނޭޝަނެއް ވެފައިވާކަން މިހާރު ވަނީ ޔަގީން ވެފަ އެވެ. ފާއިތުވީ ދެ މަހެއް ތެރޭ ތިން ފަހަރެއްގެ މަތިން ޝްރައްދާ ވަނީ ރާއްޖެ އައިސްފަ އެވެ. މާޗް މަހު ދެ ފަހަރު އައިސްފައި ވެއެވެ. އަދި މިހާރު ވެސް އޭނާ ދަނީ ބަރޮސްގައި ޗުއްޓީ ހޭދަ ކުރަމުންނެވެ.\nޝްރައްދާ މިއަހަރު ފުރަތަމަ ފަހަރަށް ރާއްޖެ އައީ ދެބެންގެ ދެދަރި ކޮއްކޮ ޕްރިޔަންކް ޝަރުމާގެ ކައިވެނީގެ ރަސްމިއްޔާތުތަކެއްގައި ބައިވެރި ވުމަށެވެ. އެ ފަހަރު އޭނާއާއެކު ލޯބިވެރިޔާ ރޯހަން ޝްރެސްތާ ބައިވެރިވި އެވެ. އޭގެ ފަހުން މައިންބަފައިން ގޮވައިގެން ވެސް އޭނާ ވަނީ ރާއްޖެ އައިސްފަ އެވެ.\nރާއްޖޭގައި ނަގާފައިވާ ފޮޓޯތައް ޝްރައްދާ އިންސްޓަގްރާމްގައި ޝެއާ ކުރުމުން މިލިއަނަކަށް ވުރެ ގިނަ ލައިކްސް އެ ފޮޓޯތަކަށް ލިބެމުންދެ އެވެ. ޔަގީންވާ ކަމަކީ ޝްރައްދާގެ ހިތުގައި ރާއްޖެއަށް އާދަޔާޚިލާފު ލޯތްބެއް އުފެދިއްޖެ ކަމެވެ. ޝްރައްދާ މިފަހަރު ރާއްޖެ އައިސް ބަރޮސްގެ ޖެޓީ މަތީގައި ނަގާފައިވާ ފޮޓޯއެއް ޝެއާ ކޮށްލުމާއެކު އޭނާގެ ބޭބެ ސިދާންތު ކަޕޫރަކަށް ޝްރައްދާ އާ ބެހި ނުލައި މަޑަކުން ނުހުރެވުނެވެ.\nޝްރައްދާގެ ފޮޓޯއަށް އޭނާގެ ބޭބެ ކޮށްފައިވާ ކޮމެންޓެއްގައި ވަރަށް ބުއްދިވެރި ޚިޔާލެއް ދީފައި ވެއެވެ.\n"މިހާރު ހިނގާ ދޯ ދެން އެތަނުގައި [ރާއްޖޭގައި] ދިރިއުޅެމާ،" ސިދާންތުގެ ކޮމެންޓުގައި ލިޔެފައި ވެއެވެ.\nސިދާންތު ބުންޏަސް އެއީ ވަރަށް ރަނގަޅު ވާހަކަ އެކެވެ. މުމްބާއި އާއި ރާއްޖެއާ ދެމެދު އިރުކޮޅަކާ ދަތުރު ކުރުމަށްވުރެ ރާއްޖޭގައި ހުރިއްޔާ މާ ރަނގަޅުވާނެ އެވެ.\nޝްރައްދާ މިހާ ގިނައިން ރާއްޖެ އަންނަނީ އޭނާއަށް މިދުވަސްކޮޅު ވަރަށް ބޮޑަށް ޗުއްޓީ ލިބޭތީ އެވެ. އެއީ އޭނާ މިވަގުތު މަސައްކަތް ކުރަމުން އަންނަ ހަމައެކަނި ފިލްމުގެ މަސައްކަތް އެ ފިލްމުގެ ބަތަލު ރަންބީރު ކަޕޫރު ކޮވިޑަށް ޕޮޒިޓިވް ވެގެން ވަނީ މެދުކެނޑިފަ އެވެ. ބެލެވޭ ގޮތުގައި ރާއްޖޭގައި ދުވަސްތައް ހޭދަކުރަން ޝްރައްދާ ބޭނުން ވަނީ ފިލްމުގެ ޝޫޓިންގް ނެތުމުން ޗުއްޓީގައި ގޭގއި މަޑު ނުކުރަން ވެގެނެވެ.\nޓޫރިޒަމް ބަރޮސް މޯލްޑިވްސް ޝްރައްދާ ކަޕޫރު\nދިއާ ހަނީމޫނަށް ރާއްޖޭގައި


ކަރަންޓު ބިލަށް އެއް އަދަދަކުން ފައިސާ ދެއްކޭ ޕްލޭނެއް\nއާމިނަތު ޝަމާ އަބްދުﷲ 16 ފެބްރުއަރީ 2021\nކަރަންޓު ބިލަށް އެއް އަދަދަކުން ފައިސާ ދެއްކޭ ޕްލޭނެއް ތައާރަފުކޮށްފިއެވެ.\nމި ޕްލޭން އަކީ ހަމައެކަނި ގޭބިސީތަކަށް ބައިވެރިވެވޭ ގޮތަށް ތައާރަފުކުރި ޕްލޭނެކެވެ. "އީކުއަލް ޕޭމަންޓު ޕްލޭން" ގެ ނަމުގައި ތައާރަފުކުރި މި ޕްލޭން އިން ކޮންމެ މަހަކުވެސް އެއް އަދަދަކުން ފައިސާ ދެއްކޭނެ ގޮތް ހެދޭނެއެވެ.\nސްޓެލްކޯގެ މެނޭޖިން ޑިރެކްޓަރު ހަސަން މުގުނީ ވިދާޅުވީ މިފަދަ ޕްލޭނެއް ކަސްޓަމަރުން ބޭނުންވާކަން އެކުންފުންޏަށް ފާހަގަކުރެވިފައިވާ ކަމަށެވެ. މިއީ ދުނިޔޭގެ އެހެން ގައުމުތަކުގައިވެސް ބޭނުން ކުރާ ޕްލޭނެއްކަން ވެސް ފާހަގަކުރެއްވިއެވެ.\nމި ޕްލޭނުގައި ބައިވެރިވުމުގެ ފުރުސަތު ގޭގެ ވެރިފަރާތާއި ވެރިފަރާތުގެ އިއުތިރާޒެއް ނެތް ނަމަ ކުއްޔަށް ހިފައިގެން އުޅޭ ފަރާތްތަކަށް ސްޓެލްކޯ އިން ހުޅުވާލާފައިވާއިރު އެ ހިދުމަތް ލިބިގެން ދާނީ ކަސްޓަމަރާއި ސްޓެލްކޯއާ ދެމެދު ހަދާ އެއްބަސްވުމެއްގެ ދަށުންނެވެ.\nފޯމު ހުށަހަޅާއިރު ހުރިހާ މަހެއްގެ ބިލުތަކަށް ފައިސާ ދައްކާފައި ހުންނަން ވާނެއެވެ. މަހުން މަހަށް ދައްކާ ފައިސާ ކަނޑައެޅުމަށް ދެ ގޮތަށް ނިންމާފައިވެއެވެ. އެއް ގޮތަކީ ވޭތުވެދިޔަ އެއް އަހަރު ދުވަހު ކަރަންޓު ބޭނުން ކޮށްފައި އޮތް ގޮތް ބެލުމެވެ. އަލަށް ބޭނުން ކުރާ ކަރަންޓެއް ނަމަ ބަލާނީ އެތަނެއްގެ ކުޑަ ބޮޑު މިނަށެވެ.\nމި ޕްލޭނުގައި ބައިވެރިވުމަށްފަހު އެއްބަސްވުން އުވާލުމުގެ އިހްތިޔާރުވެސް ކަސްޓަމަރުންނަށް ލިބިގެންވެއެވެ.\nއަރުޝީފަށް ނެގީ 16/02/2021 18:33\nއެންމެފަހުން އަޕްޑޭޓްކުރީ 16/02/2021 18:33\n164 މީހުން ބަލިން ފަސޭހަ، އަލަށް ޕޮޒިޓިވްވީ 133 މީހުން\nސައިފް އަޒްހަރު 26 މިނެޓު ކުރިން\nޒަވާޖީ ޙަޔާތުގަ ބޭވަފާތެރިވެ ޚިޔާނާތްތެރިވުމުން އެ އުވައިލެވެނީ ﷲ ގެ ނަންފުޅުގައިވީ އަހުދެއް! ބައްލަވައިވޮޑިގެންވާނެ! ހިތިރަހަވެސް ލާނެ!\nއަބްދުއްލަތީފް 59 މިނެޓު ކުރިން\nތިންވަނަ ފޭސް ފުރިހަމަކޮށްފައި ނުވާތީ ޗައިނާ ވެކްސިން ލަންކާގައި ބޭނުންކުރުން މަޑުޖައްސާލައިފި\nހާޝުގްޖީ މަރާލަން އެންގީ ސައުދީ ވަލީ އަހުދު: އިންޓެލިޖެންސް ރިޕޯޓު


Column Rashu meeha: Kunfunithah vikkumakee hadhaane aneh goas!\nކުންފުނިތައް ވިއްކުން އެއީ ހަދާ އަނެއް ގޯސް!\nވީއައިއޭގައި ޖެޓްތައް ޖައްސާފައި: ރަނގަޅަށް ހިނގާ، އަދި ރަނގަޅު ފަައިދާ ލިބޭ ބުރައެއް ނެތް ކުންފުނިތައް ވިއްކުމުގެ މާނައެއް ނެތް\nދެ ހާސް އަށާރަ ވަނަ އަހަރުގެ ރިޔާސީ އިންތިހާބުގެ ތެރޭގައި އެމްޑީޕީން މުޅީން ބުނަމުން ދިޔައީ ދިވެހި ސަރުކާރުން ވިޔަފާރި ކޮށްގެން ނުވާނެއޭ އެވެ. ވިޔަފާރި ކުރަންވާނީ ޕްރައިވެޓް ސެކްޓަރުން ނުވަތަ އަމިއްލަ ފަރާތްތަކުންނޭ އެވެ. އެއީ އެކަން ކުރަންވީ ގޮތް ކަމަށް އެއް ބަޔަކު ދޭކޭއިރު އަނެއް ބަޔަކު ދެކެނީ މުޅީން އެހެން ގޮތަކަށެވެ. އެފަދަ މީހުން ބުނާ ގޮތުގައި އެއީ ދައުލަތުގެ ހަރު މުދާ ނުއަގުގައި ވިއްކަމުން ދިއުމެވެ. އެއީ ގައުމަކަށް އަދި އިގްތިސޯދަކަށް އޮތް ރަނގަޅަކަށް ނުވާނެ އެވެ. އެކަމަކު އެއީ ހަމަ ހަގީގަތުގައި ވެސް ދައުލަތުގެ ހަރުމުދާ ނުއަގުގައި ވިއްކަމުން ދިއުންތޯ އެއީ ބަހުސް ކުރެވިދާނެ ސުވާލެކެވެ.\nނޫނީ އެއީ ރައްޔިތުންނަށް ކުންފުނިތަކުން ދުރު މުސްތަގުބަލްގައި ވެސް ލިބިދާނެ ފައިދާއަކާ ގެއްލުމެއް ބެލުމަށް ފަހު ހަމަ އަގުގައި ރަނގަޅު މާހައުލެއްގައި ވިޔަފާރި ކުރަން މަގު ފަހި ކުރަން ކުރާ މަސައްކަތެއް ނޫން ބާވަ އެވެ. އެވެސް ހަމަ ސުވާލެކެވެ.\nތަރައްގީވެފައިވާ ގައުމުތަކުގައި ވެސް އަދި ތަރައްގީވަމުން އަންނަ ގައުމުތަކުގައި ވެސް ދައުލަތުގެ ކުންފުނުތަކުގެ ހިއްސާތައް ވިއްކާފައި ވެ އެވެ. އެއީ އާ ކަމެއް ވެސް ނޫނެވެ. އެގޮތަށް ހިއްސާތައް ވިއްކުން އެއީ ގައުމިއްޔަތު ވިއްކުން ކަމަށް ނުވަތަ އެއީ ވަކި ގައުމެއްގެ އަޅުވެތި ކަމަށް ދިއުން ކަމަށް އެފަދަ ގައުމުތަކުގެ ރައްޔިތުން ދެކަފައެއް ވެސް ނުވެ އެވެ. މި ހަގީގަތް ވެސް ގަބޫލު ކުރަން ޖެހެ އެވެ.\nއިނގިރޭސި ވިލާތުގެ މަޝްހޫރު ބްރިޓިޝްއާ ވޭސް ވަނީ ޕްރަވެޓައިޒް ކޮށްފަ އެވެ. އެހެން ނަމަވެސް އެ ސަބަބާހުރެ އިނގިރޭސީންގެ އަތުން އިނގިރޭސި ވިލާތް ގެއްލި، ބީވެގެނެއް ނުދެ އެވެ. އަދި އޭގެ އިދިކޮޅަށް އެ ގައުމަށް އޭރު ރަނގަޅު ފައިދާއެއް ވިއެވެ. ކުންފުނި އިތުރަށް ހަރުދަނާވުމާއެކު ކުންފުނިން ފައިދާވެ ވަޒީފާގެ ފުރުސަތުތައް އިތުރުވި އެވެ. ޓެކްސް އާމްދަނީން ދައުލަތަށް ވަންނަ މިންވަރު ވެސް ދިޔައީ އިތުރު ވެގެނެވެ.\nކައިރިން އަވަށްޓެރި އިންޑިޔާ އިން، އިންޑިޔަން ރެއިލްވޭ ކޯޕަރޭޝަން ފަދަ ދައުލަތަށް މާލީ ބުރަ ބޮޑު އަދި އެ ކުންފުނިތައް ތަރައްގީ ކޮށްގެނެވެސް، ދައުލަތުން އެކުންފުނި ތައް ހިންގަމުންދާނަމަ ރަނގަޅު ފެންވަރަކަށް ހިދުމަތްތައް ދެވި ތަރައްގީ ކުރުމުގައި ގޮންޖެހުން ހުރުމުން ޕްރަވެޓައިޒް ކުރުމުގެ މަސައްކަތް ފަށާފައި ވެއެވެ، އެ ކުންފުނި ތަކަކީ ކޮންމެ އަހަަރަކު ބޮޑެތި ގެއްލުންތަކެއް ވަމުންދާ ކުންފުނިތަކެވެ.\nމޯލްޑިވިއަންގެ ސީޕްލޭންގެ ބޯޓެއް: މޯލްޑިވިއަންގެ ބެލެނިވެރި ކުންފުނި އައިލެންޑް އޭވިއޭޝަންގެ ހިންގު ވަނީ ދޯދިޔާވެފައި\nރާއްޖޭގައި ވެސް ސަރުކާރު ހިއްސާވާ ސާޅީހަކަށް ކުންފުނި އެބައޮވެ އެވެ. އެކަމަކު ރާއެޖޭގައި ވެސް ޕްރަވެޓައިޒު ކުރަން މަސައްކަތް ކުރަމުން މިދަނީ މިފްކޯ އާއި އައިލެންޑު އޭވިއޭޝަންސް ފަދަ ދައުލަތަށް މާލީ ގޮތުން ބޮޑު ބުރައަކަށް ވެފައިވާ ކުންފުނިތައް ހެއްޔެވެ؟\nރަނގަޅު އާމްދަނީ ހޯދަމުން އަންނަ އަދި ރަނގަޅަށް ހިނގާ ރައްޔިތުންނަށް އެ ކުންފުނިތަކުން އިޖުތިމާއީ ގޮތުންނާއި މާލީ ގޮތުން ބޮޑެތި މަންފާ ވެސް ލިބެމުން އަންނަ ކުންފުނިތަކެއްގެ ހިއްސާ ވިއްކާލުމަކީ އެންމެ ރަނގަޅު ގޮތް ކަމަކަށް ނުފެނެ އެވެ.\nސަރުކާރުން ހިންގާނަމަ ސަރުކާރުގެ ބިއުރޯކްރެސީގެ ސަބަބުން ނޫނީ ކުންފުނިތަކުގެ މެނޭޖްމަންޓް ގޯސް ނަމަ އެކަން ރަނގަޅު ކުރެވެން އޮންނަނީ އޭރަކު އޮންނަ ސަރުކާރާށެވެ. ކުންފުނިތަކަށް ސަރުކާރުން ނުފޫޒު ފޯރުވުން ހުއްޓާލައި ކުންފުނިތަކާބެހޭ ގާނޫނުން ލިބިން ޖެހޭ މިނިވަން ކަމާއި މުސްތުގިއްލުކަން ދިނުމުން ކުންފުނިތައް ހަމަ ރަނގަޅަށް އެބަ ހިނގަ އެވެ. ނުހިނގާތޯ އެވެ؟ މިހާރު ވެސް ބޭންކް އޮފް މޯލްޑިވްސް އަކީ އޭގެ ނަމޫނާ ކުންފުންޏެކެވެ.\nމިފްކޯގެ ފެލިވަރު ފެކްޓަރީގައި ބަޔަކު މަސައްކަތް ކުރަނީ: ފައިދާ ކުޑަ ދައުލަތަށް ބުރަ ބޮޑު ކުންފުންޏެއް\nމިހާރު ސަރުކާރުން ކުންފުނިތައް ވިއްކާލަން ނޫނީ ޕްރަވެޓައިޒް ކުރަން މިއުޅެނީ ދައުލަތަށް މާލީ ގޮތުން އެ ކުންފުނިތައް ހިންގައިގެން ގެއްލުންވާތީ ކަމަށް ގަބޫލު ކުރަން ވަރަށް ދަތިވެ އެވެ. މިހާރު ވެސް ބޭކާރު ގޮތުގައި މޯލްޑިވްސް ރީޖަނަލް އެއާޕޯސްޓްސް އާއި މޯލްޑިވްސް ރޯޑް ޑިވެލޮޕްމަންޓް ކޯޕަރޭޝަން ފަދަ ކުންފުނިތައް ވަނީ އުފައްދާފަ އެވެ. މި ދެކުން ފުނިން ކުރަމުންދާ މަސައްކަތް ކުރާ ކުންފުނިތައް އެބަ ހުއްޓެވެ. ވީއަިއީ އާ އެމްޓީސީސީ އިން ކުރަމުންދާ މަސައްކަތް ކުރަން އާ ކުންފުނިތަކެއް ދައުލަތުގެ ބަޖެޓުން ހަރަދު ކުރާ ގޮަތަށް ހަދާފައި ވުމުން ދައުލަތަށް އޭގެ މާލީ ބުރަ ބޮޑުވެފައިވާއިރު އެތަންތަން ޕްރަވެޓައިޒު ކުރުމުގެ މަސައްކަތް ކުރާތީއެއް ނުފެނެއެވެ. .\nވިއްކަން ޖެހޭ ނުވަތަ ޕްރަވެޓައިޒް ކުރަންޖެހޭ ސަބަބެއް ކަމަށް ބައެއް މީހުން ދެކެނީ ޕްރައިވެޓް ސެކްޓާ ވަރުގަދަކޮށް ހަރުދަނާ ކުރާށެވެ. އަދި އާންމު ރައޔިތިުންގެ ހިއްސާ އިތުރު ކުރާށެވެ. ނަމަވެސް ދައުލަތުގެ ކުންފުނިތައް ވިއްކާލަން ސަރުކާރުން އުޅެނީ އެގޮތަށް ހެއްޔެވެ؟ ނޫނީ މިއީ ބޭރުގެ ކޮންމެވެސް ބޮޑު ކުންފުންޏަކަށް ނުވަަތަ ދިވެހި ކޮންމެވެސް މަހުޖަނަކަށް ބައި އެޅުމެއް ނޫން ހެއްޔެވެ؟\nދިވެން އެދެނީ ނު އަގުގައި ރައްޔިތުންގެ މުދާ ނުވިއްކާށެވެ. އަނެއްކޮޅުން މިދަނޑީވަޅުގައި ކުންފުނިތަކަށް ހަމަ އަގެއް ލިބިދާނެ ވެސް ބާވައެވެ. އެހެނީ ދެވަނަ ބޮޑު ހަނގުރާމައަށް ފަހު ދުނިޔޭގެ އިގްތިސޯދާ ކުރިމަތިވި އެންމެ ދަތި ދުވަސްވަރަކީ މިއީ އެވެ. އެހެން ތަހުޒީބު ގައުމުތަކުން އަމަލު ކުރި ގޮތަށް ކަމަށް ބުނެ ރާއްޖޭގައި ހިންގަމުންދާ ރަގަޅު ފައިދާ އެއް ނެރެމުންދާ ދައުލަތުގެ ކުންފުނިތައް ވިއްކުމަކީ އަދި ކުރަން ހެޔޮވާވަރުގެ ކަމެއް ނޫނެވެ.\nހިޔާލު ދިރާގު ބޭންކް އޮފް މޯލްޑިވްސް + އެމްޑަބްލިއުއެސްސީ މިފްކޯ އައިލެންޑް އޭވިއޭޝަން ޕްރަވެޓައިޒޭޝަން\nސިފައިންގެ ނޫސްބަޔާނާއި ޕާލަމެންޓްގެ ހުރުމަތް\nކުލަބްހައުސްގައި ދިވެހިން އަވަދިނެތި!


Gahdooo Gai Mamma Aku Eynaage Nuklheduntherikan Hunna Dharifulhah Aniyaa Kuraa Kamuge Mahsala Eh Fenmathi Vehjje - Vaguthu\nގައްދޫގައި މަންމަ އަކު އޭނާގެ ނުކުޅެދުންތެރިކަން ހުންނަ ދަރިފުޅަށް އަނިޔާ ކުރާ މައްސަލައެއް ފެންމަތިވެއްޖެ\nގދ. ގައްދޫގައި މަންމަ އަކު އޭނާގެ ނުކުޅެދުންތެރިކަން ހުންނަ ދަރިފުޅަށް އަނިޔާ ކުރާ ކަމުގެ މައްސަލައެއް ފެންމަތިވެއްޖެއެވެ.\n"ވަގުތަށް" މައުލޫމާތު ލިބުނު ގޮތުގައި އަނިޔާލިބޭ އަންހެން މީހާއަކީ ސިކުނޑީގެ މައްސަލައެއް ހުންނަ މީހެކެވެ.\nސިކުނޑީގެ މައްސަލައެއް ހުރުމުން އެ މީހާގެ އުޅުން ހުންނަ ގޮތާއި ހިތްހަމަ ނުޖެހި އެ އަންހެންމީހާގެ މަންމަގެ ފަރާތުން އެކި ކަހަލަ އަނިޔާތައް ލިބޭތާ މިހާރު 15 އަހަރަށް ވުރެ ގިނަ އަހަރު ވެފައިވާ ކަމުގައި ގައްދޫއިން "ވަގުތަށް" މައުލޫމާތު ދިން މީހަކު ބުނެފައިވެއެވެ.\nއަދި ނުކުޅެދުންތެރިކަން ހުންނަ 32 އަހަރުގެ އެ އަންހެން މީހާ ދުވާލުގެ ހުރިހާ ވަގުތެއްގައި ބައިންދަނީ ޖޯއްޔެއްގައި އައްސާފައިކަމަށާއި އޭނާއަށް އެކަށީގެންވާ ކާނާވެސް ނުދޭ ކަމަށް ގައްދޫއިން "ވަގުތަށް" މައުލޫމާތު ދިން މީހަކު ބުނެފައިވެއެވެ.\n"ކުޑައިރުއްސުރެ މަންމަގެ ފަރާތުން އޭނާއަށް ދަނީ އެތަކެއް ގެއްލުމެއް ލިބެމުން. ދެން ކޮންމެ ދުވަހަކު އިރުއޮއްސެންދެން އިންނަނީ ޖޯއްޔެއްގައި އައްސާފަ. އަދި ހުރިހާ ގަޑިއެއްގައިވެސް އެމީހާއަށް ދެނީ ގަރުދިޔައާއި ބަތް. އިތުރު ކާއެއްޗެއް ނުދޭ. ދެން ފެންވެސް ނުވަރުވާ ގެންގުޅެނީ. އެކަމުގެ ސަބަބުން ނުކެރޭނެ އެ މީހާއާއި5ފޫޓަށްވެސް ކައިރިވާން" ގައްދޫ އިން "ވަގުތަށް" މައުލޫމާތު ދިން މީހަކު ބުނެފައިވެއެވެ.\nމި މައްސަލައާއި ބެހޭ ގޮތުން ގައްދޫގެ ކައުންސިލް އިން ބުނީ އެ މައްސަލަ މިހާރު ޖެންޑާއަށް ހުށައަޅައިފައިވާ ކަމަށާއި ޖެންޑާގެ ބެލުމުގެ ދަށަށް އަނިޔާލިބެމުންދާ މީހާ ގެންދާނެ ކަމަށް ބުނެފައިވާ ކަމަށެވެ.\n"ޖެންޑާގެ ބޭފުޅުންނަށް މިހާރު ވަނީ މި މައްސަލަ ހުށައަޅާފަ. އެބޭފުޅުން ވިދާޅުވި ބަލާއަންނާނެ ދުވަހަކަށް ތައްޔާރަށް ތިބުމަށް" ގައްދޫ ކައުންސިލްގެ ނައިބް ރައީސް އާމިނަތު ފަރުޒީނާ ވިދާޅުވިއެވެ.\nޖުލައި 14, 2018 12:02\nޖެންޑައިން ނުކުރާނެ އެއްކަމެއްވެސް. ތިއްތިދައްކަން ތަންތަނަށް ދެވުނީމާ އެމީހުންގެ މަސައްކަތް ނިމުނީ. މިފަދަ މައްސަލަތަކުގައި ގޯހުން ގޯހަށް ގޮސް ނިމޭފަހުން އެމީހުންނަށް ކަންކަން މޭރުންވަނީ މާ ބޮޑަށް ހަންބޯ ބައެއް އެތާންގަ ތިބެނީ. މިކަންކަމަކީ އެމީހުންވެސް ރަށްރަށުގެ ފެންވަރުގައި ބަލައި ދިރާސާކުރާނަމަ އެނގޭނެ ކަންކަން. އެންމެންނަކީ ނުކުޅެދޭ މީހުނެއްނޫން. އެހެންކަމުން އެފަދަ މީހުން އުޅޭ ހާލު އެމީހުނަށް ރާއްޖޭގައި ދެނެގަނެވެން ޖެހޭނެ. ބޮޑަތި އޮފީސްތަށް އަތޮޅުތަކުގައި ހަދައިގެންވެސް ކުރާ އެއްކަމެއް ނޯވޭ. މުސާރަ ނަގައިގެން ފިރިމީހާގާތު އަރާމުގައި އުޅެވޭގޮތެއް ވީމަ އެމީހުނަށް އެ ނިމުނީ.\nޖުލައި 14, 2018 12:09\n15 އަހަރުވީ އިރު އަދި ކިރިޔާތަ ގައްދޫ މީހުން ހޭއެރީ. ތި އަންހެން މީހާ އަށް ކުރާ ދައުވާ ގައްދޫމީހުންނަށްވެސްކުރެވެންވާނެ\nޖުލައި 14, 2018 14:43\nއޭ ބަލަ ކަމަނާ! ރާއްޖޭގައި ތިކަލަހަ ކިތައްކަމެއް ހިނގާ! މަށަށް ފެނޭ ރާއްޖޭގެ ހުރިހާ ރައްޔިތުންނަށް ދައުވާ ކުރަން!\nޖުލައި 14, 2018 13:31\n15 އަހަރު ވީމަ ދޯ ހޭ އެރީ ތިރަށު މީހުންް... ތިރަށު މީހުންނަށް ވެސް އަދަބު ލިބެން ވާނެ..\nރަށުގަ އެކަން އެނގޭ އެންމެން ގެ އިހުމާލުވޭ އެބަ ތި ލިޔުން ކިޔާލީމަ. ވަރަށް ނުލަފާ ބައެއްވީމަދޯ ސިއްރުކޮށްގެން އެއުޅުނީ.\nޖުލައި 15, 2018 12:47\nކަމުގެ ދެކޮޅު ހޯދާފަ މޮޅެތި ވާހަކަ ދައްކާ! ރަށުގައި ނޫޅޭ ބަޔަކަށް ރަށުގައި ހިނގާ ކަންކަމެއް ނޭނގޭނެ ކަލޯ!\nޖުލައި 15, 2018 10:32


Raees Yaameen akee tharahgeege baanee kan Nasheedhuves...\nރައީސް ޔާމީނަކީ ތަރައްޤީގެ ބާނީކަން ނަޝީދުވެސް ޤަބޫލުފުޅުކުރައްވައިފި\n5 މަސް,4ދުވަސް, 23 ގަޑި, 21 މިނެޓް, 41 ސިކުންތު ކުރިން 18960އިދުހާމް ނައީމް\n2018ވަނަ އަހަރު އޭރު އިދިކޮޅުގައި ތިބި ފަރާތްތަކުން ސަރުކާރު ބަދަލު ކުރުމަށް ގޮވާލަމުން ދިޔައީ އޭރު ވެރިކަމުގައި ހުންނެވި އަބްދުﷲ ޔާމީން އަބްދުލްޤައްޔޫމް ރާއްޖެ ތަރައްޤި ކުރާ ގޮތާއި މެދު ހިތްހަމަނުޖެހިގެންނެވެ. އެމަނިކުފާރު ކުރައްވާ ކަންތައްތަކަކީ ރައްޔިތުންގެ ލާބަޔާއި މަންފާއަށް ކުރާކަންތައްތައް ނޫންކަމަށް އެ ފަރާތްތަކުން އޭރު ދިޔައީ ބުނަމުންނެވެ.\nރާއްޖޭގެ ރަށްތައް ތަރައްޤީ ކުރުމުގެ ފުރިހަމަ ވިސްނުން ގެންގުޅުއްވައި ރާއްޖޭގެ ހުރިހާ ރަށެއްގައިވެސް ފަތުރުވެރިކަމުގެ ސިނާޢަތުން މަންފާ ލިބޭނެ ގޮތް ހެއްދެވުމުގެ ޕްލޭންތައް ރައީސް ޔާމީން ހެއްދެވިއެވެ. އެމަނިކުފާނަކީ ތަރައްޤީގެ ބާނީއެއްކަމަށް އެތައް ބަޔަކު ބުނަމުން ގެންދެވި ނަމަވެސް އެ ތަރައްޤީއަކީ މަންފާ ކުރާނެ ތަރައްޤީއެއް ނޫންކަމަށް އޭރު އިދިކޮޅުގައި ތިބި ފަރާތްތަކުން ދިޔައީ ބުނަމުންނެވެ. އަދި ރައްޔިތުންގެ ލޮލުގައި އަނދުން އަޅުވައި ރައްޔިތުންނަށް ޖަޒީރާ ރާއްޖެއެއް ގެނެސް ދެއްވާނެ ކަމުގެ ވަޢުދު ވެވަޑައިގެން އެ އަހަރުގެ ރިޔާސީ އިންތިޚާބު އެ ފަރާތްތަކުން ކާމިޔާބު ކުރި އެވެ.\nއެހެންނަމަވެސް ވެރިކަމުގައި ދެމަސް ނުވަނީ އޭރު ރައީސް ޔާމީންގެ ތަރައްޤީއަށް ނޫނެކޭ ބުނި ބޭފުޅުންގެ ރާގު ބަދަލު ވާންފަށައިފިއެވެ. އެމަނިކުފާނުގެ ތަރައްޤީއަކީ މި ޤައުމަށް މުހިންމު ތަރައްޤީއެއްކަމަށް މިއަދު އެ ފަރާތްތަކުންވެސް މިވަނީ ޤަބޫލުކުރަން ފަށާފައެވެ. އެކަންތައް ކޯލިޝަނުގެ މައި ޕާޓީ އެމްޑިޕީގެ ރައީސް މުޙައްމަދު ނަޝީދުގެ ވާހަކަތަކުން ވަރަށް ފުރިހަމައަށް ހާމަވެގެންދެއެވެ.\nދާއިރާތަކުގެ ރައްޔިތުން، އެ ދާއިރާތަކަށް މެމްބަރަކު ކަނޑައަޅާނީ ވަރަށްވެސް ވިސްނުމާއެކު އެ ބަޔަކަށް ޚިދުމަތްކޮށްދޭނެ މީހެއްކަން ދެނެގަނެ ރައީސް ޔާމީންގެ ޕާޓީ ޕީޕީއެމުން މީގެ ކުރިން އެންޓި ޑިފެކްޝަން ގާނޫނެއް އެކުލަވާލިއެވެ. އެ ގާނޫނަކީ އޮންނަން ޖެހޭ ޤާނޫނެއް ނޫންކަމަށް ބުނެ ނަޝީދު ވަނީ ތަފާތު އެކި ޕޯޑިއަމްތަކުގައި ވާހަކަފުޅުވެސް ދައްކަވާފައެވެ. އަދި އެމަނިކުފާނުގެ އެންމެ ގާތް އެކުވެރިޔާ ވެރިކަމަށް ވަޑައިގަތުމާއެކު އެ ޤާނޫނުވެސް އުވާލިއެވެ. އެހެންނަމަވެސް ގިނަ ދުވަސްތަކެއް ނުވަނީސް ނަޝީދު ވަނީ އަނެއްކާވެސް އެ ޤާނޫނަކީ މުހިންމު އެއްޗެއް ކަމަށް ވިދާޅުވެފައެވެ.\nދެން އޮތީ ރާއްޖޭގެ ވައިގެ ބަނދަރުގެ ވާހަކަތައް. އިންތިޚާބުގެ ދުވަސްވަރު ނަޝީދު ވިދާޅުވަމުން ގެންދެވީ ރައީސް ޔާމީން ޑޮމެސްޓިކް އެއަރޕޯޓްތައް ތަރައްޤީ ކުރެއްވުމަށް ނިންމަވާފައިވާ ނިންމެވުމަކީ އެއީ ދައުލަތުން ކުރާ ބޭކާރު ޚަރަދުތަކެއްކަމަށެވެ. އަދި އެއަރޕޯޓްތަކުގެ ބަދަލުގައި ފެރީ ދަތުރުގެ ނިޒާމުން ރާއްޖެ ގުޅާލުމަށްވެސް އެމަނިކުފނު ދިޔައީ ގޮވާލައްވަމުންނެވެ. އެެހެންނަމަވެސް މިހާރު ވިދާޅުވަނީ އެއަރޕޯޓުގެ މުހިންމުކަމުގެ ވާހަކައެވެ. އެއަރޕޯޓުތަކުގެ ސަބަބުން ފަތުރުވެރިކަން ކުރިއަރައިދާ ވާހަކައެވެ.\nދެން އޮތީ މާލެއާއި މާލެ ކައިރީގެ ރަށްތަށް ގުޅާލާ ވާހަކައެވެ. އެފަދައިން ރައީސް ޔާމީން ވިދާޅުވުމުންވެސް އޭރު އިދިކޮޅުގައި ތިބި މީހުން ދިޔައީ އެކަމާއި ނުރުހުން ފާޅުކުރަމުންނެވެ. މިހާރު އެ ޚިޔާލަކީވެސް އެންމެ ފުރިހަމަ ޚިޔާލުކަމަށް އެފަރާތްތަކުން މިވަނީ އެއްބަސްވެފައެވެ. ނަޝީދު މިހާރު ބުނަމުން ގެންދަނީ މާލެއާއި ކައިރި ރަށްތައް ގުޅާލަން ޖެހޭނެކަމަށެވެ.\nބޯހިޔާވަހިކަމާއި ގުޅޭ ގޮތުންވެސް ނަޝީދުގެ ބަސްމަގު އަނެއްކާވެސް މިވަނީ ބަދަލުވެފައެވެ. ކުރިން ގޯސްވި ހުރިހާ ކަމެއް މިއަދު ރަނގަޅުވީ ކީއްވެބާއެވެ. އެކަންތައްތަކަކީ ރައީސް ޔާމީން ކުރެއްވި ކަންތައްތަކާއި އެމަނިކުފާނުގެ ޚިޔާލުތަކަށް ވުމުން އެބައި މީހުންނަށް އެ ކަންތައްތައް ހަޖަމު ނުކުރެވުނީބާއެވެ.\nކޮންމެއަކަސް ނަޝީދު މިހާރު ޕޯޑިއަމްތަކުގައ ދައްކާ ވާހަކަތަކަން ދޭހަވަނީ ރައީސް ޔާމީން އަށް ދެވަނަ ދައުރެއް ނުދެއްވީ ޒާތީ ވެގެން ކަމެވެ. ނަޝީދުމެން ފަދަ ބޭފުޅުންގެ ވާހަކަތައް ކޮށްމެ ގޮތަކަށް ހުއްޓަސް ރާއްޖޭގެ ރައްޔިތުން ގަބޫލުކުރާ ހަގީގަތަކީ މި ރާއްޖެ ތަރައްޤި ކުރެއްވި ޙަގީގީ ބާނީއަކީ ރައީސް ޔާމީން ކަމެވެ.\nރައީސް ޔާމީން ކުރީގެ ރައީސް ނަޝިދު


Fathuruverikamah Hulhuvaali7Rashakah Beelan Husha Alhaifi - Vaguthu\nތ. ވޭމަންޑޫ ކައިރީ އޮންނަ ކަނިމީދޫ.\nފަތުރުވެރިކަން ތަރައްގީ ކުރުމަށް އެންމެ ފަހުން ބީލަމަށް ހުޅުވާލި ހަތް ރަށަކަށް 13 ބީލަން ހުށަހަޅާފައިވާ ކަމަށް ޓޫރިޒަމް މިނިސްޓްރީން ހާމަކޮށްފިއެވެ.\nޓޫރިޒަމް މިނިސްޓްރީން ވަނީ ރާއްޖޭގެ އުތުރާއި ދެކުނު ހިމެނޭހެން 16 ރަށެއް ފަތުރުވެރިކަމަށް ހުޅުވާލައިފައެވެ.\nއެ ރަށްތަކަކީ، ހއ. ވެލިފިނޮޅު، ހއ. އަލިދުއްފަރު ފިނޮޅު، ހދ. ކުޑަފަރު ފަސްގަނޑު، މ. ސީދީ ހުރާ، މ. މާއުސްފުށި، ތ. ކާއްޑޫ، ތ. ކަނިމީދޫ، ތ. އޮޅުފުށި، ލ. ކަށިދޫ، ލ. ބޮޑުމުންޏަފުށި، ލ. ދޮންބެރެހާ، ގއ. މާރެހާ، ގއ. ފުނަދޫވިލިގިއްލާ، ގދ.ކަނޑަހަލަގަލާ، ގދ. ކަޑެވާރެހާ، ގދ. ފެރޭތަވިލިގެއްލާއެވެ.\nއެ ރަށްތަކަށް ބީލަން ހުށަހަޅަން ދިވެހި ކުންފުނިތަކަށާއި ބޭރުގެ ކުންފުނިތަކަށް ހުޅުވައިލިއިރު، ބީލަން ހުށަހެޅުން ކުރިއަށް ގެންދިޔައީ އިއްޔެއެވެ.\nޓޫރިޒަމް މިނިސްޓްރީން ވިދާޅުވީ 18 ބީލަން ފޮތް ގަނެފައިވާއިރު ނުވަ ފަރާތަކުން ތަފާތު ހަތް ރަށަކަށް 13 ބީލަން ހުށަހެޅި ކަމަށެވެ. އަދި ހުށަހެޅި ޕްރޮޕޯޒަލްތަކުގެ ތެރެއިން، އެންމެ މަތިން ހުށަހަޅާފައިވާ ލީޒް އެކުއިޒިޝަން ކޮސްޓްގެ ފަރަގު މިނިމަމް ލީޒް އެކުއިޒިޝަން ކޮސްޓްގެ 140 ޕަސެންޓަށް ވުރެ ބޮޑު ކަމަށް މިނިސްޓްރީން ވިދާޅުވިއެވެ.\nމި އަހަރުގެ ބަޖެޓުގައި ރިސޯޓު ހަދަން ރަށްތައް ހުޅުވާލައިގެން ދައުލަތަށް އާމްދަނީގެ ގޮތުގައި 608.4 މިލިއަން ރުފިޔާ ލިބޭނެ ކަމަށް ލަފާކޮށްފައިވެއެވެ. ނަމަވެސް ރިސޯޓު ހަދަން ހުޅުވާލި ރަށްރަށުގެ އެކުއިޒިޝަން ކޯސްޓް ކުޑަކޮށްފައިވާތީ އެ އަދަދަށް އާމްދަނީ ލިބޭނެ ކަމަކަށް ނުބެލެވެއެވެ.


Anna mahu HSC inthihaan onnaane: Ministry | ThePress\nއަންނަ މަހު އެޗްއެސްސީ އިމްތިހާން އޮންނާނެ: މިނިސްޓްރީ\nފުނަދޫ ސްކޫލްގެ ދަރިވަރުންތަކެއް\nކޮވިޑު-19 ގެ ހާލަތު ގޯސްވި ނަމަވެސް މިހާރު ތާވަލްކޮށްފައިވާ ގޮތަށް އެޗްއެސްސީ އިމްތިހާނު އޮންނާނެ ކަމަށް އެޑިއުކޭޝަން މިނިސްޓްރީން މިއަދު ބުނެފިއެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގައި ބޭއްވި ނޫސްވެރިންގެ ބައްދަލުވުމެއްގައި ޑިޕާޓްމަންޓް އޮފް އެގްޒަމިނޭޝަން (ޑީޕީއީ) ހިންގުމާ ހަވާލުވެވަޑައިގެން ހުންނެވި ޑެޕިއުޓީ މިނިސްޓަރު މުހައްމަދު އިހުސާން ވިދާޅުވީ އޭ ލެވެލްގައި ކިޔަވާ ދަރިވަރުންގެ އިސްލާމް އަދި ދިވެހި ޕޭޕަރު އަންނަ މަހުގެ 13-17 އަށް އޮންނާނެ ކަމަށެވެ.\nއެކަމާ ގުޅިގެން އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވީ އެ މިނިސްޓްރީން އަބަދުވެސް މަސައްކަތް ކުރަނީ ދަރިވަރުންނަށް އެންމެ ރަނގަޅު ގޮތަށް ކަމަށެވެ. މިހާރު ކަނޑައަޅާފައިވާ ތާރީހުގައި އިމްތިހާނު ކުރިއަށް ގެންދިއުމަކީ ހުރިހާ ގޮތަކުންވެސް ދަރިވަރުންނަށް އެންމެ ރަނގަޅު ގޮތް ކަމަށާ އަދި އެއީ އޮކްޓޫބަރުގެ އިމްތިހާނަށް ދަރިވަރުންނަށް ލިބޭ ލުޔަކަށްވެސް ވާނެ ކަމަށެވެ.\nމީގެ އިތުރުން މިނިސްޓަރު ވިދާޅުވީ އިމްތިހާނު ހަދާ މަރުކަޒު ބަދަލުކުރަން ބޭނުންވާ ދަރިވަރުންނަށް އެ ފުރުސަތު މާދަމާ ހުޅުވާލާނެ ކަމަށެވެ.\nއެޗްއެސްސީ އިމްތިހާނު ކުރިއަށް ގެންދަން ނިންމާފައި ވަނީ ޖޫން މަހުގެ 13 އިން 17 އަށެވެ. ނަމަވެސް މިއީ ކޮވިޑްގެ ހާލަތު ވަރަށް ބޮޑަށް ގޯސްވެ މާލެ ސަރަހައްދުގެ ސުކޫލުތައް ބަންދުކޮށް ފިޔަވަޅުތައް ހަރުކަށިކޮށްފައެވެ.\nއެޑިއުކޭޝަނުން އެހެން ބުނެފައި ވާއިރު، އެޗްއެސްސީ އިމްތިހާނުގައި ދަރިވަރުން އިށީންނަން ޖެހެނީ ސުކޫލަށް ހާޒިރުވެ ކިޔަވާ ރިވިޝަނަށްވެސް ފުރުސަތު ނުލިބި ކަމުން އިމްތިހާނު ފަސްކުރުމަށް ބައެއް ބެލެނިވެރިން ދަނީ ބުނަމުންނެވެ. އަދި އޮކްޓޫބަރު މަހު އޭލެވެލް އިމްތިހާނު އޮތުމުން އެ އިމްތިހާނާއެކު އެޗްއެސްސީ އިމްތިހާނު ކުރިއަށް ގެންދަން ބައެއް ބެލެނިވެރިން ދަނީ އެދެމުންނެވެ.\nހަބަރު ހެލްތު މިނިސްޓްރީ އެޑިއުކޭޝަން މިނިސްޓަރު އައިޝަތު އަލީ


Fethumakee dhivehinaa enme gulhey gaumee kulhivaru: Minister | Mihaaru\nމިނިސްޓަރު އަލީ ވަހީދު ފެތުންތެރިންނާއެކު-- ފޮޓޯ: އަހުމަދު ސާއިލް އަލީ/މިހާރު\nފެތުމަކީ ދިވެހިންނާ އެންމެ ގުޅޭ ގައުމީ ކުޅިވަރު: މިނިސްޓަރު\n09 ފެބުރުއަރީ 2019 - 19:514comments\nސްވިމް މޯލްޑިވްސް އިން މިއަދު ނިންމާލި، ރާއްޖޭގެ އެންމެ ދިގު ފެތުމުގެ ހަރަކާތް ނިންމުމަށް ބ. ކެންދޫގައި ބޭއްވި ހަފްލާގައި މިނިސްޓަރު ވިދާޅުވީ ނިމިގެން މިދިޔައީ ޖަޒީރާވަންތަ މި ރާއްޖެއާ ވަރަށް ގުޅުންހުރި ކުޅިވަރެއް ކަމަށެވެ.\nސްވިމް މޯލްޑިވްސްއިން ދިގު ފެތުންފެތި އަށް ބައިވެރިން-- ފޮޓޯ: ސްވިމް މޯލްޑިވްސް\nރާއްޖޭގައި މިހާތަނަށް ފެތި އެންމެ ދިގު ފެތުން މިޓީމުން ފަތާފައިވާއިރު މިއީ ތާރީހީ ދުވަހެއްކަން މިނިސްޓަރު ފާހަގަ ކުރައްވައި ފެތުންތެރިންނަށް ތައުރީފް ކުރެއްވި އެވެ.\n"އަޅުގަނޑުމެންގެ މި ކުދި ޖަޒީރާ ހިތްގައިމު ރަށްތައް ވަށައިގެން މިވަނީ މާ ކަނޑުތައް. އެ ކަނޑުތައް ހުރަސްކޮށް އަޅުގަނޑުމެންނަށް މި ފެނިގެން ދިޔައީ ވަރަށް ހިތްވަރުގަދަ ފެތުންތެރިންތަކެއް،" އަލީ ވިދާޅުވި އެވެ.\nއަށް ފެތުންތެރިންގެ ޓީމުން ވޭތުވެދިޔަ ހަފްތާގެ ތެރޭގައި 43.7 ކިލޯމީޓަރަށް ފަތާފައިވެ އެވެ. އަދި ކަނޑު ހުރަސްކޮށް 23 ރަށަކަށް ވަނީ އަރައިފަ އެވެ.\nKandufathaifai 8 fethuntherin, thaareehu badhalukohlaifi\nތާރީހީ ފެތުން ނިންމާލުން--\nއާއްމުކޮށް އަރާމު ކުރުމަށް ޓޫރިސްޓުން މިހާރު އަންނަ މި ރާއްޖޭގެ ޓޫރިޒަމް ކުރިއަށް އޮތްތަނުގައި ތަފާތު ގޮތްގޮތަށް ޕްރޮމޯޓް ކުރަން މަސައްކަތް ކުރައްވާނެ ކަމަށް މިނިސްޓަރު ވިދާޅުވި އެވެ.\nމިސަރުކާރުން ރާއްޖެ އަށް ގެންނާނީ ހަމައެކަނި ކޮންކްރީޓް ތަރައްގީ ނޫން ކަމަށް ވެސް މިނިސްޓަރު ވިދާޅުވި އެވެ. އަދި ފަސް އަހަރު ތެރޭގައި ހުރިހާ ދާއިރާއަކުން ވެސް ރާއްޖެ ކުރި ހޯދާނެ ކަމަށް ވިދާޅުވި އެވެ.\nރާއްޖޭގައި ބޭއްވި އެންމެ ބޮޑު ފެތުމުގެ ހަރަކާތް ރޭވި، ހުސައިން ޝަމީމް ވިދާޅުވީ ބޮޑެތި މީހުންނާއި ކުޑަ ކުދިންނަށް އަމާޒުކޮށްގެން ގައުމީ ފެންވަރެއްގައި ފަތަން ދަސްކޮށްދިނުމުގެ ހަރަކާތް ކުރިއަށް ގެންދަން ޖެހިފައިވާ ކަމަށެވެ. ފަތަން ބޭނުންކުރާ ގޮގުލްސް ފަދަ ތަކެތި ނުލިބުން ވެސް ފާހަގަވެފައިވާ ކަމަށް ޝަމީމް ވިދާޅުވި އެވެ.\nމި ހަރަކާތުގެ ތެރެއިން، މީހުން ދިރިއުޅޭ އަށް ރަށަށް އަރާފައިވާއިރު އެ ރަށްތަކުގައި ދިރިއުޅޭ ކުޑަކުދިންނާއި އަންހެނުންނަށް ވަނީ ފަތަން ދަސްކޮށްދީފަ އެވެ. އޭގެ އިތުރުން ކަނޑުމަތީ ހާދިސާތަކުން ސަލާމަތްވާނެ ގޮތް ބުނެދީފައިވެ އެވެ.\nއިތުރު ލިޔުންތައް ފެތުން ރެސްކިއު ސްވިމިން ޕްރޮގްރާމް އަލީ ވަހީދު، ޓޫރިޒަމް މިނިސްޓަރު ހުސައިން ޝަމީމް (ޕީޖީ)


Covid-19: India in record adhadhakah meehun positive vejje - AO News Covid-19: India in record adhadhakah meehun positive vejje\nކޮވިޑް-19: އިންޑިއާ އިން ރެކޯޑް އަދަދަކަށް މީހުން ޕޮޒިޓިވްވެއްޖެ\nމުޅި ދުނިޔޭގައި މިހާރު ހަލުވިކަމާ އެކު ފެތުރެމުންދާ ކޮރޯނާވައިރަސް (ކޮވިޑް-19) އަށް އިންޑިއާ އިން އިއްޔެ 6,000 ހާހަށްވުރެ ގިނަ މީހުން ޕޮޒިޓިވްވެއްޖެއެވެ.\nއެގޮތުން، އިންޑިއާގެ މިނިސްޓްރީ އޮފް ހެލްތު އެންޑް ފެމިލީ ވެލްފެއާ އިން ހާމަކޮށްފައިވާ އެންމެ ފަހުގެ ތަފާސް ހިސާބުތަކަށް ބަލާއިރު، ވޭތުވެދިޔަ 24 ގަޑިއިރުގެ ތެރޭގައި ގާތްގަނޑަކަށް 6،654 މީހުން ކޮވިޑް-19 އަށް ޕޮޒިޓިވްވެފައިވެއެވެ. މީގެ ކުރިން އެއް ދުވަސްތެރޭ މިހާ ގިނަ އަދަދެއްގެ މީހުން އިންޑިއާ އިން ޕޮޒިޓިވްވެފައެއް ނުވެއެވެ.\nމިއާއެކު، އިންޑިއާ އިން މިހާތަނަށް ބަލިޖެހުނު މީހުންގެ އަދަދު 125،000 އަށް ވުރެ އިތުރުވެފައިވާއިރު، 3،700 އަށް ވުރެ ގިނަ މީހުން ވަނީ މަރުވެފައެވެ. އަދި މި ބަލީގައި މިހާތަނަށް ގާތްގަނޑަކަށް 51،824 މީހުން ވަނީ މުޅިން ރަނގަޅުވެފައެވެ.\nމީގެއިތުރުން، އެ ގައުމުން މިހާތަނަށް ބަލިޖެހުނު މީހުންގެ ތެރެއިން ތިންބައިކުޅައެއްބަޔަށް ވުރެ ގިނަ މީހުން ނިސްބަތްވަނީ އެންމެ ހާލަތު ގޯސްކޮށް އުޅޭ ހުޅަނގުގެ މަހަރާޝްތުރާ ސްޓޭޓް އަށެވެ. އެ ސްޓޭޓުން އެކަނިވެސް 44،582 މީހުން ކޮވިޑް-19 އަާް ޕޮޒިޓިވްވެފައިވާއިރު، މަރުވި މީހުންގެ އަދަދަކީ 1،517 އެވެ.\nއިންޑިއާގެ ދެން އެންމެ ހާލަތު ގޯސްކޮށް އުޅޭ ސްޓޭޓުތަކުގެ ތެރޭގައި، ޓެމިލް ނާޑޫ އާއި ގުޖްރާތުގެ އިތުރުން ނިއު ދިއްލީ ހިމެނެއެވެ. ޓެމިލް ނާޑޫ އިން 14،753 މީހުން ޕޮޒިޓިވްވެ، 98 މީހުން މަރުވެފައިވާއިރު، ގުޖްރާތުން 802 މީހުން މަރުވެ، 13،268 މީހުންނަށް ބަލިޖެހިފައިވެއެވެ. ދިއްލީ އިން މިހާތަނަށް 12،319 މީހުން ކޮވިޑް-19 އަށް ޕޮޒިޓިވްވެފައިވާއިރު، 208 މީހުން ވަނީ މަރުވެފައެވެ.\nއިންޑިއާ އިން ރެކޯޑް އަދަދަކަށް މީހުން ޕޮޒިޓިވްވެފައިމިވަނީ، މި ހަފްތާ ތެރޭގައި ޑޮމެސްޓިކް ފްލައިޓްތަކުގެ ދަތުރުތައް ފެށުމަށް ހަމަޖެހިފައިވަނިކޮށެވެ. މިކަމާ ގުޅޭގޮތުން، އަޅާ ފިޔަވަޅެއްގެ ގޮތުން އެ ގައުމުގެ ބައެއް ސްޓޭތުތަކުން ވަނީ ދަތުރުކުރާ ހުރިހާ ފަސިންޖަރުން ވެސް 14 ދުވަހުގެ މުއްދަތަކަށް ކަރަންޓިނުވުމަށް ކަނޑައަޅާފައެވެ.\nޗައިނާގެ ވޫހާން ސިޓީން މިދިޔަ އަހަރުގެ ޑިސެންބަރު 31 ވަނަ ދުވަހު ފެނުނު ކޮވިޑް-19 އަށް މުޅި ދުނިޔެއިން 5.3 މިލިއަން މީހުން ޕޮޒިޓިވްވެފައިވާއިރު، ގާތްގަނޑަކަށް 340،409 މީހުން ވަނީ މަރުވެފައެވެ. އަދި މި ބަލިޖެހިގެން މިހާތަނަށް މުޅިން ރަނގަޅުވި މީހުންގެ އަދަދަކީ 2،174،937 އެވެ.


އިސްކަންދަރު ސްކޫލްގެ ޑިޖިޓަލް ލައިބްރަރީ ރައީސް އިފްތިތާޙްކޮށްދެއްވައިފި އިސްކަންދަރު ސްކޫލްގެ ޑިޖިޓަލް ލައިބްރަރީ ރައީސް އިފްތިތާޙްކޮށްދެއްވައިފި\nއިސްކަންދަރު ސްކޫލްގެ ޑިޖިޓަލް ލައިބްރަރީ ރައީސް އިފްތިތާޙްކޮށްދެއްވައިފި\nއިސްކަންދަރު ސްކޫލުގެ ޑިޖިޓަލް ލައިބްރަރީއާއި އެ ސްކޫލްގެ އޮކެސްޓްރާ ބޭންޑް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އިފްތިތާހްކޮށްދެއްވައފިއެވެ.\nރައީސް ޞާލިހް މިކަން އިފްތިތާހްކޮށްދެއްވީ އިސްކަންދަރު ސްކޫލަށް 58 އަހަރު ފުރޭ މުނާސަބަތު ފާހަގަ ކުރުމަށް މިއަދު ބޭއްވި ޚާއްޞަ ރަސްމިއްޔާތުގައެވެ.\nމި ރަސްމިއްޔާތައްފަހު ރައީސުލްޖުމްހޫރިއްޔާ ވަނީ އިސްކަންދަރު ސްކޫލުގެ ”އީ ލައިބްރަރީ“ ބައްލަވާލައްވާ، އެ ސްކޫލުގެ މެހެމާނުން ސޮއިކުރައްވާ ފޮތުގައި ސޮއިކުރައްވާފައެވެ.\nއިސްކަންދަރު ސްކޫލުގެ ޑިޖިޓަލް ލައިބްރަރީއަކީ އަމިއްލަ ފަރާތަކުން އެ ސްކޫލަށް ހަދިޔާކޮށްފައިވާ ލައިބްރަރީއެކެވެ. މި ލައިބްރަރީއަކީ ގާތްގަނޑަކަށް3މިލިޔަން ރުފިޔާ ޚަރަދުކޮށްގެން ހަދާފައިވާ ލައިބްރަރީއެކެވެ.\nމި ލައިބްރަރީއަކީ ދަރިވަރުންނަކީ ޓެކްނޮލަޖީއާ ރައްޓެހި ބަޔަކަށް ހެދުމުގެ މަޤްޞަދުގައި ހަދާފައިވާ ލައިބްރަރީއެކެވެ.\nއިސްކަންދަރު ސްކޫލުން ބުނީ މި ލައިބްރަރީއަށް ވަނުމުގެ ފުރުޞަތު ސްކޫލްގެ ކޮންމެ ދަރިވަރަކަށްވެސް ހުޅުވާލާފައިވާކަމަށެވެ. އަދި މި ޚިދުމަތް ބޭނުންކުރަމުންދާނީ ސްކޫލް މާހައުލުގައި އެކަނި ކަމަށްވެސް އެ ސްކޫލުން ބުނެއެވެ.\nއެއްފަހަރާ 32 ކުދިންނަށް ބޭނުންކުރެވޭނެގޮތަށް ހަދާފައިވާ މި ލައިބްރަރީން ކޮންމެ ދަރިވަރަކަށްވެސް އެ ދަރިވަރަކު ކިޔަވާ މަރުހަލާއާ ގުޅޭ ހުރިހާ ވައްތަރެއްގެ ފޮތްތައް ލިބެން ހުންނާނެކަމަށްވެސް އެ ސްކޫލުން ބުނެއެވެ.\nމިރަސްމިއްޔާތުގައި ރައީސުލްޖުމްހޫރިއްޔާ ވަނީ ”ސޭވިންގ އަވަރ ބިލަވްޑް ޕްލެނެޓް“ގެ ނަމުގައި އެސްކޫލުގައި ބާއްވާ އެގްޒިބިޝަން ވެސް ހުޅުއްވައިދެއްވާފައެވެ. އަދި އިސްކަންދަރު ސްކޫލަށް 30 އަހަރަށްވުރެ ގިނަ ދުވަހު ޚިދުމަތް ކުރައްވާފައިވާ ފަރާތްތަކަށް އެސްކޫލުން ވަނީ ހަނދާނީ ފިލާވެސް ދެއްވާފައެވެ. އެ ފަރާތްތަކާ މި ފިލާ ހަވާލުކޮށްދެއްވީ ރައީސުލްޖުމްހޫރިއްޔާއެވެ.\nމި ރަސްމިއްޔާތުގައި އިސްކަންދަރު ސްކޫލުގެ ދަރިވަރުން ތިމާވެއްޓަށް އަހުލުވެރިކުރުވުމަށްޓަކައި ހިންގާ ޙަރަކާތްތަކުގެ ތެރެއިން ދަރިވަރުން ފެންބުއިމަށް ބޭނުންކުރާ ތިމާވެއްޓާ ރަށްޓެހި ފުޅި، ޙަވާލުކުރުންވެސް ވަނީ އިފްތިތާޙްކޮށްފައެވެ. މިކަން އިފްތިތާހްކޮށްދެއްވީ އެޑިއުކޭޝަން މިނިސްޓަރ ޑރ.އައިޝަތު ޢަލީއެވެ.\nކޮންމެ އަހަރެއްގެވެސް މެއި މަހުގެ 10 ވަނަ ދުވަސް ފާޙަގަކުރަމުންދަނީ އިސްކަންދަރު ސްކޫލްގެ އަހަރީދުވަހުގެ ގޮތުގައެވެ. އެހެންނަމަވެސް މިއހަރުގެ މިދުވަސް ރަމަޞާންމަހާ ދިމާވުމުގެ ސަބަބުން މިދުވަސް ކުރިއާލާ ފާހަގަކުރުމަށް އެ ސްކޫލްއިން ވަނީ ނިންމާފައެވެ.\nއިސްކަންދަރު ސްކޫލް ފެށިގެން އައީ، 1961 ވަނަ އަހަރު މެއި މަހުގެ 10ވަނަ ދުވަހު ޙަމީދިއްޔާ މޮންޓެސޫރީ ސްކޫލްގެ ނަމުގައެވެ. އެ ސްކޫލްގެ ނަން ނާޞިރިއްޔާ މޮންޓެސޫރީ ސްކޫލްގެ ނަމަށް ބަދަލުވީ 1970ވަނަ އަހަރުގެ އޮކްޓޯބަރު މަހުއެވެ. އަދި އިސްކަންދަރު ސްކޫލުގެ ނަމުގައި ސްކޫލް ހިނގަން ފެށީ 1 ޖެނުއަރީ 1980 ގައެވެ.


ލައިސަންސްގެ ބަދަލުގައި ދެން ޕާސްޕޯޓު ކާޑު ގަބޫލުނުކުރާ ގޮތަށް ހަމަޖައްސައިފި - Sandhaanu\nލައިސަންސްގެ ބަދަލުގައި ދެން ޕާސްޕޯޓު ކާޑު ގަބޫލުނުކުރާ ގޮތަށް ހަމަޖައްސައިފި\nޑްރައިވިން ލައިސަންސްގެ ބަދަލުގައި ޕާސްޕޯޓް ކާޑު ބޭނުން ނުކުރެވޭ ގޮތަށް ދިވެހި ޕާސްޕޯޓު ކާޑާބެހޭ ގަވާއިދަށް އިސްލާހު ގެނެސްފި އެވެ.\nދިވެހި ޕާސްޕޯޓު ކާޑަކީ، ދަތުރުފަތުރުކުރުމަށާއި އެހެނިހެން ބޭނުންތަކަށް ދިވެހީންނަށް ދޫކުރާ މަލްޓިޕާޕަސް ލިޔުމެކެވެ.\nޕާސްޕޯޓު ކާޑާބެހޭ ގަވާއިދުގައި ޕާސްޕޯޓު ކާޑު ބޭނުންކޮށްގެން ހޯދޭނެ ހިދުމަތްތައް ވަނީ ބަޔާންކޮށްފަ އެވެ.\nމިގޮތުން ރާއްޖޭގައި ބައިނަލްއަގުވާމީ ވައިގެބަނދަރުތަކުންނާއި ކަނޑުގެ ބަނދަރުތަކުން ފުރުމަށާއި، ރާއްޖެއަށް އެތެރެވުމަށާއި، ބޭންކް އޮފް މޯލްޑިވްސްގެ މާސްޓާ ކާޑުތަކުން ލިބޭ ހިދުމަތްތައް ހޯދުމަށާއި އެލައިޑް އިންޝުއަރެންސްގެ ހިދުމަތް ހޯދުމަށާއި ދިވެހި ރައްޔިތެއްކަން ދެނެގަތުމަށް ނުވަތަ ކާކުކަން ދެނެގަތުމަށް ވެސް އެ ކާޑު ބޭނުންކުރެވޭނެ އެވެ.\nއޭގެ އިތުރުން، ޑްރައިވިން ލައިސެންސް ކާޑުގެ މައުލޫމާތު ބެލުމަށް ވެސް ޕާސްޕޯޓު ކާޑު ބޭނުންކުރެވޭނެ ކަމަށް ގަވާއިދުގައި މީގެކުރިން ބުނެފައިވެ އެވެ.\nނަމަވެސް އިމިގްރޭޝަނުން ވަނީ އެ ގަވާއިދަށް އިސްލާހު ގެނެސްފައެވެ. އަދި މިއިސްލާހާއި އެކު ޑްރައިވިން ލައިސެންސް ކާޑުގެ މައުލޫމާތު ބެލުމަށް ޕާސްޕޯޓު ބޭނުންކުރެވޭނެ ކަމަށް އިން މާއްދާ އުނިކޮށްފަ އެވެ.\nދިވެހި ޕާސްޕޯޓު ކާޑު މެދުވެރިކޮށް ލިބޭނެ ކަމަށް ގަވާއިދުގައި ބުނާ ހިދުމަތްތަކުގެ އިތުރަށް އިތުރު ހިދުމަތް ލިބޭގޮތަށް ހަމަޖެއްސުމުގެ އިހުތިޔާރު މޯލްޑިވްސް އިމިގްރޭޝަނަށް ލިބިގެންވާ ކަމަށް ވެސް ބުނެފައިވެ އެވެ.\nއެ އިސްލާހު މިހާރު ވަނީ ގެޒެޓުކޮށްފައެވެ. އެއިސްލާހައަށް އަމަލުކުރަން ފަށާނީ ގަވާއިދު ގެޒެޓުގައި ޝާއިއުކުރާ ދުވަހުން ފެށިގެންނެވެ.\nޕާސްޕޯޓު ކާޑު ކާޑު ހަދައިދެނީ 2016 ޖެނުއަރީގެ ފަހުން އީ -ޕާސްޕޯޓު ހައްދާފައިވާ ފަރާތްތަކަށާއި އަލަށް އީ ޕާސްޕޯޓު ހަދާފަރާތްތަކަށެވެ. ޕާސްޕޯޓު ކާޑު ހެއްދުމަށް ފީ އެއްގެ ގޮތުގައި 450 ރުފިޔާ ނަގާނެއެވެ.


SunOnline: Lanka ge parliament suspend koffi\nލަންކާގެ ޕާލިމެންޓް ސަސްޕެންޑުކޮށްފި\nރުގިއްޔާ މުހައްމަދު މޫސާ 03 Dec 2019, 16:30\nލަންކާގެ ޕާލިމަންޓްގެ ޖަލްސާއެއްގެ ތެރެއިން--\nކޮލަމްބޯ (ޑިސެމްބަރު 3): ސްރީލަންކާގެ ރައީސް ގޯޓާބަޔަ ރާޖަޕަކްސަ އެގައުމުގެ ޕާލިމެންޓު ސަސްޕެންޑު ކުރައްވައިފި އެވެ.\nލަންކާގެ ގެޒެޓުގައިވާ ގޮތުން ރައީސް ނިންމަވާފައި ވަނީ ރެއިން ފެށިގެން ޕާލިމެންޓު ސަސްޕެންޑު ކުރާށެވެ. އަދި ދެން ޕާލިމެންޓުގެ ބައްދަލުވުމެއް ބާއްވާނީ އަންނަ މަހުގެ ތިނެއްގަ އެވެ.\nލަންކާގެ ޕާލިމެންޓުގެ މެޖޯރިޓީ މިހާރު އޮތީ ކުރީގެ ބޮޑުވަޒީރު ރަނިލް ވިކްރަމަސިންހަ އިސްކޮށް ހުންނަ ޔޫއެންޕީގެ އެލަޔަންސަށެވެ. އަދި ރައީސް ގޯޓާބަޔަ ވަނީ ޕާލިމެންޓަރީ އިލެކްޝަން ބޭއްވެން އޮތް އެންމެ އަވަހަކަށް އިންތިހާބު ބާއްވާނެ ކަމަށް ވިދާޅުވެފަ އެވެ.\nލަންކާގެ ގާނޫނު އަސާސީގައިވާ ގޮތުން އެގައުމުގެ ޕާލިމެންޓު އުވާލެވޭނީ، ޕާލިމެންޓު އިންތިހާބު ކުރިތާ ހަތަރު އަހަރާއި ހަ މަސްވާ ފަހުން ނުވަތަ ޕާލިމެންޓު އުވާލުމަށް ތިންބައިކުޅަ ދެބައި މެމްބަރުން ރުހުން ދިނުމުންނެވެ. އެހެންކަމުން އަންނަ މާޗް މަހު ރައީސަށް ޕާލިމެންޓު އުވާލެވޭނެ އެވެ. އަދި ހަމަ އެ މަހު ޕާލިމެންޓަރީ އިންތިހާބު ބޭއްވޭނެ އެވެ.\nމިމަހުގެ 18ގައި ވެރިކަމަށް ވަޑައިގެންނެވި ގޯޓާބަޔަ ވަނީ ކުރީގެ ރައީސް އަދި ބޭބޭފުޅު މަހިންދަ ބޮޑުވަޒީރު ކަމަށް އައްޔަން ކުރައްވައިފަ އެވެ. އަދި ޕާލިމެންޓަރީ އިންތިހާބު ބޭއްވެންދެން ވަގުތީ ކެބިނެޓެއް އެކުލަވާލައިފަ އެވެ.


Loaibaaeku, "preloved" !\n"ޕްރީލަވްޑް" އުފެއްދި ޝައިފާ --\nމީގެ ވިއްސަަކަށް އަހަރު ކުރިއަށް ޖެހިލަމާ ހިނގާށެވެ. ދިވެހިން އުޅުނީ ހިިތްފަސޭހަ ސާދާ ދިރިއުޅުމެކެވެ. މާލެ އަށް ބަލާލި ކަމުގައި ވިޔަސް މިއަަދު ނުފެންނަ ކިތަންމެ މަންޒަރެއް ދިވެހިންގެ އުޅުމުން އޭރު ފެނެ އެވެ. އާއިލީ ގުޅުމާއި އަވައްޓެރިކަމުގެ ގުޅުމުން ފަށައިގެން ދިރިއުޅުމުގައި ހުރި ކުދި ކުދި ކަންކަންވެސް ތަފާތެވެ. ގޭތެރޭގެ މާހައުލާއި ވައްޓަފާޅިވެސް ހިމެނޭ ގޮތަށެވެ. އެކުގައި އެއް ސުފުރާއެއްގައި ކެއުމާއި އެކުގައި ނިދުމާއި އެކީ ސްކޫލަށް ދިއުމާއި މިކަހަލަ ދެތިން މިސާލެކެވެ. މީގެ ތެރެއިންވެސް އަދި ފުނަށް ޖެހިލާނަމެވެ. އެއް އާއިލާއެއް ވިއްޔާ އެކަކު ބޭނުންކުރާ އެއްޗެހި އެއްބަަނޑު ނުވަތަ އާއިލާގެ އެހެން މީހުން އޭރު ބޭނުން ކުރި އެވެ. ސްކޫލް ޓެކްސްޓު ފޮތްތަކާއި ލައި އުޅުުނު އަންނައުނަކީ މިކަމުގެ އެންމެ ބޮޑު އެއް ހެއްކެވެ. އެއް އަހަރު ދައްތަ ބޭނުން ކުރާ ހެދުން ޖެހިގެން އަންނަ އަހަރު ކޮއްކޮ އަށް ލައްވާނެ އެވެ. ޝަކުވާއެއް ނެތި ލައިގެން ހުންނާނީވެސް އާ ހެދުމެއް ލެވުމުން ލިބޭ އުފަލާއި ހިތްހަމަ ޖެހުމާއެކު އެވެ. މިއީ އޭރު އާއްމު ކަމެކެވެ. މައްސަލަ އެއް ޖެއްސި ހަޑި ކަމަކަށްވެސް ނުވި ކަމެކެވެ.\nމިއަދު ދިވެހިންގެ ދިރިއުޅުމަށް އައި ބޮޑު ބަދަލުތަކާއެކު ބޭނުން ކުރާ އެއްޗެހީގެ އަގުތައްވެސް އަރައިގެން ދިޔައީ ބަލަބަލަ ހުއްޓަ އެވެ. ޒަމާނަށް ފެތުމުގެ ބޭނުމުގައި ހަރަދުތައް ގިނަ ކުރުންވެސް މައްސަލަ އަކަށް ނުވި އެވެ. ބައެއް ދިވެހިންގެ އާދައަކަށް ވެފަައިވާ "އޯވާ ޝޮޕިން"ގެ މި ޖެހިލުމެއް ނެތް މި ވިިސްނުން އަނބުރާލާ ޔޫޓާން އެއް ނަގަން ޒުވާނަކު މަސައްކަތް ފަށައިފި އެވެ.\nއެހެން މީހުން ބޭނުންކޮށްފަައި ހުންނަ އަންނައުނު އަލުން ވިއްކި ދާނެ ހެއްޔެވެ؟ މީހުން ގަންނާނެ ހެއްޔެވެ؟ ބަލައިގަންނާނެ ހެއްޔެވެ؟ މި ހުރިހާ ސުވާލެއްވެސް ޝައިފާ އާދަމްގެ ސިކުނޑީގައި މި މަސައްކަތް ފެށި އިރު އެންމެ ފުރަތަމަ އެނބުރުނެވެ. އެހެންނަމަވެސް މި ސުވާލުތަކުގެ ޖަވާބު ހޯދަން ޖެހިލުމެއް ނުވި އެވެ. މީހުން ކިޔާނެ އެއްޗަކަށް ވިސްނުމެއް ނެތި ޝައުފާ އަށް ފެނުނީ މީގެ ފައިދާ އެވެ. ކުޑަ މަސައްކަތެއް ނަމަވެސް ކުޑަކުޑަ ކަމަކުން ތިމާވެއްޓަށް ކުރާނެ އަސަރާއި، ކުރިމަގުގައި އަންނާނެ ބޮޑު ބަދަލު ބުނެދޭން ބޭނުންވި އެވެ.\nކަސްޓަމަރެއްގެ އޯޑަރު ޕެކް ކުރަނީ -\n"އުޅެ ބޮޑުވިއިރު މިއީ އާއްމު ކަމެއް. އެކަކު ބޭނުންކޮށްފައި ހުންނަ އެއްޗެހި ލެއްވުން އެއީ ނޯމަލް ހަމަ. އޯލްޑް ވިންޓޭޖް ހެދުންތަަކަށް މާ ގަޔާވެސްވެވޭ. ދެން އޭގެ ފަހުން ކިޔަވަން ބޭރަށް ގޮސް އުޅުން އިރު ތްރިފްްޓިންގެ ކޮންސެޕްޓު އެނގުނީ. ތްރިފްޓް ސްޓޯސްގެ އަށް ގޮސް އެހެން ބޭނުންކޮށްފަައި ހުންނަ ހެދުން ގަނެ އަލުން ރީޔޫސް ކުރެވޭނެ. ހެޔޮ އަގެއްގައި ރަނގަޅު އެއްޗެހި ލިބޭނެ އެކަހަލަ ފިހާރަތަކުން. ވިއްކާއިރު ހުންނާނީ ޔޫސަބަލްތޯ ޗެކްކޮށް ދޮވެ ސާފްްވެސް ކޮށްފަައި"\nޝައިފާ އަށް ރާއްޖޭން ބޭރުން ފެނުނު މި ކޮންސެޕްޓް މިހާރު ރާއްޖޭގައި ނެތް ކަން ފާހަގަވީ އެނބުރި އައުމުންނެވެެ. މިކަހަލަ ކަމެއް ދިވެހިންގެ ލައިފްްސްޓައިލްގައި މީގެ ކުރިން ހުރި ނަމަވެސް އެ ހިޔާލެއް ގެއަކުން ބޭރެއް ނުވެ އެވެ. ޖަމްބަލް ސޭލްތަަކަކީ މި ކެޓަގަރީ އަށް ފިޓުވާ ކޮންސެޕްޓަކަށް ވިޔަސް ދެކޭ ގޮތާއި ހިޔާލު ދަށެވެ. މި ވިސްނުން މުޅިން ބަދަލުކޮށްލާ، އަންނައުނަށް ކުރަމުންދާ ހޭދައިގެ ބޮޑު ބައެއް ކަނޑާލެވޭނެކަން އަންގަން ބޭނުންވި އެވެ.\nނޫސްކަރުދާހުގައި ސެކަންޑް ހޭންޑް ހެދުމެއް ޕެކްކޮށްފައި --\nޝައިފާ ބުނީ މާލޭގައި ވިއްކަން ހުންނަ އެއްޗެހީގެ އަގަށް ބަލާފައި އެއީ ކޮންމެ ކޮންމެ މީހަކަށް ފަސޭހައިން ގަނެލެވޭނެ އެއްޗިއްސަށް ނުވާއިރު ދެން ވިސްނީ ސެކަންޑް ހޭންޑް އެއްޗެހި ގަތުމަކީ ފަސޭހަ ދިރިއުޅުމަކަށް ދެވޭނެ އިތުރު ޗޮއިސް އެއް ކަމަށެވެ. އެއާއެކު ޝައިފާގެ ކުޑައިރު ލެއްވި ހެދުންތަކާއެކު ބޭރުން ފެނުނު ތްރިފްޓިންގެ ހިޔާލު އެއްކޮށް، "ޕްރީލަވްޑް" މި އަހަރު އުފެއްދީ އެވެ.\nޝައިފާ އުފެއްދި މި އިންސްޓަގްރާމް ޕޭޖުގައި އެތައް ބަޔެއްގެ އެތައް ހެދުމަކާއި ޓީޝާޓަކާއި ސޯޓަކާއި ޖިންސެއް އެބަ ހުއްޓެވެެ. ހެޔޮ އަގުގައި ގިނަ އެއްޗެހި ވިކިފަ އެވެ. ކޮންމެ މަހަކު އާ ހެދުން ގަނެ، ބާކޮށްލާ ހެދުން ކުނިގޮނޑަށް އެއްލާލުމުގެ ބަދަލުގައި ޝައިފާ އަށް ދޭ ކޮންމެ ހެދުމެއް އެބަ ވިއްކާލަ އެވެ. އަގުގެ 50 ޕަސެންޓަށް ވުރެން ބޮޑުބައި ކަނޑާ ދޮވެ ރީތިކޮށްފަ އެވެ. ހެދުން ހަދިޔާ ކުރުމުން ފަސް ރުފިޔާވެސް ލިބޭ ގޮތަށެވެ. އެއީ ކުޑަ ހަދިޔާ އެކެވެ!\nރުއްގަނޑު ފެސްޓިވަލްގެ ތެރެއިން -\nމި މަސައްކަތަށް ޒުވާނުންގެ ބޮޑު ތަރުހީބެއް ލިބުނު ކަމުގައި ވިޔަސް ބައެއް މީހުން އަދިވެސް ދެކޭގޮތް ތަފާތު ކަމަށް ޝައިފާ ބުންޏެވެ. މިއީ ބާ ހެދުން ވިއްކުން ކަމަށް މެދުއުމުރުފުރައިގެ ބައެއް މީހުން ދެކޭ ކަމަށާއި އެހެންނަމަވެސް އުއްމީދަކީ އެ ވިސްނުންވެސް ބަދަލު ކުރުން ކަމަށް ބުންޏެވެ.\n"ރުއްގަނޑު ފެސްޓިވަލްގައި އެއްޗެހި ވިއްކަން ބަހައްޓާފައި ހުރި އިރު، މެދު އުމުރު ފުރައިގެ މީހުން ޖެހިލުންވި ގަންނަން ބޭނުންކޮށްފަައި ސެކަންޑް ހޭންޑް އެއްޗެހި ކަން އެނގުނީމަ. އެކަމަކު މިހާރު މި ކޮންސެޕްޓް އާއެއްޗެހި އެނގެމުން ބުނެދެވެމުންދާ ވަރަކަށް އަހަރުމެން މި ދެކޭ ގޮތް ބަދަަލުވެދާނެ" ޝައިފާ ބުންޏެވެ.\nއަވަސް އަށް ދިން އިންޓަވިއު ޝައިފާ ނިންމާލީ މުހިއްމު މެސެޖެއްވެސް ދެމުންނެވެ. ޝައިފާ ބުނި ގޮތުގައި ދުނިޔޭގެ ދެވަނަ އަށް އެންމެ ޕޮލިއުޓިން އިންޑަސްޓްރީ އަކީ ފެޝަން އިންޑަސްޓްރީ އެވެ. އެންމެ ކުނި އުފައްދަނީ މި ދާއިރާ އިންނެވެ. ކުނި ގިނަ ނުކޮށް ދުނިޔެ ސަލާމަތް ކުރަން ބޭނުން ކަމުގައި ވާނަމަ މިކަހަލަ ކުޑަކުޑަ ކަމަކުން ނަމަވެސް ފިޔަވަޅެއް އަޅަން މިހާރު މަޖުބޫރު ވެއްޖެ ކަމެވެ. އަދި ބޭނުންކޮށްފައި ހުރި އަންނައުނު ލޯތްބާއެކު އަލުން ބޭނުން ކުރުމަކީ އިކޯ ފްރެންޑްލީ އަދ ޖީބަށްވެސް އެންމެ ލުއި ގޮތް ކަމަށް ޝައިފާ ބުންޏެވެ. އަދި ހާއްސަކޮށް ސެކަންޑްހޭންޑް އަންނައުނު ބޭނުން ކުރުމަކީ ލަދުގަންނަންޖެހޭ ކަމެއް ނޫންކަމަށް ބުންޏެވެ.